ആറ് വര്‍ഷങ്ങളുടെ ഇടവേളയ്ക്ക് ശേഷം ബോളിവുഡ് ഡാന്‍സ് ദിവ മാധുരി ദീക്ഷിത് ബീഗം പരയായി ആരാധകരെ ത്രസിപ്പിക്കുന്നു. അഭിഷേക് ചൗബെയുടെ ദേധ് ഇഷ്‌കിയയിലൂടെയാണ് മാധൂരി വീണ്ടും സില്‍വര് സ്‌ക്രീനിലെത്തിയിരിക്കുന്നത്.\n2009 ല് റിലീസ് ചെയ്ത ഇഷ്‌കിയുടെ തുടര്‍ച്ചയാണ് ദേധ് ഇഷ്‌കിയ. 2007 ലെ ആജാ നാച്ച്‌ലെയിലാണ് മാധുരി അവസാനമായി അഭിനയിച്ചത്. അഴിമതിയും കുറ്റങ്ങളും സസ്‌പെന്‍സുമൊക്കെയുള്ള പ്രണയകഥയിലെ മാദക സുന്ദരിയുടെ റോളാണ് മാധുരിക്ക് പുതിയ ചിത്രത്തില്.\n2014 ലെ ആദ്യത്തെ ബിഗ് റിലീസാണ് ദേധ് ഇഷ്‌കിയ. വെല്ലുവിളിയോടെയാണ് ബീഗം പര എന്ന കഥാപാത്രം ചെയ്തതെന്ന് 48 കാരിയായ മാധുരി പറഞ്ഞു. ഇഷ്‌കിയയില് വിദ്യാ ബാലന്റെ തന്റേടിയായ കഥാപത്രത്തെ അഭിഷേക് മനോഹരമായി ചിത്രീകരിച്ചതാണ് തന്നെ ആ ചിത്രത്തിന്റെ രണ്ടാം ഭാഗത്തില് അഭിനയിക്കാന് പ്രേരിപ്പിച്ചത്.\nഇഷ്‌കിയയുടെ സക്‌സസ്സ് സ്‌റ്റോറിയും പ്രേക്ഷകരെ തിയറ്ററിലേക്ക് ആകര്‍ഷിക്കുന്നതിന് ഒരു കാരണമാണെന്നും മാധുരി പറഞ്ഞു. ഹുമ ഖുറേഷി, നസ്‌റുദീന് ഷാ, അര്‍ഷാദ് വാസി എന്നിവരാണ് ദേധ് ഇഷ്‌കിയയിലെ മറ്റ് കഥാപാത്രങ്ങള്.


പ്രഥമ മഴവിൽ അവാർഡ് മെയ്5നു - MediacentralTV\nപ്രഥമ മഴവില് എന്റര്‍ടൈന്‍മെന്റ് അവാര്‍ഡ് നൈറ്റിന് നാളെ അങ്കമാലി വേദിയാകും. പുരസ്കാരനിശയില് ഇന്ത്യന്‍സിനിമാലോകത്തെ പ്രമുഖര് അണിചേരും.\nമലയാളത്തിലെ ജനപ്രിയ വിനോദ ചാനലായ മഴവില് മനോരമയുടെ നേതൃത്വത്തില് കേരളത്തിലെ ഏറ്റവും വലിയ താരനിശയ്ക്കാണ് അരങ്ങൊരുങ്ങുന്നത്. ചലച്ചിത്രമേഖലയിലെ മുന്‍നിര പ്രതിഭകളുടെ സംഗമം കൂടിയാകും വേദി. ജനപ്രീതികൊണ്ട് പ്രേക്ഷകരുടെ ഹൃദയം കീഴടക്കിയവര്‍ക്ക് വിവിധ വിഭാഗങ്ങളിലായി പുരസ്കാരങ്ങള് സമ്മാനിക്കും. ഒപ്പം ഡിജിറ്റല് മേഖലയില് ആസ്വാദകരെ സ്വന്തമാക്കിയവര്‍ക്കും വേദി അംഗീകാരമൊരുക്കും. ഗാനഗന്ധര്‍വന് കെ.ജെ. യേശുദാസ്, സംവിധായകന് പ്രിയദര്‍ശന്, മമ്മൂട്ടി, മോഹന്‍ലാല് എന്നിവരുള്‍പ്പെടെ മലയാളത്തിലെ തെന്നിന്ത്യയിലെയും ബോളിവുഡിലെയും പ്രഗല്‍ഭര് പുരസ്കാരവിതരണച്ചടങ്ങിനെത്തും.\nബോളിവുഡിലെ നക്ഷത്രങ്ങളായ സൊനാക്ഷി സിന്‍ഹ, ബിപാഷ ബസു, മലൈക അറോറ ഉള്‍പ്പെടെയുള്ളവര് നൃത്തവിരുന്നൊരുക്കും. പ്രമുഖതാരങ്ങള് പങ്കെടുക്കുന്ന സ്കിറ്റുകളും താരാഘോഷത്തിന് നിറംപകരും. കുഞ്ചാക്കോ ബോബന് ആദ്യമായി അവതാരകനായെത്തുന്നുവെന്ന പ്രത്യേകതയും പരിപാടിക്കുണ്ട്.\nമെയ്5നു വൈകിട്ട് 5.30ന് അങ്കമാലി അഡ്്ലക്സ് കണ്‍വെന്‍ഷന് സെന്ററിലാണ് പ്രഥമ മഴവിൽ അവാർഡ് നടക്കുന്നത്\n← Manjil virinja poovu


ജനനത്തീയതി പ്രകാരം ഇതു ചെയ്താല് ഐശ്വര്യം | Astrology Facts And Remedies Based On Your Birth Date - Malayalam BoldSky\n| Published: Wednesday, June 20, 2018, 15:20 [IST]\nജനിച്ച തീയതി അഥവാ ബെര്‍ത് ഡേ നാം എപ്പോഴും പ്രത്യേക തീയതിയായാണ് കണക്കാക്കുന്നത്. ഇത് വെറുമൊരു തീയതി മാത്രമല്ല, നമ്മുടെ പല കാര്യങ്ങളും നിശ്ചയിക്കുന്ന ഒന്നാണെന്നാണ് ജ്യോതിശാസ്ത്രം അഥവാ ആസ്‌ട്രോളജി പറയുന്നത്.\nജനിച്ച തീയതി 1 മുതല് 10 വരെ എടുക്കാം. ഇവ കൂട്ടിക്കിട്ടുന്ന ആകെത്തുക അനുസരിച്ചാണ് തീയതികള് എടുക്കുന്നത്. ഇതനുസരിച്ചു ചില തീയതികള് പൊതുവായി വരും.\nജനിച്ച തീയതി പ്രകാരം നിങ്ങള്‍ക്ക് ഏതു തൊഴില് ചേരും, ദോഷങ്ങള് അകറ്റി ഐശ്വര്യം വരാന് എന്തു ചെയ്യണം എന്നെല്ലാം ആസ്‌ട്രോളജി വിശദീകരിയ്ക്കുന്നു.\n1, 10,, 19, 28 തീയതികളില് ജനിച്ചവര്‍ക്ക എല്ലാം ചേര്‍ത്തു കൂട്ടുമ്പോള് കിട്ടുന്ന സംഖ്യ 1 ആണ്. ഇവര്‍ക്കു സ്വാധീനമുള്ള ഗ്രഹങ്ങള് സൂര്യനും ചൊവ്വയുമാണ്. അഡിമിനിസ്‌ട്രേഷന്, മെഡിസിന്, ടെക്‌നിക്കല് ജോലികള് ഇവര്‍ക്കു നല്ലതാണ്. മരം, ഫാര്‍മസി ബിസിനസുകളും ധനവും ഐശ്വര്യവും കൊണ്ടു വരും. ജോലിയിലോ ബിസിനസിലോ പ്രശ്‌നമെങ്കില് ചെമ്പു ധരിയ്ക്കുക. രാവിലെ സൂര്യന് ജലാരാധന നടത്തുന്നത് നല്ലതാണ്.\n2, 11, 20, 29 തീയതികളില് ജനിച്ചവരുടെ സംഖ്യ2ആണ്. ഇവര്‍ക്കു സ്വാധീനമുള്ള ഗ്രഹങ്ങള് സൂര്യനും ചന്ദ്രനുമാണ്. ആര്‍ട്ട്, അഭിനയം, പാട്ട്, സൗന്ദര്യ, ജല സംബന്ധമായ തൊഴിലുകള് ഇവര്‍ക്കു നല്ലതാണ്. ഹോസ്പിറ്റല്, റെസ്റ്റോറന്റ് മേഖലകളും നല്ലതു തന്നെയാണ്. ശിവനെ പൂജിയ്ക്കുന്നതും വെള്ളി ധരിയ്ക്കുന്നതും നല്ലതാണ്.\n3, 12, 21, 30 തീയതികളില് ജനിച്ചവര്‍ക്ക് വ്യാഴ, ബുധ ഗ്രഹങ്ങളുമായാണ് അടുപ്പമുള്ളത്. കണ്‍സള്‍ട്ടിംഗ്, അദ്ധ്യാപനം, നിയമം, ബൗദ്ധിക തലത്തിലുള്ള തൊഴിവുകള് എന്നിവ നല്ലതാണ്. സ്റ്റേഷനറി, വിദ്യാഭ്യാസം, മതപരമായ തൊഴിലുകള് എന്നിവയും ചേരുന്നതു തന്നെയാണ്. വിഷ്ണു സഹസ്രനാമം ചൊല്ലാം. സ്വര്‍ണം ധരിയ്ക്കുന്നതും നല്ലതാണ്.\n4, 13, 22, 31 തീയതികളില് ജനിച്ചവരുടെ സംഖ്യ4ആണ്. ഇവര്‍ക്ക് രാഹു, ചന്ദ്രന് എന്നിവയാണ് സ്വാധീനമുളള ഗ്രഹങ്ങള്. ടെക്‌നിക്കല്, ആസ്‌ട്രോളജി, ഫാര്‍മസി മേഖലകള് ഇവര്‍ക്കു നല്ലതാണ്. ഇലക്ട്രിക്കല്, ഇലക്ട്രോണിക്‌സ്, കണ്‍സള്‍ട്ടിംഗ് മേഖലകള് ഏറെ നല്ലതാണ്. ശിവനെ പ്രാര്‍്ത്ഥിയ്ക്കാം. സ്റ്റീല് മോതിരം ധരിയ്ക്കാം.\n5, 14, 23 തീയതികളില് ജനിച്ചവര്‍ക്ക് വ്യാഴം, സൂര്യ ഗ്രഹ സ്വാധീനമാണുള്ളത്. ഇവര്‍ക്ക് ഫിനാന്‍സ്, ലോ, അഡ്മിനിസ്‌ട്രേഷന്, കോര്‍പറേറ്റ് മേഖലകള് നല്ലതാണ്. എഴുത്തും പാട്ടും ഇവര്‍ക്കേറെ ചേരും. കൃഷ്ണനെ പൂജിയ്ക്കാം. വെങ്കലം ധരിയ്ക്കുന്നതും നല്ലതാണ്.\n6, 15, 24 തീയതികളില് ജനിച്ചവര്‍ക്ക് ശുക്ര, വ്യാഴ സ്വാധീനം കൂടുതലാണ്. ഇവര്‍ക്ക് അഭിനയം, ഫിലിം, മീഡിയ, മെഡിക്കല് രംഗങ്ങള് ചേരുന്നവയാണ്. ടീച്ചിംഗ് രംഗത്തു നിന്നും ഫലം ലഭിയ്ക്കും. ശിവ പാര്‍വ്വതിയെ പൂജിയ്ക്കാം. സില്‍വര് മോതിരം ധരിയ്ക്കാം.\n7, 16, 25 തീയതികളില് ജനിച്ചവര്‍ക്ക് കേതു, വ്യാഴം എന്നിവ ഗ്രഹസ്ഥാനത്തു പ്രാധാന്യമര്‍ഹിയ്ക്കുന്നു. മതപരം, ടീച്ചിംഗ്, ആര്‍ട്ട്, റിസര്‍ച്ച്, ടെക്‌നിക്കല് ഫീല്‍ഡുകള് ഇവര്‍ക്കു നല്ലതാണ്. ഫാര്‍മസിയില് വിജയമുണ്ടാകും. ഗോള്‍ഡ് ധരിയ്ക്കാം. ഗണപതിയെ പൂജിയ്ക്കുക.\n8, 17, 26 തീയതികളില് ജനിച്ചവര്‍ക്ക് ശനിയും ചൊവ്വയുമാണ് സ്വാധീന ശക്തികള്. ഇവര്‍ക്ക് അഡ്മിനിസ്‌ട്രേഷന്, രാഷ്ട്രീയം, നിയമം, എഞ്ചിനീയറിംഗ് ഫീല്‍ഡുകള് നല്ലതാണ്. ജ്യോതിഷ, മതപരമായ രംഗങ്ങളും നേട്ടം നല്‍കും. ശനിയേയും ഹനുമാനേയും പൂജിയ്ക്കാം, ഇരുമ്പു മോതിരം ധരിയ്ക്കാം.\n9, 18, 27 തീയതികളില് ജനിച്ചവര്‍ക്ക് ചൊവ്വ, വ്യാഴ ഗ്രഹങ്ങളുമായാണ് അടുപ്പം. ആര്‍മി, ഫാക്ടറി, ഭൂമി, കണ്‍സ്ട്രക്ഷന് ഫീല്‍ഡുകള് ഇവര്‍ക്കു നല്ലതാണ്. ടീച്ചിംഗ്, എഴുത്തു ജോലികളും ഗുണം ചെയ്യും. ഹനുമാന് ചാലിസ ജപിയ്ക്കാം. ചെമ്പുമോതിരം ധരിയ്ക്കാം.\nAstrology Facts And Remedies Based On Your Birth Date\nAstrology Facts And Remedies Based On Your Birth Date, Read more to know about\nStory first published: Wednesday, June 20, 2018, 15:20 [IST]


Human Rights Commission – Kairali News | Kairali News Live l Latest Malayalam News\nകൊച്ചി: ഫെയ്സ്ബുക്ക് പോസ്റ്റില് കമന്റ് ഇട്ടവര്‍ക്കുനേരെ തെറിയഭിഷേകം നടത്തിയ പറവൂര് എംഎല്‍എ വി ഡി സതീശനെതിരെ മനുഷ്യാവകാശ കമീഷന് കേസെടുത്തു. സമൂഹമാധ്യമത്തിലൂടെ തന്നെയും കുടുംബത്തെയും അപകീര്‍ത്തിപ്പെടുത്തിയെന്ന യുവതിയുടെ ...\nബിഎസ്എൻഎൽ തൊഴിലാളി ആത്മഹത്യചെയ്ത സംഭവം; മനുഷ്യാവകാശ കമീഷൻ സ്വമേധയാ കേസെടുത്തു\nബിഎസ്എൻഎൽ കരാർ തൊഴിലാളി ഓഫീസിനകത്ത് ആത്മഹത്യചെയ്ത സംഭവത്തിൽ സംസ്ഥാന മനുഷ്യാവകാശ കമീഷൻ സ്വമേധയാ കേസെടുത്തു. സംഭവവുമായി ബന്ധപ്പെട്ട് ബിഎസ്എൻഎൽ ജനറൽ മാനേജർക്കും മലപ്പുറം ജില്ലാ പൊലീസ് മേധാവിക്കും ...\nചികിത്സാ നിഷേധത്തെ തുടർന്ന് രോഗി മരിച്ച സംഭവത്തിൽ മനുഷ്യാവകാശ കമ്മീഷൻ കേസെടുത്തു\nചികിത്സാ നിഷേധത്തെ തുടർന്ന് രോഗി മരിച്ച സംഭവത്തിൽ മനുഷ്യാവകാശ കമ്മീഷൻ കേസെടുത്തു. സംഭവത്തെ കുറിച്ച് അന്വേഷിച്ച് അടിയന്തിരമായി റിപ്പോർട്ട് നൽകണമെന്ന് സംസ്ഥാന മനുഷ്യാവകാശ കമ്മീഷൻ അധ്യക്ഷൻ ജസ്റ്റിസ് ആന്റണി ...\nഹാദിയയുടെ വീട്ടുതടങ്കല്; അന്വേഷണത്തിന് മനുഷ്യാവകാശ കമീഷന്റെ ഉത്തരവ്\nകോട്ടയം ജില്ലാ പൊലീസ് മേധാവിക്കാണ് അന്വേഷണ ചുമതല.\nവ്യത്യസ്ത രോഗങ്ങള്‍ക്ക് ഒരേ പേരിലുള്ള മരുന്ന്; ഡ്രഗ്‌സ് കണ്‍ട്രോളര് അന്വേഷിച്ച് വിശദീകരണം നല്‍കണം; നിര്‍ദ്ദേശം സംസ്ഥാന മനുഷ്യാവകാശ കമ്മിഷന്റേത്\nനിര്‍ദ്ദേശം സംസ്ഥാന മനുഷ്യാവകാശ കമ്മിഷന്റേത്\nജയില് നിയമങ്ങള് ഭേദഗതി ചെയ്യാന് സര്‍ക്കാരിന് നിര്‍ദേശം നല്‍കുമെന്ന് മനുഷ്യാവകാശ കമ്മീഷന്; വാര്‍ഡര്‍മാരുടെ എണ്ണം വര്‍ധിപ്പിക്കണം\nതൃശൂര്: സംസ്ഥാനത്തെ ജയില് നിയമങ്ങളില് ഭേദഗതി വരുത്താന് മനുഷ്യാവകാശ കമ്മീഷന് സര്‍ക്കാരിന് നിര്‍ദ്ദേശം നല്‍കും. ജയിലുകളില് വാര്‍ഡര്‍മാരുടെ എണ്ണം വര്‍ധിപ്പിക്കണമെന്നാവശ്യപ്പെട്ട് സര്‍ക്കാരിന് റിപ്പോര്‍ട്ട് നല്‍കുമെന്നും സംസ്ഥാന മനുഷ്യാവകാശ ...


മൊഴിയില് വഴിമുട്ടി മലയാള സിനിമ – കേരള ടൈംസ്\nHome / കേരളം / മൊഴിയില് വഴിമുട്ടി മലയാള സിനിമ\nകൊച്ചി: നടിയെ ആക്രമിച്ച കേസ് ഒരു ഇടവേളയ്ക്ക് ശേഷം വീണ്ടും ചര്‍ച്ചയാകുമ്പോള് സിനിമാലോകം നെഞ്ചിടിപ്പിലാണ്. പലമട്ടില് സിനിമാമേഖയെ പിടിച്ചുലച്ച സംഭവവികാസങ്ങള് അടങ്ങിയെന്ന് കരുതിയിരിക്കുമ്പോഴാണ് കേസ് വീണ്ടും പൊതുമധ്യത്തില് ചര്‍ച്ചയാകുന്നത്. കേസില് നിര്‍ണായകമായേക്കാവുന്ന മൊഴിപ്പകര്‍പ്പുകളുടെ വിശദാംശങ്ങള് കേട്ട് അമ്പരപ്പിലാണ് ഭൂരിഭാഗം സിനിമാപ്രവര്‍ത്തകരും. മഞ്ജു വാരിയര്, കാവ്യ മാധവന്, മുകേഷ്, കുഞ്ചാക്കോ ബോബന്, റിമി ടോമി, ഒടിയന്റെ സംവിധായകന് ശ്രീകുമാര് മേനോന് തുടങ്ങിയവരുടെ മൊഴിപ്പകര്‍പ്പുകളാണ് പുറത്തുവന്നത്.\nനടി ഇല്ലാത്തത് പറഞ്ഞുപരത്തി: കാവ്യ\nആക്രമിക്കപ്പെട്ട നടിയ്‌ക്കെതിരെയാണ് കാവ്യാമാധവന്റെ മൊഴി. ഉള്ളതും ഇല്ലാത്തതും ഇമാജിന് ചെയ്തു പറയുന്നയാളാണ് നടിയെന്നാണ് കാവ്യ പറയുന്നത്. ദിലീപും മഞ്ജുവുമായുള്ള പ്രശ്‌നങ്ങള്‍ക്ക് കാരണം ഈ നടിയാണെന്നും കാവ്യ മൊഴി നല്‍കി. ആക്രമിക്കപ്പെട്ട നടിയും ദിലീപും തമ്മില് പ്രശ്‌നങ്ങളുണ്ടായിരുന്നുവെന്ന് വ്യക്തമാക്കുന്നതാണ് കാവ്യാമാധവന് പൊലീസിന് നല്‍കിയ മൊഴി. അമ്മ റിഹേഴ്‌സല് ക്യാംപിലടക്കം ദിലീപിനെയും തന്നെയും കുറിച്ച് പറഞ്ഞത് ഈ നടിയാണ്. ആവശ്യമില്ലാത്ത വര്‍ത്തമാനം പറയരുതെന്ന് ക്യാംപില് വച്ച് ദിലീപിന്റെ പരാതിപ്രകാരം നടന് സിദ്ദിഖ് നടിക്ക് മുന്നറിയിപ്പ് നല്‍കി.\nപള്‍സര് സുനി തന്റെ ഡ്രൈവറായിട്ടില്ല, സുനിയെ അറിയില്ല. നടി ആക്രമിക്കപ്പെട്ട വിവരമറിയുന്നത് റിമി ടോമി വിളിച്ചപ്പോഴാണ്. ഈ സമയത്ത്തന്നെ ആന്റോജോസഫ് ദിലീപിനെ വിളിച്ചിരുന്നു. നടി ആക്രമിക്കപ്പെട്ട ദിവസം ദിലീപ് ചികിത്സയിലായിരുന്നു. ദിലീപ് ഡിജിപി ലോക്‌നാഥ് ബഹ്‌റയോട് പരാതി പറ?ഞ്ഞിരുന്നെന്നും പ്രതികളിലൊരാളായ വിഷ്ണു ലക്ഷ്യയിലെത്തിയെന്നും കാവ്യയുടെ മൊഴിയിലുണ്ട്.\nആക്രമിക്കപ്പെട്ട നടിയും ദീലീപും തമ്മിലുള്ള പ്രശ്‌നം അറിഞ്ഞിരുന്നുവെങ്കിലും സംഭവത്തില് ഇടപെട്ടിട്ടില്ലെന്നാണ് നടനും എംഎല്‍എയുമായ മുകേഷിന്റെ മൊഴി. അമ്മ ഷോ നടക്കുമ്പോള് പള്‍സര് സുനിയായിരുന്നു ഡ്രൈവര് എന്നാല് സുനിക്ക് താന് അമ്മ ഷോയുടെ വിവിഐപി പാസ് നല്‍കിയിട്ടില്ലെന്നും മുകേഷിന്റെ മൊഴിയിലുണ്ട്.\nനടി അവരുടെ പ്രണയത്തെപ്പറ്റി പറഞ്ഞു: മ!ഞ്ജു\nകാവ്യാമാധവന് അയച്ച മെസേജുകള് ദിലീപിന്റെ ഫോണില് കണ്ടതാണ് ബന്ധം വേര്‍പിരിയാനുള്ള സാഹചര്യത്തിലേക്ക് നയിച്ചതെന്ന് മഞ്ജുവാരിയര് മൊഴി നല്‍കി. ദിലീപ് കാവ്യാബന്ധത്തിന് തെളിവുകള് തന്നതിനെ തുടര്‍ന്ന് ! ആക്രമിക്കപ്പെട്ട നടിയെ പല സിനിമകളില് നിന്നും ഒഴിവാക്കിയെന്നും മഞ്ജുവിന്റെ മൊഴിയിലുണ്ട്.\nകാവ്യയും ദിലീപും തമ്മിലുള്ള ബന്ധത്തെച്ചൊല്ലി ഒരു പാട് പ്രശ്‌നങ്ങള് ഉണ്ടായിട്ടുണ്ടെന്ന് മഞ്ജുവാരിയര് പൊലീസിന് നല്‍കിയ മൊഴിയില് പറയുന്നു. ദിലീപും കാവ്യയും തമ്മില് അയച്ച മെസേജുകള് ദിലീപിന്റെ ഫോണില് നേരിട്ട് കണ്ടു. ഇതെച്ചൊല്ലി വലിയ വഴക്കുണ്ടായി. ഇക്കാര്യങ്ങള് സംയുക്തവര്‍മ്മയോടും ഗീതുമോഹന്‍ദാസിനോടും സംസാരിച്ചിരുന്നു. ഇവരുമൊന്നിച്ച് ആക്രമിക്കപ്പെട്ട നടിയുടെ വീട്ടില് പോയപ്പോള് ദിലീപ് കാവ്യ ബന്ധത്തെക്കുറിച്ച് നടി വിശദീകരിച്ചു. ഇതറിഞ്ഞപ്പോള് നടിയെ പല സിനിമകളില് നിന്നും ദിലീപ് ഇടപെട്ട് ഒഴിവാക്കി.\nതാന് സംയ്ക്തയോടും ഗീതുവിനോടും അടുപ്പം പുലര്‍ത്തുന്നതും തടഞ്ഞു. സാധാരണക്കാരന് ചിന്തിക്കുന്ന രീതിയില് ചിന്തിച്ചതു കൊണ്ടാണ് നടിയെ ആക്രമിച്ചതിന് പിന്നില് ഗൂഢാലോചനയുണ്ടെന്ന് ആദ്യഘട്ടത്തില് തന്നെ പറഞ്ഞതെന്ന് മഞ്ജുവാരിയരുടെ മൊഴിയിലുണ്ട്.\nഅത് കേട്ടപ്പോള് കാവ്യ ഞെട്ടിയില്ല: റിമി\nഅമേരിക്കന് യാത്രയില് കാവ്യയും ദിലീപും അടുപ്പം പുലര്‍ത്തിയെന്നാണ് റിമി ടോമിയുടെ മൊഴി. 2010 ലെ അമേരിക്കന് യാത്രയില് കാവ്യയും ദിലീപും അടുത്തിടപഴകി. മഞ്ജുവാരിയര് ചോദിച്ചപ്പോള് ഇക്കാര്യം പറഞ്ഞിട്ടുണ്ട്. നടി ആക്രമിക്കപ്പെട്ട കാര്യം കാവ്യയെ വിളിച്ചുപറഞ്ഞപ്പോള് കാവ്യാമാധവന് ഞെട്ടലുണ്ടായില്ലെന്നും റിമി ടോമിയുടെ മൊഴിയില് പറയുന്നു.\nപിന്മാറാന് ദിലീപ് ഇടപെട്ടു: ചാക്കോച്ചന്\nമഞ്ജുവാര്യരുമൊത്തുള്ള ഹൗ ഓള്‍ഡ് ആര് യു എന്ന സിനിമയില് നിന്ന് പിന്മാറണമെന്ന് ദിലീപ് പറയാതെ പറഞ്ഞുവെന്നാണ് കുഞ്ചാക്കോ ബോബന്റെ മൊഴി. താന് സ്വയം പിന്‍മാറണമെന്നാണ് ദിലീപ് ഉദ്ദേശിച്ചതെന്നും കുഞ്ചാക്കോയുടെ മൊഴിയില് പറയുന്നു. ആവശ്യപ്പെട്ടാല് മാറാം എന്ന് പറഞ്ഞുവൈങ്കിലും ദിലീപ് നേരിട്ട് ആവശ്യപ്പെട്ടില്ല. കസിന്‍സ് എന്ന സിനിമയില് നിന്ന് ആക്രമിക്കപ്പെട്ട നടിയെ മാറ്റാന് ദിലീപ് ശ്രമിച്ചതായി പറഞ്ഞുകേട്ടിട്ടുണ്ടെന്നും കുഞ്ചാക്കോ ബോബന് പറയുന്നു. തന്നെ മാറ്റിയാണ് ദിലീപ് അമ്മയുടെ ട്രഷറര് ആയതെന്നും ഇത് അപ്രതീക്ഷിതമായിരുന്നുവെന്നും കുഞ്ചാക്കോയുടെ മൊഴിയിലുണ്ട്.\nഅപവാദം പ്രചരിപ്പിച്ചു: ശ്രീകുമാര് മേനോന്\nതനിക്കും മഞ്ജുവാരിയര്‍ക്കുമെതിരെ സമൂഹമാധ്യമങ്ങളില് ദിലീപ് അപവാദം പ്രചരിപ്പിച്ചുവെന്നാണ് സംവിധായകന് ശ്രീകുമാര് മേനോന്റെ മേനോന്റെ മൊഴി. ഒടിയന് സിനിമ നിര്‍മിക്കാനിരുന്ന കാര്‍ണിവര് ഗ്രൂപ്പിനെ ദിലീപ് ഭീഷണിപ്പെടുത്തിയതിനെ തുടര്‍ന്ന് അവര് പിന്‍മാറി. ദിലീപിനെക്കുറിച്ച് മാധ്യമങ്ങളില് വന്ന വാര്‍ത്തകളില് തനിക്ക് പങ്കില്ലെന്നും ശ്രീകുമാര് നല്‍കിയ മൊഴിയിലുണ്ട്.\nകൊച്ചി: നടിയെ ആക്രമിച്ച കേസ് ഒരു ഇടവേളയ്ക്ക് ശേഷം വീണ്ടും ചര്‍ച്ചയാകുമ്പോള് സിനിമാലോകം നെഞ്ചിടിപ്പിലാണ്. പലമട്ടില് സിനിമാമേഖയെ പിടിച്ചുലച്ച സംഭവവികാസങ്ങള് അടങ്ങിയെന്ന് കരുതിയിരിക്കുമ്പോഴാണ് കേസ് വീണ്ടും പൊതുമധ്യത്തില് ചര്‍ച്ചയാകുന്നത്. കേസില് നിര്‍ണായകമായേക്കാവുന്ന മൊഴിപ്പകര്‍പ്പുകളുടെ വിശദാംശങ്ങള് കേട്ട് അമ്പരപ്പിലാണ് ഭൂരിഭാഗം സിനിമാപ്രവര്‍ത്തകരും. മഞ്ജു വാരിയര്, കാവ്യ മാധവന്, മുകേഷ്, കുഞ്ചാക്കോ ബോബന്, റിമി ടോമി, ഒടിയന്റെ സംവിധായകന് ശ്രീകുമാര് മേനോന് തുടങ്ങിയവരുടെ മൊഴിപ്പകര്‍പ്പുകളാണ് പുറത്തുവന്നത്. നടി ഇല്ലാത്തത് പറഞ്ഞുപരത്തി: കാവ്യ ആക്രമിക്കപ്പെട്ട നടിയ്‌ക്കെതിരെയാണ് കാവ്യാമാധവന്റെ മൊഴി. ഉള്ളതും ഇല്ലാത്തതും ഇമാജിന് ചെയ്തു പറയുന്നയാളാണ് നടിയെന്നാണ് കാവ്യ പറയുന്നത്. ദിലീപും മഞ്ജുവുമായുള്ള പ്രശ്‌നങ്ങള്‍ക്ക് കാരണം ഈ നടിയാണെന്നും കാവ്യ മൊഴി നല്‍കി. ആക്രമിക്കപ്പെട്ട നടിയും ദിലീപും തമ്മില് പ്രശ്‌നങ്ങളുണ്ടായിരുന്നുവെന്ന് വ്യക്തമാക്കുന്നതാണ് കാവ്യാമാധവന് പൊലീസിന് നല്‍കിയ മൊഴി. അമ്മ റിഹേഴ്‌സല് ക്യാംപിലടക്കം ദിലീപിനെയും തന്നെയും കുറിച്ച് പറഞ്ഞത് ഈ നടിയാണ്. ആവശ്യമില്ലാത്ത വര്‍ത്തമാനം പറയരുതെന്ന് ക്യാംപില് വച്ച് ദിലീപിന്റെ പരാതിപ്രകാരം നടന് സിദ്ദിഖ് നടിക്ക് മുന്നറിയിപ്പ്…\nകൊച്ചി: നടിയെ ആക്രമിച്ച കേസ് ഒരു ഇടവേളയ്ക്ക് ശേഷം വീണ്ടും ചര്‍ച്ചയാകുമ്പോള് സിനിമാലോകം നെഞ്ചിടിപ്പിലാണ്.\nPrevious സമ്പന്നര്‍ക്ക് നികുതിയിളവ്: ഇതു ട്രംപിന്റെ പുതിയ തീരുമാനം\nNext വീണ്ടും നാടകീയത: ഒറ്റവരിയില് ഇല്ലാതായത് വമ്പന് അഴിമതിക്കേസ്


Malayalam News - COVID 19 | രോഗബാധിതർ വർദ്ധിക്കുന്നു; പത്തു ദിവസത്തെ ലോക്ക്ഡൗൺ പ്രഖ്യാപിച്ച് പുനെ | Pune announced 10-day lockdown starting July 13 | News18 Kerala, India Latest Malayalam News | ലേറ്റസ്റ്റ് മലയാളം വാർത്ത\nജൂലൈ 13 മുതൽ 18 വരെയുളള ലോക്ക്ഡൗൺ കാലയളവ് അതീവ കർശനമായിരിക്കും. പാൽ വിൽക്കുന്ന കേന്ദ്രങ്ങൾ, ഫാർമസികൾ, ക്ലിനിക്കുകൾ എന്നിവയ്ക്ക് മാത്രമേ ഈ കാലയളവിൽ തുറന്ന് പ്രവർത്തിക്കാൻ കഴിയുകയുള്ളൂ. അടിയന്തരസേവനങ്ങളെ ലോക്ക് ഡൗണിൽ നിന്ന് ഒഴിവാക്കിയിട്ടുണ്ട്.\nUpdated: July 10, 2020, 9:46 PM IST\nപുനെ: കോവിഡ് രോഗബാധിതർ വർദ്ധിക്കുന്ന സാഹചര്യത്തിൽ പുനെയിൽ പത്തു ദിവസത്തെ ലോക്ക്ഡൗൺ പ്രഖ്യാപിച്ചു. പുനെ കൂടാതെ, സമീപത്തുള്ള പിംപ്രി-ചിഞ്ച്വാഡിലും സമീപത്തുള്ള മറ്റു ചില പ്രദേശങ്ങളിലും ലോക്ക്ഡൗൺ ബാധകമായിരിക്കും.\nജൂലൈ പതിമൂന്നാം തിയതി അർദ്ധരാത്രി മുതൽ ലോക്ക്ഡൗൺ ആരംഭിക്കും. ജൂലൈ 23 വരെ പത്തു ദിവസത്തേക്ക് ആയിരിക്കും ലോക്ക്ഡൗൺ.\nജില്ലയിൽ വ്യാഴാഴ്ച മാത്രം 1,803 പുതിയ കോവിഡ് കേസുകൾ റിപ്പോർട്ട് ചെയ്തിരുന്നു. ഇതോടെ, ജില്ലയിലെ ആകെ കോവിഡ് ബാധിതരുടെ എണ്ണം 34,399 ആയി. ഇതുവരെ കോവിഡ് ബാധിച്ച് പുനെയിൽ മാത്രം മരിച്ചത് 978 പേരാണ്.\nമഹാരാഷ്ട്ര മുഖ്യമന്ത്രിയും ജില്ല രക്ഷാധികാരിയുമായ അജിത് പവാറിന്റെ നേതൃത്വത്തിൽ ചേർന്ന യോഗത്തിലാണ് ലോക്ക്ഡൗൺ നടപ്പാക്കാൻ തീരുമാനിച്ചത്. പുനെ ഡിവിഷൻ കമ്മീഷണർ ദീപക് മഹയിസേകറും രോഗം പടരുന്ന സാഹചര്യത്തിൽ ലോക്ക് ഡൗൺ നടപ്പാക്കുമെന്ന് അറിയിച്ചു.\nജൂലൈ 13 മുതൽ 18 വരെയുളള ലോക്ക്ഡൗൺ കാലയളവ് അതീവ കർശനമായിരിക്കും. പാൽ വിൽക്കുന്ന കേന്ദ്രങ്ങൾ, ഫാർമസികൾ, ക്ലിനിക്കുകൾ എന്നിവയ്ക്ക് മാത്രമേ ഈ കാലയളവിൽ തുറന്ന് പ്രവർത്തിക്കാൻ കഴിയുകയുള്ളൂ. അടിയന്തരസേവനങ്ങളെ ലോക്ക് ഡൗണിൽ നിന്ന് ഒഴിവാക്കിയിട്ടുണ്ട്. രോഗം വ്യാപകമായി പടരുന്നത് തടയാനുള്ള മുൻകരുതലിന്റെ ഭാഗമാണ് തീരുമാനമെന്ന് ജില്ല കളക്ടർ നവൽ കിഷോർ റാം പറഞ്ഞു.


സമകാലിക മലയാളം വാരികയ്ക്ക് അനുവദിച്ച അഭിമുഖത്തിലെ മുസ്ലിംവിരുദ്ധ പരാമര്‍ശങ്ങളുടെ പേരിലാണ് മുന് പൊലീസ് മേധാവി സെന്‍കുമാറിനെതിരെ ക്രൈംബ്രാഞ്ച് അന്വേഷണത്തിന് ഉത്തരവിട്ട്ത. സെന്‍കുമാറിന്റെ പരാമര്‍ശത്തിനെതിരെ ഡിജിപി ലോക്‌നാഥ് ബെഹ്‌റയ്ക്ക് ലഭിച്ച എട്ടു പരാതികള് ക്രൈംബ്രാഞ്ച് എഡിജിപി നിതിന് അഗര്‍വാളിന് കൈമാറി.\nമതതീവ്രവാദമെന്നു പറയുമ്പോള് ആര്‍എസ്എസ് ഇല്ലേ എന്നു ചോദിക്കുന്നതില് കാര്യമില്ലെന്ന് സെന്‍കുമാര് പറഞ്ഞു. ഐഎസും ആര്‍എസ്എസും തമ്മില് ഒരു താരതമ്യവുമില്ല. കേരളത്തിലെ ഇപ്പോഴത്തെ ജനസംഖ്യാ ഘടന നോക്കിയാല് നൂറ് കുട്ടികള് ജനിക്കുമ്പോള് 42 മുസ്ലിം കുട്ടികളാണ്. മുസ്ലിം ജനസംഖ്യ 27 ശതമാനമാണ്. 54 ശതമാനമുള്ള ഹിന്ദുക്കളുടെ ജനന നിരക്ക് 48 ശതമാനത്തില് താഴെയാണ്. 19.5 ശതമാനമുള്ള ക്രിസ്ത്യാനികളുടെ ജനന നിരക്ക് 15 ശതമാനം. ഭാവിയില് വരാന് പോകുന്നത് ഏത് രീതിയിലുള്ള മാറ്റമായിരിക്കുമെന്നും സെന്‍കുമാര് അഭിമുഖത്തില് ചോദിച്ചിരുന്നു.\nഒരു മുസ്ലിമിന് സ്വര്‍ഗ്ഗത്തില് പോകണമെങ്കില് ജിഹാദ് നടത്തിയേ പറ്റൂ എന്ന് പഠിപ്പിക്കുകയും ആ ജിഹാദ് എന്നത് മറ്റുള്ള മതക്കാരെ മുസ്ലിമാക്കുകയും അമുസ്ലീങ്ങളെ കൊന്നുകളയുകയുമാണ് എന്നും പറയുന്നിടത്താണ് പ്രശ്‌നം വരുന്നത്. കേരളത്തില് മുസ്ലീം കുട്ടികളുടെ എണ്ണം വര്‍ധിക്കുകയാണെന്നും സെന്‍കുമാര് പറഞ്ഞിരുന്നു.


ഭയപ്പെടുത്തും, കടിക്കുക അപൂര്‍വ്വം; 20 പേരെ കൊല്ലാനുള്ള വിഷമുണ്ട്, കടിയേറ്റാല് ഉടനടി മരണം | king cobra bite| king cobra antivenom| king cobra venom\nഭയപ്പെടുത്തും, കടിക്കുക അപൂര്‍വ്വം; 20 പേരെ കൊല്ലാനുള്ള വിഷമുണ്ട്, കടിയേറ്റാല് ഉടനടി മരണം\nJul 2, 2021, 11:50 AM IST\n# ജിതേഷ് ഇ.\nതിരുവനന്തപുരം: തിരുവനന്തപുരം മൃഗശാലയില് രാജവെമ്പാലയുടെ കടിയേറ്റ് ജീവനക്കാരന് മരിച്ചത് അത്യപൂര്‍വ സംഭവം. പൊതുവേ പ്രകോപിതനാകാത്ത പാമ്പാണ് രാജവെമ്പാല. ഇന്ത്യയില് ഇതുവരെ ഔദ്യോഗികമായി നാല് പേരാണ് രാജവെമ്പാലയുടെ കടിയേറ്റ് മരിച്ചിട്ടുള്ളതെന്നാണ് റിപ്പോര്‍ട്ട്. എന്നാല് കേരളത്തില് ഇത്തരത്തില് റിപ്പോര്‍ട്ട് ചെയ്യുന്ന ആദ്യ മരണമാണിതെന്ന് സ്‌നേക്ക് പീഡിയ ടീം അംഗം സന്ദീപ് ദാസ് മാതൃഭൂമി ഡോട്ട് കോമിനോട് പറഞ്ഞു.\nമരണപ്പെട്ട ഹര്‍ഷാദിന്റെ പോസ്റ്റ്‌മോര്‍ട്ടം റിപ്പോര്‍ട്ടും മൃഗശാലയിലെ സിസിടിവി ദൃശ്യങ്ങളും പുറത്തുവന്നാല് മാത്രമേ കൃത്യമായ മരണകാരണം വ്യക്തമാവൂ. സാധാരണയായി ഇവ ആളുകളെ കടിക്കാറില്ല. പാമ്പുകളെ പരിപാലിക്കുമ്പോള് വളരെയേറെ സൂക്ഷിക്കണമെന്ന് വനം വകുപ്പിന്റെ മാര്‍ഗരേഖയുണ്ട്. ഹര്‍ഷാദിന്റെ ശരീരത്തില് എവിടെയാണ് കടിയേറ്റതെന്ന് വ്യക്തമല്ല. കൈയിലോ കാലിലോ മാത്രമല്ല, ശരീരത്തില് എവിടെ വേണമെങ്കിലും രാജവെമ്പാല കടിച്ചേക്കാം. എന്താണ് സംഭവിച്ചതെന്ന് അറിയാന് വനം വകുപ്പ് കൃത്യമായ അന്വേഷണം നടത്തുമെന്നും സന്ദീപ് ദാസ് പറഞ്ഞു.\nഅപകടകാരികളായ മൂര്‍ഖന്, വെള്ളിക്കെട്ടന്, അണലി, ചുരുട്ട മണ്ഡലി എന്നീ ബിഗ് ഫോര് വിഭാഗത്തില്‍പ്പെട്ട പാമ്പുകളെ പോലെ ഉപദ്രവകാരിയല്ല രാജവെമ്പാല. മറ്റു വിഷപ്പാമ്പുകളെ അപേക്ഷിച്ച് രാജവെമ്പാലയുടെ വിഷത്തിന് വീര്യവും കുറവാണ്. എന്നാല് ഇതിന്റെ വിഷസഞ്ചിയില് 6-7 മില്ലി വരെ വിഷമുണ്ടാകും. മറ്റു പാമ്പുകള്‍ക്ക് ഇതിന്റെ പത്തിലൊന്ന് വിഷം മാത്രമേ സംഭരിക്കാന് സാധിക്കു. മനുഷ്യശരീരത്തിലെ നാഡീവ്യൂഹത്തെയാണ് രാജവെമ്പാലയുടെ വിഷം ബാധിക്കുക. വിഷത്തിന്റെ അളവ് കൂടുതലായതിനാല് ഒരു കടിയേല്‍ക്കുമ്പോള് തന്നെ കൂടുതല് വിഷം മനുഷ്യശരീരത്തിലേക്ക് പ്രവേശിക്കും. നിമിഷ നേരത്തിനുള്ളില് ജീവന് നഷ്ടപ്പെടാന് ഇതാണ് കാരണമെന്നും സന്ദീപ് ദാസ് പറഞ്ഞു.\nഒരു കടിയില് 20 മനുഷ്യനെ കൊല്ലാനുള്ള വിഷം വമിപ്പിക്കാനാന് രാജവെമ്പാലയ്ക്ക് സാധിക്കും. പരമാവധി അഞ്ചര മീറ്റര് വരെയാണ് ഇവയുടെ നീളം. ഒമ്പത് കിലോഗ്രാം വരെ ഭാരവുണ്ടാകും. 18-20 വയസ് വരെ ഇവ ജീവിക്കും. മുഖ്യമായും മറ്റു പാമ്പുകളാണ് രാജവെമ്പാലയുടെ ഭക്ഷണം. മറ്റു ചെറുജീവികളേയും ഇവ ഭക്ഷണമാക്കാറുണ്ട്. പ്രധാനമായും വനമേഖലയില് കാണുന്ന ഇവ പൊതുവേ സൗമ്യപ്രകൃതക്കാരനാണ്.\nആവാസവ്യവസ്ഥ ഉള്‍വനത്തിലായതിനാല് ഉപദ്രവകാരിയുമല്ല. മനുഷ്യസാന്നിധ്യം ഉണ്ടായാല് അവിടെനിന്നും മാറിനില്‍ക്കും. ജനവാസ കേന്ദ്രങ്ങളിലെത്തിപ്പെട്ടാല് ആളുകള് ശല്യംചെയ്താലും നീളത്തിന്റെ മൂന്നിലൊരു ഭാഗം തറയില് നിന്നുയര്‍ന്ന് പത്തി വിടര്‍ത്തി പേടിപ്പിക്കുകയല്ലാതെ കടിക്കാറില്ല.\nരാജവെമ്പാലയുടെ കടിയേറ്റാല് കുത്തിവെക്കാനുള്ള ആന്റിവെനം ഇന്ത്യയില് നിര്‍മിക്കുന്നില്ലെന്നതും പ്രധാനപ്പെട്ട വിഷയമാണ്. തായ്‌ലാന്‍ഡില്‍നിന്നുള്ള ആന്റിവെനമാണ് ഇവിടെ ഉപയോഗിക്കുന്നത്. ഇതുതന്നെ എത്രത്തോളം ഫലപ്രദമാണെന്ന് ധാരണയില്ല. കാരണം തായ്‌ലാന്‍ഡില് കാണുന്ന രാജവെമ്പാലകള്‍ക്കുള്ള ആന്റിവെനമാണിത്. ഇന്ത്യയിലുള്ള രാജവെമ്പാലകള്‍ക്ക് ഇതില്‍നിന്ന് വ്യത്യാസമുണ്ടാകും. അതിനാല് ഇവ നമ്മുടെ നാട്ടില് എത്രത്തോളം ഫലപ്രദമാണെന്ന് ഉറപ്പിച്ച് പറയാന് സാധിക്കില്ല. ഇത്തരം പഠന റിപ്പോര്‍ട്ടുകളും അടുത്തിടെ പുറത്തുവന്നിരുന്നു. രാജവെമ്പാലയുടെ കടിയേല്‍ക്കുന്ന സംഭവങ്ങള് ഇന്ത്യയില് വളരെ കുറവാണ്. അപൂര്‍വമായി മാത്രമേ ഇത്തരം അപകടങ്ങള് റിപ്പോര്‍ട്ട് ചെയ്തിട്ടുള്ളു. ഉപയോഗം വരാത്തതിനാലാണ് ഇതിനുള്ള ആന്റിവെനം നിര്‍മിക്കാത്തതെന്നും അദ്ദേഹം വിശദീകരിച്ചു.\nവ്യാഴാഴ്ച ഉച്ചയോടെ പാമ്പിന്‍കൂട് വൃത്തിയാക്കുന്നതിനിടെയാണ് കാട്ടാക്കട അമ്പൂരി സ്വദേശി ഹര്‍ഷാദ് രാജവെമ്പാലയുടെ കടിയേറ്റ് മരിച്ചത്. 13 വര്‍ഷത്തോളമായി മൃഗശാലയില് വന്യജീവികള്‍ക്കൊപ്പമായിരുന്നു ഹര്‍ഷാദിന്റെ ജീവിതം. മൃഗശാലയിലുണ്ടായിരുന്ന രാജവെമ്പാലകള് ചത്തതിനെത്തുടര്‍ന്ന് കഴിഞ്ഞ മാര്‍ച്ചിലാണ് പുതിയതായി മൂന്ന് രാജവെമ്പാലകളെ മംഗളൂരുവില്‍നിന്നും എത്തിച്ചത്. മൂന്ന് മാസമായതിനാല് ഹര്‍ഷാദുമായി രാജവെമ്പാല ഇണങ്ങി വരുന്നതേ ഉണ്ടായിരുന്നുള്ളൂ. കടിയേറ്റ ഉടന് ഹര്‍ഷാദിന് ആന്റി വെനം കുത്തിവെപ്പ് നല്‍കിയില്ലെന്നും ജീവനക്കാര് ആരോപിച്ചിരുന്നു. മൃഗശാലയിലെ ജീവനക്കാര്‍ക്ക് പാമ്പ് കടിയേറ്റാല് മൃഗശാലയില്‍വെച്ചുതന്നെ ആന്റി വെനം കുത്തിവെപ്പ് നല്‍കണം. എന്നാല്, ഹര്‍ഷാദിന്റെ കാര്യത്തില് ഇതുപാലിച്ചില്ലെന്നും ജീവനക്കാര് കുറ്റപ്പെടുത്തിയിരുന്നു.\nസ്നേക്ക് പീഡിയ, സര്‍പ്പ ആപ്പ്\nപാമ്പുകളെ തിരിച്ചറിയാനും കടിയേറ്റാല് പ്രഥമ ശുശ്രൂഷ നല്‍കാനും സൗകര്യപ്രദമായുള്ള ആപ്പാണ് സ്നേക്ക് പീഡിയ. ആന്റിവെനം എവിടെയെല്ലാം ലഭിക്കും എന്നതുള്‍പ്പെടെയുള്ള വിവരങ്ങള് ഇതില് ലഭ്യമാണ്. ഡോക്ടര്‍മാരും ഗവേഷകരും ചേര്‍ന്ന് നിര്‍മിച്ച ആപ്പാണിത്. റെസ്‌ക്യൂ ഓപ്പറേഷനായി വനം വകുപ്പിന്റെ സര്‍പ്പ എന്ന മൊബൈല് ആപ്പും ലഭ്യമാണ്.\ncontent highlights: king cobra bite, king cobra antivenom, king cobra venom


രണ്ട് വഞ്ചിയില് കാല് ചവിട്ടിയാല് | Shalom Times Malayalam\n2020-ന്റെ ദിവസങ്ങളിലേക്ക് നാം കാലെടുത്ത് വച്ചിരിക്കുന്നു. ഈ പുതുവത്സരത്തില് യാത്ര ആരംഭിക്കുംമുമ്പ് നമുക്ക് നമ്മെത്തന്നെ ഒന്നു പരിശോധിച്ചു നോക്കാം. ആരുടെ വഞ്ചിയിലേക്കാണ് നാമിപ്പോള് കാലെടുത്തുവച്ചിരിക്കുന്നത്? യേശു തുഴയുന്ന വഞ്ചിയിലോ അതോ സാത്താന്റെയും ലോകത്തിന്റെയും വഞ്ചിയിലോ?\nഒരുപക്ഷേ നമ്മള് ആഗ്രഹിച്ചത് യേശുവിന്റെ വഞ്ചിയില്‍ത്തന്നെ കാലുകള് ചവിട്ടണം എന്നായിരിക്കാം. നമ്മള് വിശ്വസിച്ചിരുന്നതും നമ്മുടെ കാലുകള് യേശുവിന്റെ വഞ്ചിയില്‍ത്തന്നെ ആണ് എന്നും ആയിരിക്കാം. യേശുവിന്റെ വഞ്ചിയില് എന്നോര്‍ത്ത് നാം കാലെടുത്തു വച്ചിരിക്കുന്നത് സാത്താന്റെ വഞ്ചിയിലാണോ? അതോ നമ്മുടെയെല്ലാം ഒരു കാല് യേശുവിന്റെ വഞ്ചിയിലും മറ്റേ കാല് സാത്താന്റെ (ലോകത്തിന്റെ) വഞ്ചിയിലും ആണോ? ഇരുവഞ്ചിയില് കാല് ചവിട്ടിയാല് എന്തു സംഭവിക്കും? എതിര്‍ദിശയില് വഞ്ചികള് നീങ്ങാന് തുടങ്ങുമ്പോള് ഒന്നിലും നിലയുറപ്പിക്കാന് കഴിയാതെ നമ്മള് നിലയില്ലാത്ത നീര്‍ക്കയത്തിലേക്ക് മറിഞ്ഞുവീഴുകയും ആരും രക്ഷിക്കാനില്ലാതെ മുങ്ങിച്ചാകുകയും ചെയ്യും. ഇന്നത്തെ വലിയൊരു പങ്ക് ക്രിസ്ത്യാനികളുടെയും അവസ്ഥ ഇതുതന്നെ ആണെന്ന് പറയാതിരിക്കാന് വയ്യ.\nകര്‍ത്താവിന്റെ വചനം നമ്മോട് ഇപ്രകാരം ചോദിക്കുന്നു: ”നിങ്ങള് എത്രനാള് രണ്ടു വഞ്ചിയില് കാല് വയ്ക്കും. കര്‍ത്താവാണ് ദൈവമെങ്കില് അവിടുത്തെ അനുഗമിക്കുവിന്. ബാലാണ് ദൈവമെങ്കില് അവന്റെ പിന്നാലെ പോകുവിന്” (1 രാജാക്കന്മാര് 18:21). ലോകത്തെയും അതേസമയം ദൈവത്തെയും ഒരേ അളവില് പ്രീതിപ്പെടുത്തുവാന് ശ്രമിക്കുന്ന ക്രിസ്ത്യാനി ഏറ്റവും ഹതഭാഗ്യനാണ് എന്ന് തിരുവചനങ്ങള് നമ്മെ ഓര്‍മിപ്പിക്കുന്നു. ”ഈ ലോക ജീവിതത്തിനായി മാത്രം ക്രിസ്തുവില് പ്രത്യാശ വച്ചവരാണ് നാമെങ്കില് മറ്റെല്ലാ മനുഷ്യരെയുംകാള് നാം നിര്‍ഭാഗ്യരാണ്” (1 കോറിന്തോസ് 15:19).\nരണ്ടും വേണം എനിക്ക്\nലോകവും വേണം, ദൈവവും വേണം എനിക്ക് എന്നതാണ് ഇന്ന് ഏറെപ്പേരുടെയും നിലപാട്. നമ്മള് ഈ ലോകത്തില് ജീവിക്കുമ്പോള് ഈ ലോകത്തിന്റെ കാര്യങ്ങള് അറിയേണ്ടേ എന്നതാണ് ഇന്ന് പലരുടെയും ചോദ്യം. അറിയുന്നതിലല്ല അഡിക്റ്റാകുന്നതില് (അടിമത്തം) ആണ് പ്രശ്‌നം. ലോകത്തില് ജീവിക്കുന്നതിലല്ല, ലോകത്തെയും അതിന്റെ വസ്തുക്കളെയും സ്‌നേഹിച്ച് അവയ്ക്ക് അടിമപ്പെടുന്നതിലാണ്. ”ലോകത്തെയോ ലോകത്തിലുള്ള വസ്തുക്കളെയോ നിങ്ങള് സ്‌നേഹിക്കരുത്. ആരെങ്കിലും ലോകത്തെ സ്‌നേഹിച്ചാല് പിതാവിന്റെ (ദൈവത്തിന്റെ) സ്‌നേഹം അവനില് ഉണ്ടായിരിക്കുകയില്ല. എന്തെന്നാല് ജഡത്തിന്റെ ദുരാശ, കണ്ണുകളുടെ ദുരാശ, ജീവിതത്തിന്റെ അഹന്ത എന്നിങ്ങനെ ലോകത്തിലുള്ളതൊന്നും പിതാവിന്റേതല്ല. പ്രത്യുത ലോകത്തിന്റേതാണ്” (1 യോഹന്നാന് 2:15-16).\nതിരുവചനങ്ങളിലൂടെ ദൈവം നമ്മെ തിരുത്തുന്നത് നമുക്ക് ശ്രവിക്കാം. ”വിശ്വസ്തത പുലര്‍ത്താത്തവരേ, ലോകത്തോടുള്ള മൈത്രി ദൈവത്തോടുള്ള ശത്രുതയാണെന്ന് നിങ്ങള് അറിയുന്നില്ലേ? ലോകത്തിന്റെ മിത്രമാകാന് ആഗ്രഹിക്കുന്നവന് തന്നെത്തന്നെ ദൈവത്തിന്റെ ശത്രുവാക്കുന്നു” (യാക്കോബ് 4:4).\nതാല്‍ക്കാലിക നിയമനങ്ങളില് ഞാന് ഹൈറേഞ്ചിലെ മലമടക്കുകളില് അധ്യാപികയായി ജോലി ചെയ്യുന്ന കാലം. പള്ളിയോടും പട്ടക്കാരനോടും വിശുദ്ധ കുര്‍ബാനയോടുമെല്ലാം വലിയ ഭക്തി പുലര്‍ത്തുന്ന ഒരമ്മച്ചിയെ കണ്ടുമുട്ടുവാനും പരിചയപ്പെടാനും ഇടയായി. അമ്മച്ചി രാവിലെ നാലര മണിക്ക് ഉണരും. പല്ലുതേച്ച് മുഖം കഴുകി കട്ടന് കാപ്പിയും റസ്‌ക്കും കഴിച്ച് ഉടന്‍തന്നെ വസ്ത്രം മാറി ടോര്‍ച്ചും തെളിച്ച് പള്ളിയിലേക്ക് ഒരൊറ്റ പോരലാണ്. അവിടെ വന്ന് മാതാവിന്റെ മുറ്റമടിക്കും. ആ പള്ളി മാതാവിന്റെ നാമധേയത്തില് സ്ഥാപിതമായതായിരുന്നു. അതു കഴിഞ്ഞ് കുര്‍ബാന. കുര്‍ബാനയ്ക്ക് ഭക്തിയോടെ ഏറ്റവും മുന്‍നിരയില് അമ്മച്ചിയുണ്ട്. ഏറ്റവും ആദ്യം വിശുദ്ധ കുര്‍ബാന സ്വീകരിക്കുന്നതും അമ്മച്ചിയാണ്. ആഴ്ചയിലൊന്ന് കുമ്പസാരിക്കും. ധര്‍മക്കാരെ കണ്ടാല് ദാനധര്‍മവും ചെയ്യും. പക്ഷേ ഇതുകഴിഞ്ഞാല് അമ്മച്ചി വേറൊരാളാകും.\nപോകുന്ന വഴിക്ക് സമപ്രായക്കാരായ മറ്റമ്മച്ചിമാരും ഉണ്ട് കൂട്ടിന്. മരുമകളുടെ കുറ്റവും ഇന്നത്തെ തലമുറയുടെ പള്ളീം പട്ടക്കാരുമില്ലാത്ത ജീവിതവും എല്ലാം കണ്ണീരോടും വിലാപത്തോടുംകൂടി അമ്മച്ചിയുടെ നേതൃത്വത്തില് മറ്റ് അമ്മച്ചിമാരെല്ലാവരുംകൂടി ചര്‍ച്ച ചെയ്യും. അങ്ങനെ വീട്ടുകാര്യവും നാട്ടുകാര്യവുമെല്ലാം ചര്‍ച്ച ചെയ്ത് കുറ്റം വിധിക്കാവുന്നവരെയെല്ലാം വിധിച്ച് വീട്ടിലെത്തിയാലുടന്‍തന്നെ അമ്മച്ചിക്ക് ചൂടുള്ള പാല്‍കാപ്പിയും പലഹാരങ്ങളും മേശപ്പുറത്ത് വേണം. അല്പം വൈകിപ്പോയാല് മരുമകളെ ചീത്ത പറയും. ഞാന് ഇങ്ങനെയൊന്നുമല്ല കാരണവന്മാരെ നോക്കിയതെന്നും കാരണവന്മാരെ (അമ്മച്ചിയെ) വേണ്ടവിധത്തില് നോക്കിയില്ലെങ്കില് ഒന്നിനും ഗുണം പിടിക്കുകയില്ല എന്നും പറയും.\nപാവം മരുമകള്. പ്രായവ്യത്യാസം അധികമില്ലാത്ത നാല് ആണ്‍കുട്ടികളെ ഹോംവര്‍ക്ക് ചെയ്യാന് സഹായിച്ച്, രാവിലെ ഭക്ഷണവും ടിഫിനും ഒരുക്കി, അവര് തമ്മിലുള്ള വഴക്കും തീര്‍ത്ത്, ഭര്‍ത്താവിനെയും ശുശ്രൂഷിച്ച് കര്‍ത്തവ്യങ്ങളെല്ലാം തീര്‍ത്ത് നിലംതൊടാതെ ഓടുന്ന ഓട്ടത്തില് ചിലപ്പോള് അമ്മച്ചിയുടെ പ്രഭാതഭക്ഷണം മേശപ്പുറത്തെത്തിക്കുന്നത് അല്പമൊന്ന് വൈകിയാല് പിന്നെ അതിന്റെ പേരില് കലഹമായി. ഞാനും പെറ്റുവളര്‍ത്തിയതാണ് ആറേഴെണ്ണത്തിനെ. ഇതിനിടയ്ക്ക് ഞാനെന്റെ കാരണവന്മാരെ പൊന്നുപോലെ നോക്കി. ചുമ്മാതല്ല, അതിന്റെ ഐശ്വര്യമാണ് ഇന്നിവളൊക്കെ അനുഭവിക്കുന്നത്. ഇന്നിപ്പോള് എന്റെ കാലമായപ്പോള് രാവിലെ പള്ളീല് പോയി മാതാവിന്റെ മുറ്റമടിച്ച് കുടുംബത്തിനുവേണ്ടി പ്രാര്‍ത്ഥിച്ച് തിരിച്ചുവരുന്ന എനിക്ക് സമയത്ത് ഒരിറ്റു ചൂടുവെള്ളം എടുത്തുതരാന്‍പോലും ഇവിടെ ആരുമില്ല. ഇതാണ് അമ്മച്ചിയുടെ പരാതി.\n”എന്റെ പൊന്നമ്മച്ചീ, ഞാനിപ്പോള്‍ത്തന്നെ കാപ്പി എടുത്തുവയ്ക്കാം. എനിക്കും രണ്ട് കൈയല്ലേ ഉള്ളൂ ഇതെല്ലാം ചെയ്യാന്” എന്നൊന്നു പറഞ്ഞുപോയാല് ”കണ്ടില്ലേ, ഇവളെന്നോട് മുന്നോട്ടുവയ്ക്കുന്നത്. ഞാന് എന്റെ അമ്മായിയമ്മയുടെ നേരെ നിന്ന് ഒരു വാക്ക് എതിരു പറഞ്ഞിട്ടില്ല” എന്നാകും അമ്മച്ചി.\nകാപ്പികുടി കഴിഞ്ഞാല് പിന്നെ അമ്മച്ചി ബൈബിള് വായിക്കും. ഒരധ്യായം കൃത്യമായും ഉറക്കെത്തന്നെ വായിക്കും. അതിന്റെകൂടെ മുടക്കം കൂടാതെ പൈങ്കിളി പ്രസിദ്ധീകരണങ്ങളും സിനിമാവാരികയും കൃത്യമായി വായിക്കും. ഇതിനമ്മച്ചി കൊടുക്കുന്ന വിശദീകരണം ഇതാണ്. ലോകമൊക്കെ എവിടെയാ നില്ക്കുന്നതെന്ന് നമ്മളറിയേണ്ടേ. അതൊക്കെ വായിച്ചില്ലെങ്കില് അതൊരു നഷ്ടം തന്നെയാ. കണ്ടില്ലേ, ലോകമെന്താണെന്നറിയാതെ ഓരോ പെമ്പിള്ളാര് ഓരോ കെണികളില് ചെന്നു വീഴുന്നത്.\nഇതെല്ലാം വായിച്ച് ഉച്ചയ്ക്ക് ഒരു മണിക്കുതന്നെ അമ്മച്ചി ഉണ്ണാനിരിക്കും. കൃത്യസമയത്തുതന്നെ ഊണ് മേശപ്പുറത്തുവേണം. ഊണിന് പച്ചമീന് പുളിയിട്ടുവച്ചത് നിര്‍ബന്ധം. എന്തെങ്കിലും കാരണവശാല് മീന്‍കറി കിട്ടാതെ പോയാല് അന്ന് എന്തെല്ലാം കറികള് സ്‌പെഷ്യലായി ഉണ്ടാക്കിക്കൊടുത്താലും അമ്മച്ചിക്ക് തൃപ്തികേടാണ്. അതെക്കുറിച്ച് ഒരിക്കല് കൂട്ടുകാരിയായ റോസക്കുട്ടിയമ്മച്ചി ചോദിച്ചു. ”അല്ല മാമി, ഒരു ദിവസം ഇത്തിരി മീനില്ലെന്നു പറഞ്ഞ് ഇത്രമാത്രം ബഹളം കൂട്ടാനുണ്ടോ? നമ്മള് പെണ്ണുങ്ങള് ഇത്തിരി ആശയടക്കമൊക്കെ ചെയ്യേണ്ടവരല്ലേ. ഒരു ദിവസം മീനില്ലാതെ ചോറുണ്ണാന് നിനക്ക് പറ്റുകയില്ലെങ്കില് നോമ്പുകാലത്ത് നീ എന്തുചെയ്യും?”\nമാമിച്ചേടത്തി അതിന് പറഞ്ഞ മറുപടി ഇതാണ്. ”അതേ റോസക്കുട്ടീ, ഇത്തിരി പച്ചമീനിന്റെ ഉളുമ്പില്ലെങ്കില് എന്റെ തൊണ്ടേന്ന് ചോറ് താഴേക്കിറങ്ങത്തില്ലെടീ. നോമ്പുകാലത്തും ഞാന് മീന് ഒഴിവാക്കാറില്ലെടീ. വലിയ ആളുകള്‍പോലും അതൊന്നും ചെയ്യുന്നില്ലെന്നാ പറയുന്നത്!”\nറോസക്കുട്ടിയമ്മച്ചി തിരിച്ചുപറഞ്ഞു, ”നിന്റെ വിശ്വാസം നിന്നെ പൊറുപ്പിക്കട്ടെ. പക്ഷേ എനിക്കതിനോട് യോജിക്കാന് പറ്റില്ല. കാരണവന്മാര് മണ്ണിനോട് മല്ലിടാനായി ഈ ഹൈറേഞ്ചില് വന്നപ്പോള് ഒരു കാന്താരിമുളക് കടിച്ചുകൂട്ടി നോമ്പുകാലത്ത് ചോറുണ്ടത് ഞാനോര്‍ക്കുന്നു. ഞങ്ങളെയും അങ്ങനെതന്നെയാ ഞങ്ങളുടെ അപ്പനും അമ്മയും പരിശീലിപ്പിച്ചത്. ഞങ്ങളുടെ വലിയപ്പന് പാല്‍ചായ പോലും ഉപേക്ഷിച്ച് വലിയ നോമ്പെടുക്കുന്നത് ഞാനിന്നുമോര്‍ക്കുന്നെടീ. നോമ്പുകാലത്ത് ഇറച്ചിയും മീനും മൊട്ടയുമൊക്കെ വീടിന്റെ പരിസരത്ത് കേറ്റുകപോലുമില്ലായിരുന്നു. പള്ളി ഏറെ ദൂരെയായിരുന്നതുകൊണ്ട് എല്ലാ ദിവസവും പള്ളിയില് പോകാന് കഴിഞ്ഞില്ലെങ്കിലും രാവിലെ നാലുമണിക്കെഴുന്നേറ്റ് മുഴുവന്‍കൊന്ത ചൊല്ലിയിട്ടേ കുടുംബാംഗങ്ങള് അവരവരുടെ ജോലിക്ക് പോകുമായിരുന്നുള്ളൂ. അതിന്റെയൊക്കെ ഫലമാടീ മാമി ഞങ്ങളുടെ മക്കള്‍ക്ക് കിട്ടിയ ഭാഗ്യങ്ങള്. മക്കള് പലരും അച്ചന്മാരും കന്യാസ്ത്രീകളും ആയിത്തീര്‍ന്നതും വലിയൊരു ദൈവാനുഗ്രഹംതന്നെ.\nഎന്നാലും ഒരു കാര്യത്തില് ഞാനും നിന്നോട് യോജിക്കുന്നു. കുറച്ചുകാലങ്ങളായി ഞാന് മക്കളെ ശ്രദ്ധിക്കുന്നുണ്ട്. അവര്‍ക്ക് പണ്ടത്തെപ്പോലെ പ്രാര്‍ത്ഥനയിലും നോയമ്പിലും ഒന്നും വലിയ താല്പര്യമില്ല. നോയമ്പൊന്നും അധികം വേണ്ട, അതിന്റെ ചൈതന്യം ഉള്‍ക്കൊണ്ടാല് മതി എന്നാണവര് പറയുന്നത്. അവരോട് തര്‍ക്കിച്ചുനേടാനുള്ള വൈഭവം എനിക്കില്ലാത്തതുകൊണ്ട് ഞാനൊന്നും പറഞ്ഞില്ല മാമീ. അവരൊക്കെ വലിയ വലിയ പഠിപ്പുള്ളവരല്ലേ. എന്റെ ജയിംസുകുഞ്ഞിനാണെങ്കില് രണ്ടാണ് ഡോക്ടറേറ്റ്. വലിയ പഠിപ്പുള്ളോരു പറയുമ്പോള് പഠിപ്പില്ലാത്തവര് കേള്‍ക്കുക, അത്രതന്നെ. എന്നാലും ഞാനെന്റെ നോമ്പും പ്രാര്‍ത്ഥനയുമൊന്നും ഉപേക്ഷിച്ചിട്ടില്ല മാമി. എല്ലാ നോമ്പും ഞാന് നോക്കും. എന്റെ കൊച്ചുമക്കളെയും ഞാനത് പഠിപ്പിക്കുന്നുണ്ട്. അവര് അനുസരിക്കുന്നുമുണ്ട്.”\n”അല്ലാടീ റോസക്കുട്ടി, ഒരു കാര്യത്തില് നീയൊരു ഭാഗ്യവതിയാണ്. ഇത്രേം കന്യാസ്ത്രീകളും അച്ചന്മാരും നിന്റെ കുടുംബത്തിലുണ്ടായല്ലോ.”\n”എന്റെ മാമീ, നിനക്കും കിട്ടും അതിലും വലിയ ഭാഗ്യം. നിന്റെ സിനിമാമാസിക വായനയും ഏഴുമണി മുതലുള്ള സീരിയലു കാണലും സിനിമ കാണലുമൊക്കെ നിര്‍ത്തി ആ സമയത്ത് നീ മക്കള്‍ക്കും ചെറുമക്കള്‍ക്കുംവേണ്ടി കൊന്ത ചൊല്ലി പ്രാര്‍ത്ഥിക്ക്. അവരെ അടുത്തിരുത്തി നമസ്‌കാരങ്ങളും നല്ല കാര്യങ്ങളും പഠിപ്പിക്ക്. അപ്പോള് നിന്റെ മക്കള് നിന്നെ സന്തോഷിപ്പിക്കും. ഉപവാസത്തോടും പ്രാര്‍ത്ഥനയോടും പ്രായശ്ചിത്തത്തോടുംകൂടി അവര്‍ക്കുവേണ്ടി മാധ്യസ്ഥം വഹിക്ക്. നിന്റെ കുടുംബത്തിലും ദൈവം അനുഗ്രഹം ചൊരിയും. രണ്ടു വഞ്ചിയില് കാല്‍വച്ചുള്ള നിന്റെ ജീവിതം അവസാനിപ്പിച്ചില്ലെങ്കില് ജീവിതകാലം മുഴുവനും മാതാവിന്റെ മുറ്റം അടിച്ചാലും മാതാവിനുപോലും നിന്നെ രക്ഷിക്കാനാവില്ല എന്നോര്‍മ്മവേണം. പോട്ടെടി മാമീ, ഞാനിത്തിരി കടുപ്പത്തില് പറഞ്ഞു. നിന്നോടുള്ള ഇഷ്ടംകൊണ്ടാട്ടോ. വിഷമം തോന്നിയാല് ക്ഷമിക്ക്.”\nനല്ല രണ്ട് മോഡലുകള്\nഈ രണ്ട് അമ്മച്ചിമാരും നമുക്കിടയില്‍ത്തന്നെയുണ്ട്. ദൈവത്തെയും ലോകത്തെയും ഒരുപോലെ സ്‌നേഹിക്കുന്ന മാമി അമ്മച്ചിമാര് 90 ശതമാനമാണെങ്കില് ദൈവത്തോടുമാത്രം ചേര്‍ന്നു നില്ക്കുന്ന, ഉപവാസത്തിലും പ്രാര്‍ത്ഥനയിലും പ്രായശ്ചിത്ത പ്രവൃത്തികളിലും അടിയുറച്ചു നില്ക്കുന്ന, ലോകത്തോട് കൂട്ടുചേരാന് തയാറാകാത്ത റോസക്കുട്ടി അമ്മച്ചിമാര് ഇന്ന് പത്തു ശതമാനമോ ഒരുപക്ഷേ അതില് താഴെയോ ആണ്.\nനമുക്ക് ഇന്നാവശ്യം പശ്ചാത്താപത്തിന്റെ മിഴിനീരാണ്. മറ്റൊന്നിനുമല്ല രണ്ടു വഞ്ചിയില് കാലുവച്ചുകൊണ്ട് ക്രിസ്ത്യാനി എന്നവകാശപ്പെട്ടുകൊണ്ട് മാമി അമ്മച്ചിമാരുടെ ജീവിതം നയിച്ച് ക്രിസ്തുവിനെയും അവന്റെ സഭയെയും അപമാനിച്ചതിന്! നയിക്കുന്നവനും നയിക്കപ്പെടുന്നവനും അധികാരിയും വിധേയനും പണ്ഡിതനും പാമരനും കുടുംബജീവിതക്കാരനും സമര്‍പ്പിതനുമൊക്കെ ഈ മാമി അമ്മച്ചിമാരുടെ ഗണത്തിലുണ്ട്. നിങ്ങള്‍നിമിത്തം ദൈവത്തിന്റെ നാമം വിജാതീയരുടെ ഇടയില് ദുഷിക്കപ്പെടുന്നു എന്നത് എത്ര സത്യമായ കര്‍ത്താവിന്റെ വചനം! (റോമാ 2:24).\nഒരുപക്ഷേ ഇതെഴുതുന്ന ഞാനും പല രംഗങ്ങളിലും മാമി അമ്മച്ചിയുടെ ഗണത്തില്‍പ്പെട്ടവളാകാം. നാം ഉള്‍ക്കൊണ്ട ദിവ്യകാരുണ്യം നമ്മെ എന്തിലേക്ക് നയിച്ചു എന്നതാണ് പരമപ്രധാനം. അവിടെ നമ്മള് പള്ളിവിട്ടിറങ്ങിയ മാമി അമ്മച്ചി ആയിരുന്നെങ്കില് നമ്മുടെ സാക്ഷ്യപ്പെടുത്തല് യേശുവിന് എത്രയോ വേദനാജനകം ആയിരുന്നിരിക്കും! ഈ 2020-ലെങ്കിലും നമുക്കൊരു തിരിച്ചുവരവ് വേണ്ടേ? ഇതൊരുപക്ഷേ നമുക്ക് അനുതപിക്കാനായി ദൈവം ദാനമായി നല്കിയിരിക്കുന്ന അവസാനത്തെ ഒരു വര്‍ഷമായിരിക്കാം. ഈ കരുണയ്‌ക്കൊരു ലക്ഷ്യമുണ്ട്. ”നിന്നെ അനുതാപത്തിലേക്ക് നയിക്കുക എന്നതാണ് കര്‍ത്താവിന്റെ കരുണയുടെ ലക്ഷ്യമെന്ന് നീ അറിയുന്നില്ലേ” എന്ന് അവിടുന്ന് ചോദിക്കുന്നു. രണ്ടായിരത്തി ഇരുപതിന്റെ തുടക്കത്തില് മറ്റെന്തിനെക്കാളുമുപരി പശ്ചാത്താപത്തിന്റെ മിഴിനീര് തരണേ എന്ന് സഭാമക്കളായ നമുക്ക് പരിശുദ്ധാത്മാവിനോട് പ്രാര്‍ത്ഥിക്കാം. സഭ റോസക്കുട്ടി അമ്മച്ചിമാരെക്കൊണ്ട് നിറയട്ടെ. ”നിങ്ങളെത്തന്നെ ശുദ്ധീകരിക്കുവിന്. നാളെ നിങ്ങളുടെ ഇടയില് കര്‍ത്താവ് അത്ഭുതങ്ങള് പ്രവര്‍ത്തിക്കും” (ജോഷ്വാ 3:5). ശാലോം വായനക്കാര്‍ക്ക് അത്ഭുതങ്ങള് നിറഞ്ഞ പുതുവത്സരം ആശംസിക്കുന്നു, ആവേ മരിയ.


നൈനിറ്റാൾ ബാങ്കിൽ 155 ഒഴിവ്| Recruitment| Nainital Bank\nനൈനിറ്റാൾ ബാങ്കിൽ 155 ഒഴിവ്, ശമ്പളം: 11,765 -42,020 രൂപ\nമനോരമ ലേഖകൻ September 12, 2020 04:55 PM IST\nഉത്തരാഖണ്ഡിലെ നൈനിറ്റാൾ ബാങ്കിൽ ക്ലാർക്ക്, പ്രൊബേഷനറി ഓഫിസർ തസ്തികയിലേക്ക് അപേക്ഷ ക്ഷണിച്ചു. 155 ഒഴിവുകളാണുള്ളത്. ഓൺലൈനിൽ അപേക്ഷിക്കണം. അപേക്ഷ സ്വീകരിക്കുന്ന അവസാന തീയതി സെപ്റ്റംബർ 15.\nഒഴിവുകളുടെ എണ്ണം: 80\nശമ്പളം: 11,765 -31,540 രൂപ\nയോഗ്യത: കുറഞ്ഞത് 45 % മാർക്കോടെ ഫുൾടൈം റഗുലർ ബിരുദം അല്ലെങ്കിൽ ബിരുദാനന്തര ബിരുദം. കംപ്യൂട്ടർ ഓപ്പറേഷൻസ് പരിജ്‌ഞാനമുള്ളവരാകണം അപേക്ഷകർ. ബാങ്കിങ്, ധനകാര്യ, എൻബിഎഫ്സി സ്ഥാപനങ്ങളിൽ 1–2 വർഷം ജോലിപരിചയമുള്ളവർക്ക് മുൻഗണന.\nപ്രായം: 21 –28.\n2019 ജൂലൈ 31 അടിസ്‌ഥാനമാക്കി യോഗ്യതയും പ്രായവും കണക്കാക്കും.\nതിരഞ്ഞെടുപ്പ്: എഴുത്തു പരീക്ഷ, ഇന്റർവ്യൂ എന്നിവയുണ്ടാകും.\nഒഴിവുകളുടെ എണ്ണം: 75\nസ്കെയിൽ –1: 23,700- 42,020 രൂപ\nയോഗ്യത: കുറഞ്ഞത് 50 % മാർക്കോടെ ഫുൾടൈം റഗുലർ ബിരുദം അല്ലെങ്കിൽ ബിരുദാനന്തര ബിരുദം. കംപ്യൂട്ടർ ഓപ്പറേഷൻസ് പരിജ്‌ഞാനമുള്ളവരാകണം അപേക്ഷകർ. ബാങ്കിങ്, ധനകാര്യ, എൻബിഎഫ്സി സ്ഥാപനങ്ങളിൽ 1–2 വർഷം ജോലിപരിചയമുള്ളവർക്ക് മുൻഗണന.\nപ്രായം: 21 –30.\nതിരഞ്ഞെടുപ്പ്: എഴുത്തു പരീക്ഷ, ഇന്റർവ്യൂ എന്നിവയുണ്ടാകും.അപേക്ഷിക്കുന്ന വിധം: www.nainitalbank.co.in എന്ന വെബ്‌സൈറ്റിലൂടെ ഓൺലൈനായി അപേക്ഷിക്കണം. വിജ്ഞാപനത്തിന്റെ വിശദവിവരങ്ങളും അപേക്ഷിക്കുന്നതിനുള്ള നിർദേശങ്ങളും വെബ്‌സൈറ്റിൽ നൽകിയിട്ടുണ്ട്.\nEnglish Summary: Nainital Bank Recruitment 2020


ഭാര്യയെ സെക്സ് റാക്കറ്റിൽ പെടുത്തിതിയെന്ന ആരോപണവുമായി യുവാവ് - truenewsmalayalam.com\nHome / Unlabelled / ഭാര്യയെ സെക്സ് റാക്കറ്റിൽ പെടുത്തിതിയെന്ന ആരോപണവുമായി യുവാവ്\nഭാര്യയെ സെക്സ് റാക്കറ്റിൽ പെടുത്തിതിയെന്ന ആരോപണവുമായി യുവാവ്\nകുമ്പള(www.truenewsmalayalam.com) : ഭാര്യയെ സെക്സ് റാക്കറ്റിൽ പെടുത്തിതിയെന്ന ആരോപണവുമായി യുവാവ്. ഉപ്പളയിലെ അൽതാഫ് വധക്കേസിലെ ഒന്നാം പ്രതിയാണ് ആരോപണവുമായി രംഗത്തെത്തിയത്. അതേ കേസിലെ കൂട്ടു പ്രതി ജലീലിനെതിരെയാണ് കുമ്പളയിൽ വാർത്ത സമ്മേളനത്തിൽ ഇയാൾ ആരോപണമുന്നയിച്ചത്.\nതന്നെ ഭർത്താവ് അദ്ദേഹത്തിന്റെ സുഹൃത്തുക്കളുമായി അവിഹിതത്തിന് പ്രേരിപ്പിക്കുന്നുവെന്ന് ഭാര്യ കുമ്പള പൊലീസിൽ പരാതി നൽകിയിരുന്നുവത്രെ. സ്റ്റേഷനിൽ നിന്ന് മടങ്ങിയ ഭാര്യയോട് വഴിയിൽ തടഞ്ഞ് തന്നോടൊപ്പം പോരാൻ ആവശ്യപ്പെട്ടുവെന്നും അനുസരിക്കാതിരുന്നപ്പോൾ ജലീൽ, അപ്പി, റിയ എന്നിവരുടെ സഹായത്തോടെ അൽതാഫിനെ ആരോപണത്തെപ്പറ്റി ചോദ്യം ചെയ്യാൻ കാറിൽ വലിച്ചു കയറ്റി കൊണ്ടുപോവുകയുമായിരുന്നുവെന്നും യുവാവ് പറഞ്ഞു. ജലീലും അപ്പിയും അൽതാഫിനൊപ്പം പിൻസീറ്റിലായിരുന്നുവെന്നും കാറിൽ വച്ച് വാക്കേറ്റത്തിനിടെ ജലീൽ അൽതാഫിനെ കുത്തുകയായിരുന്നുവെന്നും ഇയാൾ പറയുന്നു.\nപൊലീസ് പിടിയിലായി നാലു മാസത്തെ ജയിൽ വാസം കഴിഞ്ഞ് തിരിച്ചെത്തിയതിന് ശേഷം രണ്ടു വർഷമായി ഭാര്യ ഇയാളുമായി അകന്നാണ് കഴിയുന്നത്. ഇപ്പോൾ ഈയിടെയായാണ് ഭാര്യയെ സുഹൃത്ത് സെക്സ് റാക്കറ്റിൽ പെടുത്തിയെന്ന വിവരമറിയുന്നതെന്ന് യുവാവ് പറഞ്ഞു. ഭാര്യയെ ലഹരിക്കടത്തിന് ഉപയോഗിക്കുന്നതായും ഇയാൾ ആരോപിക്കുന്നു.\nഇവർക്ക് ഏഴും അഞ്ചും വയസുള്ള രണ്ടു പെൺമക്കളുണ്ടത്രെ. അവരെവിടെയാണെന്ന് അറിയില്ലെന്നും കുട്ടികളെ അത്തരം കുരുക്കുകളിൽ പെടാതെ രക്ഷപ്പെടുത്താൻ ശ്രമിച്ചു വരുന്നതായും യുവാവ് അറിയിച്ചു..


ഹൈദരാബാദില് കനത്ത മഴ; മൂന്ന് മരണം :: Janmabhumi Daily\nTuesday3October 2017 9:42 am IST\nഹൈദരാബാദ്: ഹൈദരാബാദ് നഗരത്തില് തിങ്കളാഴ്ച വൈകുന്നേരം മുതല് തുടരുന്ന കനത്ത മഴയിലും വെള്ളക്കെട്ടിലും എട്ട് മാസം പ്രായമായ കുഞ്ഞുള്‍പ്പെടെ മൂന്ന് പേര് മരിച്ചു. നഗരത്തില് ഗതാഗതം തടസ്സപ്പെട്ടു. റോഡുകളെല്ലാം വെള്ളത്തിലായതോടെ ഗതാഗതവും താറുമാറായി. നായിഡു നഗര് സ്വദേശികളായ യാദുലു (56), അദ്ദേഹത്തിന്റെ എട്ടു മാസം പ്രായമായ കുഞ്ഞുമാണ് കനത്തമഴയില് മതിലിടിഞ്ഞ് വീണ് മരിച്ചത്. ഉറങ്ങുന്നതിനിടയിലായിരുന്നു സംഭവം. ഇരുവരും മതിലിനടിയില് പെട്ടു, ആശുപത്രിയില് എത്തിച്ചെങ്കിലും ജീവന് രക്ഷിക്കാനായില്ല. വൈദ്യുതാഘാതമേറ്റാണ് മറ്റൊരു മരണം. ഇയാള് സംഭവസ്ഥലത്തുതന്നെ മരിച്ചു. 67.6 മില്ലി മീറ്റര് മഴയാണ് തിങ്കളാഴ്ച വൈകുന്നേരം മാത്രം നഗരത്തില് ലഭിച്ചത്. മഴയില് മിക്ക റോഡുകളും വെള്ളത്തിനടിയിലായി. വാഹനങ്ങള്‍ക്ക് മുകളിലൂടെ വരെ വെള്ളം കുത്തിയൊഴുകുന്ന നിലയിലാണ്. പ്രദേശത്തെ സ്കൂളുകള്‍ക്ക് സര്‍ക്കാര് അവധി പ്രഖ്യാപിച്ചു.\nബിഹാറില് കനത്ത മഴ: മൂന്ന് മരണം\nഹൈദരാബാദില് പൊലീസ് വെടിവയ്പ്; മൂന്ന് മരണം


ഗിറ്റാറിനു പകരം വടി! ആസ്വദിച്ച് പാട്ടുപാടി ഒരു കുട്ടി ബാന്‍ഡ് സംഘം; ശങ്കര് മഹാദേവന് പങ്കുവച്ച വിഡിയോ വൈറല് | Kairali News | kairalinewsonline.com\nസംഗീതോപകരണങ്ങള് കയ്യില് പിടിച്ചിരിക്കുന്നതായി സങ്കല്‍പ്പിച്ച് പാട്ട് പാടി വൈറലായിരിക്കുകയാണ് മൂന്ന് കുട്ടികള്. ഈ കുട്ടി ബാന്‍ഡ് സംഘത്തെ പരിചയപ്പെടുത്തിയുള്ള വീഡിയോ പങ്കുവെച്ചത് ഗായകന് ശങ്കര് മഹാദേവനാണ് . മൂന്ന് കൊച്ചു കുട്ടികള് വളരെ ആസ്വദിച്ച് ഗാനം ആലപിക്കുന്നതിന്റെ വിഡിയോ ആണ് അദ്ദേഹം ആരാധകര്‍ക്കായി പങ്കു വച്ചത്.\nനടുവില് നില്‍ക്കുന്നയാള് കയ്യില് ഒരു വടി പിടിച്ചു കൊണ്ട് ഗിറ്റാര് വായിക്കുന്നതുപോലെ കാണിക്കുന്നു. ഇരുവശങ്ങളിലുമായി നില്‍ക്കുന്നവര് സംഗീതോപകരണങ്ങള് കയ്യില് പിടിച്ചിരിക്കുന്നതായി സങ്കല്‍പ്പിക്കുകയാണ്. ഗാനാലാപനത്തിനു ശേഷം മൂവരും ചിരിച്ചുകൊണ്ട് നന്ദി പറയുന്നതും വിഡിയോയില് കാണാം.\n‘ഇത് എക്കാലത്തെയും മനോഹരമായ സംഗീതബാന്‍ഡ് ആണെന്ന് ഞാന് കരുതുന്നു. അവരുടെ പങ്കാളിത്തം നോക്കൂ. അതില് ഒരുപാട് സന്തോഷം തോന്നുന്നു’. വിഡിയോ പങ്കു വച്ചുകൊണ്ട് ശങ്കര് മഹാദേവന് സമൂഹമാധ്യമത്തില് കുറിച്ചതാണിങ്ങനെ.\nവിഡിയോ മണിക്കൂറുകള്‍ക്കകം തന്നെ സമൂഹമാധ്യമങ്ങളില് വൈറലായി. കുട്ടികളുടെ ആലാപനത്തിന് അഭിനന്ദനമായും പലരും എത്തുന്നുണ്ട്. ഇത് ശങ്കര്‍എഹ്‌സാന്‍ലോയ് കൂട്ടുകെട്ടു പോലെയുള്ള ചെറിയൊരു സംഘം ആണെന്നും ആരാധകര് അഭിപ്രായപ്പെട്ടു.\nTags: MUSIC BANDsankar mahadevan


കൊടുങ്ങല്ലൂര്-അത്താണി എയര്‍പോര്‍ട്ട് റോഡില് തകര്‍ച്ച വ്യാപകം\nSun Apr 21 2019 13:45:00 GMT+0530 (IST)\nമാള: നിര്‍മാണത്തിലെ അപാകതകളെക്കുറിച്ച് ഒട്ടേറെ ആക്ഷേപങ്ങള് ഉയര്‍ന്ന കൊടുങ്ങല്ലൂര് പൊയ്യ പൂപ്പത്തി എരവത്തൂര് അത്താണി നെടുമ്പാശ്ശേരി എയര്‍പോര്‍ട്ട് റോഡിലെ തകര്‍ച്ച വ്യാപകമാകുന്നു. ജലനിധി പദ്ധതിയുടെ പൈപ്പുകള് പൊട്ടി റോഡ് തകരുന്നതിന് പുറമേ വെള്ളക്കെട്ടും തകര്‍ച്ചക്ക് കാരണമാകുന്നുണ്ട്. കൊച്ചുകടവ് മുതല് പൊയ്യ വരെയുള്ള ഒന്‍പത് കിലോമീറ്ററോളം വരുന്ന റോഡില് നൂറുകണക്കിന് ഇടങ്ങളില് ചെറുതും വലുതുമായ തകര്‍ച്ചയുണ്ട്.\nബി എം ബി സി ടാറിങ് നടത്തിയ റോഡില് കൂടുതലായി തകര്‍ന്നിട്ടുള്ളത് പഴയ ടാറിങ് കഴിഞ്ഞുള്ളിടത്ത് പുതുതായി മെറ്റലിങ് നടത്തി ടാറിങ് നടത്തിയിട്ടുള്ളിടത്താണ്. ഒരുപാടിടങ്ങളില് റോഡിന്റെ അരിക് അടര്‍ന്ന് നില്‍ക്കുകയാണ്. തകര്‍ന്ന് കുഴികളായുള്ളിടത്ത് വാഹനങ്ങള് അപകടത്തില് പെടുന്നുണ്ട്. അഞ്ചു വര്‍ഷം ഗ്യാരന്റിയോടെയാണ് റോഡ് പണിതതെങ്കിലും പണി കഴിഞ്ഞ് മാസങ്ങള്‍ക്കകം റോഡിന്റെ തകര്‍ച്ച തുടങ്ങിയിരുന്നു.\nഇതുവരെ അറ്റകുറ്റ പണികളൊന്നും നടത്തിയിട്ടില്ല. പണിയിലെ അപാകതകളെക്കുറിച്ച് പരാതികളും വാര്‍ത്തകളും നിരന്തരം ഉണ്ടായതിനെ തുടര്‍ന്ന് വിജിലന്‍സ് ആന്റ് ആന്റി കറപ്ഷന് ബ്യൂറോക്ക് കീഴിലുള്ള വിജിലന്‍സ് സംഘം എത്തി പരിശോധന നടത്തിയിരുന്നു. 2016 സെപ്റ്റംബര് 20 നും 2017 നവംബര് ഒന്‍പതിനുമാണ് വിജിലന്‍സ് പരിശോധന നടത്തിയത്. പൊയ്യ മുതല് ബി എം ബി സി ടാറിംഗ് നടത്തിയ കൊച്ചുകടവ് വരെയാണ് വിജിലന്‍സ് പരിശോധന നടത്തിയത്. ആദ്യം പരിശോധന നടത്തി റോഡില് നിന്നെടുത്ത സാമ്പിളുകള് കൂടുതല് പരിശോധനക്ക് വിധേയമാക്കി പരിശോധനാ റിപ്പോര്‍ട്ട് തൃശൂര് വിജിലന്‍സ് കോടതിക്ക് നല്‍കിയിരുന്നു.\nഇതിന്റെ അടിസ്ഥാനത്തില് വിജിലന്‍സ് കോടതി കേസെടുക്കുകയുമുണ്ടായി. കേസിന്റെ ഭാഗമായാണ് പിന്നിട് വിജിലന്‍സ് സംഘമെത്തി വീണ്ടും സാമ്പിളുകള് ശേഖരിച്ചത്. കൊച്ചുകടവ് മുതല് ബിറ്റുമിന് മെക്കാടം കഴിഞ്ഞ് ബിറ്റുമിന് കോണ്‍ഗ്രീറ്റ് ചെയ്ത് തുടങ്ങിയപ്പോള് മുതല് ജനങ്ങളില് നിന്നും വലിയ തോതിലുള്ള പ്രതിഷേധം ഉയര്‍ന്നിരുന്നു.\nചെങ്ങമനാട് മുതല് കൊച്ചുകടവ് ഷാപ്പ് ജങ്ഷനുമപ്പുറം വരെ കാര്യമായ പരാതികള്‍ക്കിടം നല്‍കാതെയുള്ള രീതിയിലാണ് റോഡിന്റെ പണി നടത്തിയിരുന്നത്. എന്നാല് അവിടം മുതല് വളരെ മോശമായ രീതിയിലാണ് റോഡിന്റെ പണി നടത്തിയിരിക്കുന്നത്.\nസംസ്ഥാന തെരഞ്ഞെടുപ്പിന് മുന്‍പായി തിരക്ക് പിടിച്ച് പണിതതാണ് റോഡ് നിര്‍മാണത്തിലെ അപാകതകള്‍ക്ക് പ്രധാന കാരണം. ക്രമക്കേട് ബോധ്യമായി വിജിലന്‍സ് കോടതി കേസ് ഫയല് ചെയ്ത് വീണ്ടും സാമ്പിളുകള് ശേഖരിച്ചതിന് ശേഷം കേസ് അട്ടിമറിക്കപ്പെട്ടെന്നാണ് ജനസംസാരം. അന്നത്തെ ഭരണകക്ഷിയിലെ പ്രമുഖ നേതാക്കള്‍ക്കടക്കം പങ്കുള്ളതിനാലാണ് കേസ് അട്ടിമറിക്കപ്പെട്ടതെന്നാണ് ഉയരുന്ന ആക്ഷേപം. വ്യാപകമായി ഉണ്ടായ ക്രമക്കേടുകളെക്കുറിച്ച് അന്വേഷണം നടത്തി നടപടികള് സ്വീകരിക്കണമെന്നായാവശ്യം വീണ്ടും ഉയരുന്നുണ്ട്.


ഇറാന് മിസൈലാക്രമണത്തില് 34 സൈനികര്‍ക്ക് തലച്ചോറിന് ക്ഷതമേറ്റതായി പെന്‍റഗണ് | 34 US troops diagnosed with traumatic brain injury after Iran missile strike\nട്രംപിന്റെ വാദം പൊളിയുന്നു: ഇറാന്‍റെ ആക്രമണത്തിൽ 34 സൈനികര്‍ക്ക് തലച്ചോറിന് ക്ഷതമേറ്റതായി പെന്‍റഗണ്\nഇറാന്റെ ആക്രമണത്തിൽ തങ്ങളുടെ 11 സൈനികർക്കു പരിക്കറ്റതായി യുഎസ് സെൻട്രൽ കമാൻഡ് കഴിഞ്ഞ ദിവസം വെളിപ്പെടുത്തിയിരുന്നു. ഇതിന് പിന്നാലെയാണ് വ്യക്തത വരുത്തി പെന്റഗൺ രംഗത്തെത്തിയത്.\nWashington D.C., First Published Jan 25, 2020, 2:48 PM IST\nവാഷിങ്ടൺ: ഇറാഖിലെ യുഎസ് സൈനിക താവളത്തിനു നേരെ ഇറാൻ നടത്തിയ മിസൈൽ ആ‌ക്രമണത്തിൽ തങ്ങളുടെ 34 സൈനികർക്ക് തലച്ചോറിന് ക്ഷതമേറ്റതായി അമേരിക്കന് പ്രതിരോധ വകുപ്പിന്റെ വെളിപ്പെടുത്തൽ. പരിക്കേറ്റവരില് 17 പേര് ജര്‍മനിയില് ചികിത്സലായിരുന്നു. ഇതില് എട്ട് പേര് അമേരിക്കയില് തിരിച്ചെത്തിയിട്ടുണ്ട്. ഒമ്പത് പേര് ജര്‍മനിയില് തന്നെ തുടരുകയാണെന്നും പെന്‍റഗണ് അറിയിച്ചു. ബാക്കിയുള്ള 17 പേർ ഇറാഖില് ഡ്യൂട്ടിയില് കയറിയെന്നും പെന്‍റഗണ് വക്തവ് ജൊനാഥന് ഹോഫ്മാന് വ്യക്തമാക്കി.\nമിസൈല് ആക്രമണവും ശക്തമായ സ്ഫോടനവും നടക്കുമ്പോള് പെട്ടെന്നുണ്ടായ അന്തരീക്ഷ മര്‍ദ്ദത്തിന്‍റെ വ്യത്യാസമാണ് മസ്തിഷ്ക ക്ഷതത്തിന് കാരണം. ആക്രമണം നടക്കുമ്പോള് 1500 സൈനികരും ബങ്കറുകളിലായിരുന്നു. ഇത് അപകടത്തിന്‍റെ തോത് കുറയ്ക്കുന്നതിന് ഇടയാക്കിയെന്നും ഹോഫ്മാന് പറഞ്ഞു. തലവേദന, തലകറക്കം, ബോധക്ഷയം എന്നിവയാണ് രോഗലക്ഷണങ്ങൾ. മരണം, കാഴ്ച നഷ്ടപ്പെടുക തുടങ്ങിയവയാണ് അനന്തരഫലം. തലച്ചോറിന് ക്ഷതമേറ്റവരെ ചികിത്സിച്ച് ഭേദമാക്കാൻ സമയമെടുക്കുമെന്നും പെന്റഗൺ വ്യക്തമാക്കി. 2000 മുതൽ ഏകദേശം 408,000 സൈനികർ തലച്ചോറിന് ക്ഷതമേറ്റ് യുഎസിലെ വിവിധ ആശുപത്രികളിൽ ചികിത്സയിലാണെന്നും പെന്റഗൺ റിപ്പോർട്ട് ചെയ്തു.\nഇറാന്റെ സൈനിക മേധാവി ജനറൽ ഖാസിം സുലൈമാനിയെ ഈ മാസം മൂന്നിന് വ്യോമാക്രമണത്തിൽ വധിച്ചതിനു പ്രതികാരമായാണ് ജനുവരി എട്ടിന് ഇറാൻ ഇറാഖിലെ യുഎസ് സൈനികതാവളം ആക്രമിച്ചത്. ഇറാന്റെ ആക്രമണത്തിൽ തങ്ങളുടെ 11 സൈനികർക്കു പരിക്കറ്റതായി യുഎസ് സെൻട്രൽ കമാൻഡ് കഴിഞ്ഞ ദിവസം വെളിപ്പെടുത്തിയിരുന്നു. ഇതിന് പിന്നാലെയാണ് വ്യക്തത വരുത്തി പെന്റഗൺ രംഗത്തെത്തിയത്. ഇതോടെ ആക്രമണത്തിൽ തങ്ങള്‍ക്കു കാര്യമായി നഷ്ടം സംഭവിച്ചിട്ടില്ലെന്ന യുഎസ് പ്രസിഡന്റ് ഡൊണള്‍ഡ് ട്രംപിന്റെ അവകാശവാദങ്ങൾ പൊളിയുകയാണ്.\nLast Updated Jan 25, 2020, 2:58 PM IST\nഇസ്ലാമിക് സ്റ്റേറ്റിന്‍റെ പ്രധാന നേതാവിനെ വധിച്ച് ഫ്രാന്‍സ്; വന് വിജയമെന്ന് ഫ്രഞ്ച് പ്രസിഡന്‍റ്\n'അഫ്‍ഗാനില് രണ്ടുനിലപാട്'; പാകിസ്ഥാനുമായുള്ള ബന്ധം പുനപരിശോധിക്കുമെന്ന് അമേരിക്ക


ലോക വിഡ്ഢി ദിനം ; ചരിത്രവും സവിശേഷതയും\nഎല്ലാ വർഷവും ഏപ്രിൽ ഒന്നാണ് ലോക വിഡ്ഢി ദിനമായി ആചരിക്കുന്നത്. കുറ്റബോധമോ സങ്കടമോ ഒന്നുമില്ലാതെ സുഹൃത്തുക്കളെ പറ്റിക്കാനും പരിഹസിക്കാനുമുള്ള ഒരു അവസരമായാണ് ഏപ്രിൽ ഫൂൾ ദിനത്തെ എല്ലാവരും കാണുന്നത്. യൂറോപ്പുകാരാണ് ആദ്യമായി ഏപ്രിൽ ഫൂൾ ദിനം ആചരിച്ചത്. പിന്നീട് കാലക്രമേണ ഈ ആചാരം ലോകത്തിൻറെ വിവിധ ഭാഗങ്ങളിലേക്ക് വ്യാപിക്കുകയായിരുന്നു. ഇപ്പോൾ ലോകത്തെ ഒട്ടുമിക്ക രാജ്യങ്ങളിലും ഈ ആഘോഷം പതിവാണ്.\nചരിത്രകാരന്മാർ പറയുന്നതനുസരിച്ച് ഗ്രിഗോറിയൻ കലണ്ടർ കണ്ടുപിടിച്ച പോപ്പ് ഗ്രിഗോറി XIII-ാമൻറെ ഓർമക്കാണ് ഈ ദിനം ആഘോഷിക്കുന്നത്. വിശ്വാസ പ്രകാരം ഏപ്രിൽ 1 നാണ് ലോകത്ത് ജൂലിയൻ കലണ്ടറിൽ നിന്ന് ഗ്രിഗോറിയൻ കലണ്ടറിലേക്കുള്ള മാറ്റം ഉണ്ടായത്. അതുകൊണ്ടാണ് ഏപ്രിൽ 1 ന് ആളുകൾ വിശേഷ ദിവസമായി ആചരിച്ച് പോന്നത്. റിപ്പോർട്ടുകളനുസരിച്ച് നിരവധി ആളുകൾ ജൂലിയൻ കലണ്ടറിൽ നിന്ന് ഗ്രിഗോറിയൻ കലണ്ടറിലേക്ക് മാറാൻ വിസമ്മതിച്ചിരുന്നു. ആദ്യമായി പുതിയ കലണ്ടർ അംഗീകരിച്ച് നടപ്പിൽ വരുത്തിയ രാജ്യം ഫ്രാൻസാണ്.\nDate : 2021-04-01 13:26:58\nരണ്ടരവയസുള്ള അഫ്ഗാൻ പെൺകുട്ടിക്ക് പുതുജീവനേകി ആസ്റ്റർ മിംസ്\nDate : 2021-04-20 18:09:55\nDate : 2021-04-20 18:00:49\nDate : 2021-04-20 17:10:35


യുവതിയുടെ നഗ്നത വീഡിയോ റെക്കോർഡ് ചെയ്ത് പ്രചരിപ്പിച്ച യുവാവ് പിടിയില് | police-have-arrested-a-man-for-spreading-nude-video on social media\nഇയാളുമായി അടുത്ത ശേഷം നിരന്തരം നിർബന്ധത്തിന് വഴങ്ങി വീഡിയോ ചാറ്റിലൂടെ നഗ്നത കാട്ടി. യുവതിയുടെ നഗ്നദൃശ്യങ്ങള് ഇയാള് തന്റെ ഫോണില് റെക്കോര്‍ഡ് ചെയ്യുകയും അവ സോഷ്യൽ മീഡിയയിലൂടെ പ്രചരിപ്പിക്കുകയുമായിരുന്നു.\nKollam, First Published Sep 22, 2021, 6:07 PM IST\nകൊല്ലം: ഫേസ്ബുക്ക് സൗഹൃദത്തിലൂടെ കൊല്ലം സ്വദേശിനിയായ യുവതിയുമായി അടുത്ത് യുവതിയുടെ നഗ്നത വീഡിയോ റെക്കോർഡ് ചെയ്ത് പ്രചരിപ്പിച്ച യുവാവ് പിടിയില്. സോഷ്യല് മീഡിയയിലൂടെ സൗഹൃദം സ്ഥാപിച്ച യുവാവ് നഗ്നദൃശ്യങ്ങള് റെക്കോർഡ് ചെയ്തു സോഷ്യല്‍മീഡിയയിലൂടെ പ്രചരിപ്പിച്ചെന്നാണ് പൊലീസിന് ലഭിച്ച പരാതി.\nസംഭവത്തില് പത്തനംതിട്ട റാന്നി നെല്ലിക്കമണ് ചെറിയമൂഴി തടത്തില് വീട്ടില് രാജേഷ്കുമാറിനെ (32) പൊലീസ് അറസ്റ്റു ചെയ്തു. യുവതിയുടെ വിശ്വാസം പിടിച്ചു പറ്റിയ ഇയാള് സമൂഹ മാധ്യമത്തിലെ ചാറ്റിലൂടെ നഗ്നത കാട്ടാൻ യുവതിയെ നിർബന്ധിച്ചു. ഇയാള് വ്യാജ അക്കൗണ്ട് വഴിയാണ് യുവതിയുമായി സൗഹൃദം സ്ഥാപിച്ചത് എന്നാണ് പൊലീസ് പറയുന്നത്.\nഇയാളുമായി അടുത്ത ശേഷം നിരന്തരം നിർബന്ധത്തിന് വഴങ്ങി വീഡിയോ ചാറ്റിലൂടെ നഗ്നത കാട്ടി. യുവതിയുടെ നഗ്നദൃശ്യങ്ങള് ഇയാള് തന്റെ ഫോണില് റെക്കോര്‍ഡ് ചെയ്യുകയും അവ സോഷ്യൽ മീഡിയയിലൂടെ പ്രചരിപ്പിക്കുകയുമായിരുന്നു. യുവതിയുടെ പരാതിയില് കേസ് റജിസ്റ്റര് ചെയ്താണ് പൊലീസിന്റെ നടപടി.\nLast Updated Sep 22, 2021, 6:07 PM IST\nഅശ്ലീല ദൃശ്യങ്ങള് പ്രചരിപ്പിച്ചു


റാഷിദ് ഖാന്റെ പിന്മാറ്റം; മുഹമ്മദ് നബി പുതിയ അഫ്ഗാനിസ്താന് ക്രിക്കറ്റ് ടീം നായകന് | Mohammad Nabi set to lead Afghanistan in T20 World Cup after Rashid Khan steps down as skipper\nSep 10, 2021, 03:49 PM IST\nനായകനായതില് അഭിമാനമുണ്ടെന്നും ടീമിന് വേണ്ടി മികച്ച പ്രകടനം പുറത്തെടുക്കുമെന്നും നബി പറഞ്ഞു\nകാബുള്: അടുത്ത മാസം ആരംഭിക്കുന്ന ട്വന്റി 20 ക്രിക്കറ്റ് ലോകകപ്പില് അഫ്ഗാനിസ്താനെ ഓള്‍റൗണ്ടര് മുഹമ്മദ് നബി നയിക്കും. റാഷിദ് ഖാന് നായകസ്ഥാനം ഒഴിഞ്ഞതോടെയാണ് മുഹമ്മദ് നബിയ്ക്ക് നറുക്കുവീണത്.\nട്വന്റി 20 ലോകകപ്പിന് ക്രിക്കറ്റ് ബോര്‍ഡ് പ്രഖ്യാപിച്ച ടീമില് റാഷിദ് അതൃപ്തി പ്രകടിപ്പിക്കുകയും പിന്നാലെ രാജി സമര്‍പ്പിക്കുകയുമായിരുന്നു. യു.എ.ഇയിലും ഒമാനിലുമായാണ് ട്വന്റി 20 ലോകകപ്പ് നടക്കുക. ബി.സി.സി.ഐ ആണ് മത്സരങ്ങള്‍ക്ക് നേതൃത്വം നല്‍കുന്നത്.\nനായകനായതില് അഭിമാനമുണ്ടെന്നും ടീമിന് വേണ്ടി മികച്ച പ്രകടനം പുറത്തെടുക്കുമെന്നും നബി പറഞ്ഞു. ' അഫ്ഗാനിസ്താനെ സംബന്ധിച്ചിടത്തോളം വളരെ നിര്‍ണായകമായ ഘട്ടമാണിത്. ഈ സമയത്ത് ക്രിക്കറ്റ് ബോര്‍ഡ് എന്നെ ഏല്‍പ്പിച്ച ദൗത്യം പൂര്‍ണ മനസ്സോടെ ഞാന് സ്വീകരിക്കുന്നു. ട്വന്റി 20 ലോകകപ്പില് അഫ്ഗാനിസ്താന് മികച്ച പ്രകടനം പുറത്തെടുക്കും'- നബി വ്യക്തമാക്കി.\nവിക്കറ്റ് കീപ്പര് ബാറ്റ്‌സ്മാന് മുഹമ്മദ് ഷഹ്‌സാദ് ഉള്‍പ്പെടെ നിരവധി സീനിയര് താരങ്ങളെ ടീമിലേക്ക് ക്രിക്കറ്റ് ബോര്‍ഡ് തിരിച്ചുവിളിച്ചിട്ടുണ്ട്. അഫ്‌സര് സസായി, ഫാരിദ് അഹമ്മദ് മാലിക് തുടങ്ങിയവരും ടീമില് ഇടം നേടിയിട്ടുണ്ട്.\nContent Highlights: Mohammad Nabi set to lead Afghanistan in T20 World Cup after Rashid Khan steps down as skipper\nലിവര്‍പൂള്: ലിവര്‍പൂളിന്റെ ഇതിഹാസ താരം സ്റ്റീവന് ജെറാര്‍ഡിന്റെ ..\nഅഫ്ഗാനിസ്താന് ട്വന്റി 20 ലോകകപ്പില് പങ്കെടുക്കുമെന്ന് അറിയിച്ച് മീഡിയ മാനേജര്


plus two student stabbed to death in idukki | ഇടുക്കിയിൽ വിദ്യാര്‍ഥിനി കുത്തേറ്റ് മരിച്ച നിലയില്; ഒപ്പമുണ്ടായിരുന്ന ബന്ധുവിനെ തിരഞ്ഞ് പോലീസ് - Malayalam Oneindia\nPublished: February 20 2021, 0:32 [IST]\nഇടുക്കി; പ പവർഗൗസ് ഭാഗത്ത് പ്ലസ്ടു വിദ്യാർത്ഥിനിയെ കുത്തേറ്റ് മരിച്ച നിലയിൽ കണ്ടെത്തി. ബൈസണ്‍വാലി ഹയര് സെക്കന്‍ഡറി സ്കൂള് വിദ്യാഥിനി രേഷ്മ(17) ആണ് മരിച്ചത്. പെൺകുട്ടിക്കൊപ്പം ഉണ്ടായിരുന്ന ബന്ധുവിനായി പോലീസ് തിരച്ചിൽ ശക്തമാക്കി.\nസ്കൂൾ സമയം കഴിഞ്ഞിട്ടും പെൺകുട്ടിയെ കാണാതിരുന്നതോടെ വീട്ടുകാർ പോലീസിന് പരാതി നൽകിയിരുന്നു.തുടർന്ന് നടത്തിയ അന്വേഷണത്തിൽ പള്ളിവാസല് പവര്‍ഹൗസ് ഭാഗത്ത് പെൺകുട്ടി ഉണ്ടെന്ന് കണ്ടെത്തി. പെൺകുട്ടിക്കൊപ്പം ഒരു ബന്ധു ഉണ്ടായിരുന്നതായി പ്രദേശത്തെ ഓട്ടോതൊഴിലാളികൽ പോലീസിനെ അറിയിച്ചു. ഇതിന്റെ അടിസ്ഥാനത്തിൽ നടത്തിയ ചർച്ചയിലാണ് മൃതദേഹം കണ്ടെത്തിയത്.\nബന്ധുവിനായി പോലീസ് അന്വേഷണം തുടരുകയാണ്. ഇയാളുമായി കുട്ടിക്കുണ്ടായ സൗഹൃദം ചില പ്രശ്നങ്ങൾ കാരണമായിരുന്നുവെന്ന് ബന്ധുക്കൽ പോലീസിനോട് പറഞ്ഞു.\nplus two student stabbed to death in idukki\nStory first published: Saturday, February 20, 2021, 0:32 [IST]


സൈബര് ലൈംഗിക കുറ്റകൃത്യത്തിന് ഇരയായി; പതിനേഴുകാരന് ജീവനൊടുക്കി: കൗമാരക്കാര്‍ക്ക് മുന്നറിയിപ്പ് നല്‍കി എഫ്ബിഐ\nBy: 600002 On: May 23, 2022, 2:45 PM\nഓണ്‍ലൈന് സൈറ്റുകളില് ലൈംഗിക കുറ്റകൃത്യങ്ങള് വര്‍ധിക്കുകയാണെന്നതിന്റെ അടയാളമാണ് കഴിഞ്ഞ ദിവസം ജീവനൊടുക്കിയ പതിനേഴുകാരന്. റയാന് എന്ന കൗമാരക്കാരനാണ് തട്ടിപ്പുകാരുടെ വലയില് കുടുങ്ങി ഒടുവില് ജീവന് വെടിഞ്ഞത്. സ്ത്രീയാണെന്ന വ്യാജേന ഓണ്‍ലൈന് വഴി പരിചയപ്പെട്ട തട്ടിപ്പുകാരനാണ് റയാനെ ആത്മഹത്യക്ക് പ്രേരിപ്പിച്ചതെന്ന് അമ്മ പറയുന്നു.\nപെണ്‍കുട്ടിയാണെന്ന് നടിച്ച് അടുപ്പം കാണിച്ച തട്ടിപ്പുകാരന് റയാന് നഗ്ന ചിത്രങ്ങള് അയച്ചുകൊടുത്തു. പിന്നീട് റയാന്റെ ചില നഗ്ന ചിത്രങ്ങള് അയക്കാന് ആവശ്യപ്പെട്ടു. ഇതുപ്രകാരം ചിത്രം അയച്ചുനല്‍കിയ റയാനോട് കുറ്റവാളി 5,000 യുഎസ് ഡോളര് ആവശ്യപ്പെട്ടു. പണം നല്‍കിയില്ലെങ്കില് കുടുംബത്തിനും സുഹൃത്തുക്കള്‍ക്കും അയച്ചുകൊടുക്കുമെന്ന് ഭീഷണിപ്പെടുത്തി. പണം നല്‍കിയെങ്കിലും തുടര്‍ന്നും തട്ടിപ്പുകാരന് ഭീഷണിപ്പെടുത്തി കൂടുതല് പണം ആവശ്യപ്പെടാന് തുടങ്ങി. സമ്മര്‍ദ്ദത്തിലായ റയാന് ഒടുവില് മനംനൊന്ത് ആത്മഹത്യയില് അഭയം തേടി.\nറയാന്റെ കഥ എല്ലാവര്‍ക്കും ഒരു മുന്നറിയിപ്പാണെന്ന് എഫ്ബിഐ ചൂണ്ടിക്കാണിക്കുന്നു. ഓണ്‍ലൈനിലൂടെ പരിചയപ്പെടുന്ന അജ്ഞാതരുമായി ഒരു കാരണവശാലും ചിത്രങ്ങളോ മറ്റ് വിവരങ്ങളോ പങ്കുവയ്ക്കരുതെന്ന് ബ്യൂറോ മുന്നറിയിപ്പ് നല്‍കുന്നു. പണം നഷ്ടപ്പെടുന്നതിനോടൊപ്പം മാനസിക സമ്മര്‍ദ്ദവും ജീവന് നഷ്ടപ്പെടുന്നതിലേക്കുവരെ ഇത്തരം കുറ്റകൃത്യങ്ങള് കൊണ്ടെത്തിക്കുമെന്ന് ചൂണ്ടിക്കാണിക്കുന്നു.\nറയാന്റെ മരണത്തിന് ഉത്തരവാദികളായവരെ നിയമത്തിന് മുന്നില് കൊണ്ടുവരണമെന്ന് അമ്മ ആവശ്യപ്പെട്ടു. അന്വേഷണം പുരോഗമിക്കുകയാണെന്ന് എഫ്ബിഐ അറിയിച്ചു.\nസൈബര് ലൈംഗിക കുറ്റകൃത്യങ്ങള് സംബന്ധിച്ച് കൗമാരക്കാരും ഒപ്പം രക്ഷിതാക്കളും ജാഗ്രത പുലര്‍ത്തേണ്ടത് അത്യാവശ്യമാണെന്ന് എഫ്ബിഐ നിര്‍ദേശിച്ചു. ഇത് സംബന്ധിച്ച് കൗമാരക്കാര്‍ക്കിടയില് ബോധവത്കരണം നടത്താനുള്ള ക്യാമ്പയിന് ആരംഭിക്കാനുള്ള നടപടികള് വേഗത്തിലാക്കുകയാണെന്ന് അന്വേഷണ ഉദ്യോഗസ്ഥര് അറിയിച്ചു. ഇത്തരം സൈബര് കുറ്റകൃത്യങ്ങളില് ഇരകളാകുന്നവരുടെ പരാതികളില് അന്വേഷണം നടത്തുമെന്നും അധികൃതര് വ്യക്തമാക്കി.\nകഴിഞ്ഞ വര്‍ഷം ലൈംഗികാതിക്രമവുമായി ബന്ധപ്പെട്ട 18,000 ത്തിലധികം പരാതികളാണ് റിപ്പോര്‍ട്ട് ചെയ്യപ്പെട്ടത്. 13 മില്യണ് ഡോളറിലധികം പണമാണ് തട്ടിപ്പുകളിലൂടെ ആളുകള്‍ക്ക് നഷ്ടമായതെന്ന് ബ്യൂറോയുടെ കണക്കുകള് സൂചിപ്പിക്കുന്നു. കുറ്റവാളികള് കുട്ടികളുടെ അശ്ലീല ചിത്രങ്ങള് ഇരകളെ വശീകരിക്കാനായി ഉപയോഗിക്കുന്നത് ഗുരുതരമായ കുറ്റകൃത്യമാണെന്നും എഫ്ബിഐ മുന്നറിയിപ്പ് നല്‍കി.


ഡോളർ കടത്ത് കേസ്; എം ശിവശങ്കറിനെ അറസ്റ്റ് ചെയ്തു - Janayugom Online\nഡോളർ കടത്ത് കേസ്; എം ശിവശങ്കറിനെ അറസ്റ്റ് ചെയ്തു\nവിദേശത്തേക്ക് ഡോളർ കടത്തിയ കേസിൽ എം ശിവശങ്കറിനെ അറസ്റ്റ് ചെയ്തു. കസ്റ്റംസിന് എറണാകുളം സാമ്പത്തീക കുറ്റാന്വേഷണ കോടതി അനുമതി നൽകിയതിനെ തുടർന്നായിരുന്നു അറസ്റ്റ്. ഡോളർ കടത്ത് കേസിൽ നാലാം പ്രതിയാണ് ശിവശങ്കർ. ഇഡി രജിസ്റ്റർ ചെയ്ത കേസിൽ അഞ്ചാം പ്രതിയായ ശിവശങ്കർ നിലവിൽ റിമാൻഡിലാണ്. കാക്കനാട് ജയിലിലെത്തിയാണ് അറസ്റ്റ് രേഖപ്പെടുത്തിയത്\nഅതേസമയം കേസിലെ ചോദ്യം ചെയ്യലിനിടയിൽ അസി. പ്രോടോകോൾ ഓഫീസറോട് അപമര്യാദയായി പെരുമാറിയെന്ന പരാതിയിൽ കസ്റ്റംസ് പ്രിവന്റീവ് കമീഷണർ സുമിത് കുമാർ കേന്ദ്ര ധനകാര്യ സെക്രട്ട റിക്ക് മറുപടി നൽകി. ചോദ്യം ചെയ്യൽ പൂർണമായും ക്യാമറയിൽ ചിത്രീകരിച്ചിട്ടുണ്ടെന്ന് കസ്റ്റംസ് ധനകാര്യ സെക്രടറിയെ അറിയിച്ചു. അതിനാൽ ആരോപണങ്ങളുടെ വസ്തുത മനസിലാക്കാൻ ചോദ്യം ചെയ്യലിന്റെ ദൃശ്യങ്ങളടക്കം പരിശോധിക്കാമെന്ന് കസ്റ്റംസ് വിശദീകരിച്ചു.\n. ഡോളർ കടത്ത് കേസിലെ ചോദ്യം ചെയ്യലിനിടെ ഹരികൃഷ്ണനോട് മാന്യമല്ലാത്ത രീതിയിൽ കസ്റ്റംസ് പെരുമാറിയെന്നും ചില പ്രത്യേക ഉത്തരങ്ങൾ നൽകാൻ നിർബന്ധിച്ചെന്നും കാണിച്ച് ഈ കഴിഞ്ഞ 11 ാണ് ചീഫ് സെക്രടറി കേന്ദ്ര ധനകാര്യ സെക്രടറിക്ക് കത്ത് നൽകിയത്. ഈ കത്തിലാണ് കേന്ദ്രം കസ്റ്റംസിന്റ വിശദീകരണം ആവശ്യപ്പെട്ടത്.\nENGLISH SUMMARY: Dollar smuggling case; M Shivashankar was arrested\narrested M shivasankar Dollar case\nനിർമ്മാതാക്കൾക്ക് മനോവിഷമം അല്ല മനോരോഗമെന്ന് ഷെയിൻ നിഗം\nകോഴിക്കോട് സെൻട്രൽ മാർക്കറ്റിൽ 111 പേർക്ക് കോവിഡ്; മാർക്കറ്റ് അടക്കും


നടിയെ ആക്രമിച്ച കേസ്: വിചാരണ വെള്ളിയാഴ്ച വരെ നിര്‍ത്തിവെയ്ക്കാന് ഉത്തരവ് – Chandrika Daily\nBy web desk Monday November 2, 2020 10:59 am\nനടിയെ ആക്രമിച്ച കേസ്: വിചാരണ വെള്ളിയാഴ്ച വരെ നിര്‍ത്തിവെയ്ക്കാന് ഉത്തരവ്\nവിചാരണക്കോടതിയുടെ നിക്ഷ്പക്ഷതയില് സംശയമുണ്ടെന്ന് കാണിച്ച് ആക്രമിക്കപ്പെട്ട നടിയാണ് ഹൈക്കോടതിയെ സമീപിച്ചത്.\nകൊച്ചി: നടിയെ ആക്രമിച്ച കേസിന്റെ വിചാരണ വെള്ളിയാഴ്ച വരെ നിര്‍ത്തിവെയ്ക്കാന് ഹൈക്കോടതിയുടെ ഇടക്കാല ഉത്തരവ്. വിചാരണക്കോടതി മാറ്റണമെന്ന് ആവശ്യപ്പെട്ട് ആക്രമിക്കപ്പെട്ട നടി നല്‍കിയ ഹര്‍ജിയില് നടിയുടെയും സര്‍ക്കാരിന്റെയും വാദം കേട്ട ശേഷമാണ് വിചാരണ നിര്‍ത്തിവയ്ക്കാന് ആവശ്യപ്പെട്ടിരിക്കുന്നത്. നടിയെ മോശമായി ചിത്രീകരിക്കുന്ന രീതിയില് ചോദ്യങ്ങള് ചോദിക്കാന് വിചാരണക്കോടതി അനുവദിച്ചെന്ന് സര്‍ക്കാര് ഹൈക്കോടതിയില് അറിയിച്ചിരുന്നു.\nആക്രമിക്കപ്പെട്ട നടിയെ ഇരുപതില് കൂടുതല് അഭിഭാഷകരുടെ സാന്നിധ്യത്തില് മണിക്കൂറുകളോളം ക്രോസ് വിസ്താരം ചെയ്തു ബുദ്ധിമുട്ടിച്ചു. പ്രതി ദിലീപ്, നടി മഞ്ജു വാര്യരെ മകള് വഴി മൊഴി മാറ്റിപ്പറയാന് സ്വാധീനിക്കാന് ശ്രമിച്ചതായി കോടതിയില് അറിയിച്ചിട്ടും അത് രേഖപ്പെടുത്തിയില്ല. ഇരയെ പച്ചയ്ക്ക് കത്തിക്കുമെന്ന് പ്രതി മറ്റൊരു അഭിനേതാവിനോട് പറഞ്ഞ വിവരം തന്നെ അറിയിച്ചിരുന്നു. ഇക്കാര്യം കോടതിയില് പറഞ്ഞിട്ടും കേട്ടുകേള്‍വി മാത്രമാണെന്ന് പറഞ്ഞ് രേഖപ്പെടുത്താന് തയാറായില്ലെന്നും സര്‍ക്കാര് ഹൈക്കോടതിയെ അറിയിച്ചു.


നന്മയുടേയും സ്നേഹത്തിൻ്റേയും വെളിച്ചവുമായി വീണ്ടും ഒരു ദീപാവലി: വ്രതം ഇങ്ങനെ എടുക്കാം | Diwali|deepavali|Diwali 2021\nനന്മയുടേയും സ്നേഹത്തിൻ്റേയും വെളിച്ചവുമായി വീണ്ടും ഒരു ദീപാവലി: വ്രതം ഇങ്ങനെ എടുക്കാം\nമറ്റൊരൈതിഹ്യം ഭഗവാ൯ ശ്രീരാമചന്ദ്രന്റെ ദുഷ്ടനിഗ്രഹത്തിനെ ആധാരപ്പെടുത്തിയുള്ളതാണ്.\nNov 4, 2021, 05:25 am IST\nഭാരതമൊട്ടാകെ ആചാരമാക്കിയിട്ടുള്ളോരു ദീപോത്സവമാണ് തുലാമാസത്തില് അരങ്ങേറാറുള്ള ദീപാവലി. ഈ ആഘോഷത്തിനു പിന്നില് ഐതിഹാസ്യപരമായും ആത്മീയപരമായും പല പല കഥകള് പ്രചാരത്തിലുണ്ട് . അവയില് ആത്മീയപരമായി പ്രചാരത്തിലുള്ള കഥ നരകാസുരനെ ഭഗവാ൯ ശ്രീ മഹാവിഷ്‌ണു നിഗ്രഹിച്ചു എന്നുള്ളതാണ്. പത്നിസമേതനായിട്ടാണ് ഭഗവാ൯ ആ കൃത്യം നിര്‍വഹിച്ചത്. അന്ന് തുലാമാസത്തിലെ കൃഷ്ണപക്ഷ ചതുര്‍ദശിയായിരുന്നു. നരകാസുരവധത്തോടെ ആ ദിനത്തിനു നരകചതുര്‍ദ്ധശി എന്നും പേരായി. ഭൂമി പുത്രനായിരുന്നെങ്കിലും അതിക്രൂരനും അതിനിഷ്ടൂരനുമായിരുന്ന ഒരസുരനായിരുന്നു നരകാസുര൯. പണ്ട് ഹിരണ്യാക്ഷ൯ എന്ന അസുര൯ സ്വന്തം കായബലത്താല് അഹങ്കരിച്ചു ഭൂലോകവാസികളേയും ദേവലോകവാസികളേയും കണ്ടമാനം ഉപദ്രവിച്ചിരുന്നു.\nഭീകരനായ ഒരു കാട്ടു പന്നിയുടെ രൂപം ധരിച്ചു കൊണ്ടു സ്വന്തം ഗദാ പ്രയോഗത്താല് അവ൯ സമുദ്രമാകെ ഇളക്കി മറിച്ചു . ദേഹമാകെ മുറിവേറ്റ വേദനയാല് വരുണദേവ൯ ശ്രീ മഹാവിഷ്ണുവിന്റെ മു൯പില് ചെന്ന് തന്റെ സങ്കടമുണര്‍ത്തിച്ചു. അധര്‍മ്മം മനസ്സിലാക്കിയ ഭഗവാ൯ രോഷത്തോടെ ഹിരണ്യാക്ഷ നിഗ്രഹത്തിനായി യോഗനിദ്രയില് നിന്നുണര്‍ന്നു. കാര്യം മനസ്സിലാക്കിയ ഹിരണ്യാക്ഷ൯ ശീഘ്രം തന്റെ നീണ്ട തേററയാല് ഭൂമി ദേവിയെ കോരിയെടുത്ത് കൊണ്ട് അപ്രത്യക്ഷനായി. പാതാളത്തിലേയ്ക്കായിരുന്നു അവ൯ കടന്നത് . ആ സമത്ത് ഭൂമി ദേവിയുടെ മേനിയും ഹിരണ്യാക്ഷന്റെ കൊമ്പുമായി സമ്പര്‍ക്കമുണ്ടായി. അതോടെ ഗര്‍ഭിണിയായ ഭൂമിദേവി ഉടനെ പ്രസവിക്കുകയും ചെയ്തു.\nപിറവിയെടുത്തത് അതി ശക്തനായ ഒരസുര ശിശുവായിരുന്നു. ഭൂമിദേവിയുടെ ദയനീയത കണ്ടു മനമലിഞ്ഞ ശ്രീ മഹാവിഷ്ണു അസുരനില് നിന്നും ദേവിയെ മോചിതനാക്കി. അശുദ്ധിയില് നിന്നാണ് ജനനമെങ്കിലും തന്റെ കുഞ്ഞിനെ രക്ഷിക്കണെ എന്ന് ഭൂമിദേവി ഭഗവാനോട് അഭ്യര്‍ത്ഥിച്ചു. ഭഗവാ൯ അവന് നരക൯ എന്നു പേരിട്ടു. എന്നിട്ടു ആ ബാലന് നാരായണാസ്ത്രം നല്‍കി അനുഗ്രഹിച്ചു. ആ ആയുധം കയ്യിലുള്ളിടത്തോളം പത്നി സമേതനായ ശ്രീഹരിക്കല്ലാതെ മറ്റാര്‍ക്കും അവനെ വധിക്കാനാവില്ലെന്നു വരസിദ്ധിയും കൊടുത്തു.എന്നാല് ഭഗവാനില് നിന്നുള്ള വരലബ്ധിയില് നരക൯ മഹാഅഹങ്കാരിയായി മാറി. ദേവന്മാരോട് അവന് കൊടുംപകയായിരുന്നു.\nദേവസ്ത്രീകളെ ബലാല്‍ക്കാരം ചെയ്യാനും കാണുന്ന മാത്രയില് ദേവന്മാരെ ഉപദ്രവിക്കാനും അവന് യാതൊരു മടിയുമുണ്ടായിരുന്നില്ല. പ്രാഗ് ജ്യോതിഷം എന്ന നഗരമായിരുന്നു അവന്റെ രാജ്യതലസ്ഥാനം. അസുരന്മാര്‍ക്കല്ലാതെ മറ്റാര്‍ക്കും അവിടെ പ്രവേശിക്കുവാനുള്ള അനുവാദവും നരക൯ കൊടുത്തിരുന്നില്ല.ഒരു ദിവസം സ്വശക്തിയില് മദോന്മത്തനായ് അവ൯ ദേവേന്ദ്രന്റെ വാസസ്ഥലത്ത് ചെന്ന് അദ്ദേഹത്തിന്റെ സ്ഥാനചിഹ്നങ്ങളായ വെണ്‍കൊറ്റക്കുടയും കിരീടവും കൈയ്ക്കലാക്കുകയും ഇന്ദ്രമാതാവായ അദിതിയുടെ വൈരക്കമ്മലുകള് സ്വന്തമാക്കുകയും ചെയ്തു. പ്രാണഭീതിയോടെ ഇന്ദ്ര൯ മഹാവിഷ്ണുവിനെ അഭയം പ്രാപിച്ചു.\nഭഗവാ൯ മഹാലക്ഷ്മിയോടൊപ്പം ഗരുഢാരുഢനായിപ്രാഗ് ജ്യോതിഷത്തിലെത്തി നരകാസുരനുമായി യുദ്ധം തുടങ്ങി. അന്ന് തുലാമാസത്തിലെ കറുത്ത പക്ഷ ചതുര്‍ദ്ദശിയായിരുന്നു. അര്‍ദ്ധരാത്രി കഴിഞ്ഞ പാടെയാണ് ഭഗവാ൯ നരകാസുരനെ വധിച്ചത് പിന്നെ ബ്രാഹ്മമുഹൂര്‍ത്തം കഴിയവെ ഗംഗാ തീര്‍ത്ഥത്തിലെത്തി ദേഹശുദ്ധി വരുത്തി . വീണ്ടെടുത്ത സ്ഥാന ചിഹ്നങ്ങളും വൈരക്കമ്മലുകളും തന്റെ ആശ്രിതനായ ദേവേന്ദ്രനെ തിരിച്ചേല്പിക്കുകയും ചെയ്തു .അസുര വധത്താല് അത്യാഹ്ലാദം പൂണ്ട ദേവന്മാര് ദീപ പ്രകാശത്തോടും കരഘോഷത്തോടും മധുര ഭക്ഷണത്തോടും ദേവലോകം പ്രകാശപൂരിതമാക്കി.\nആ സ്മരണയുടെ ചുവടുപിടിച്ചാണ് ദീപാവലി ഭൂമിയിലും പ്രകാശപൂര്‍ണമായ ഒരാചാരമായി മാറിയത്. മറ്റൊരൈതിഹ്യം ഭഗവാ൯ ശ്രീരാമചന്ദ്രന്റെ ദുഷ്ടനിഗ്രഹത്തിനെ ആധാരപ്പെടുത്തിയുള്ളതാണ്. രാവണ നിഗ്രഹത്തിനു ശേഷം അഗ്നിശുദ്ധി വരുത്തിയ സീതാദേവിയോടൊപ്പം ഭഗവാ൯ അയോദ്ധ്യയിലേയ്ക്ക് മടങ്ങിയത് തുലാമാസത്തിലെ കറുത്തപക്ഷ ചതുര്‍ദ്ദശിയിലായിരുന്നു. പത്നി സമേതനായി തിരിച്ചെത്തിയ മഹാരാജാവിനെ അത്യാഘോഷ പൂര്‍വ്വമായാണ് അയോദ്ധ്യാവാസികള് സ്വീകരിച്ചത്. ആ ഓര്‍മ്മ പുതുക്കലിലുടെ അത് ഭാരതത്തിലാകമാനമുള്ള ദേശീയോത്സവമായിത്തീര്‍ന്നു. രണ്ട് ഐതിഹ്യങ്ങളിലേയും പൊരുള് ഒന്നുതന്നെ.\nദുഷ്ട നിഗ്രഹത്തിലുടെ ഭൂമി പ്രകാശമാനമാക്കി എന്ന തത്വം. ആ പ്രകാശം ദീപോത്സവമാക്കി നമ്മള് ആഘോഷിക്കുന്നു.ഇവ കുടാതെ മഹാബലിയുമായി ബന്ധപ്പെട്ടു കൊണ്ടും ഒരു ദീപാവലിയാഘോഷം ചിലയിടങ്ങളില് നടത്താറുണ്ട്. അതുകുടുതലും ഉത്തരേന്ത്യയിലെ ബ്രാഹ്മണ കുടുംബങ്ങളിലെ ചടങ്ങ് ആണ്. “വലിയ ചന്ദ്രനെ വരുത്തല്” എന്ന കര്‍മ്മത്തിലൂടെ മഹാബലി പൂജ നടത്തി അവര് അദ്ദേഹത്തെ കളത്തില് വരുത്തും എന്നാണ് സങ്കല്പം. പൂജകള്‍ക്ക് ശേഷം ബലി ചക്രവര്‍ത്തിയെ പാതാളത്തിലേയ്ക്ക് തിരിച്ചയയ്ക്കല് ചടങ്ങുമുണ്ടാകും . ഒന്നാം ദിവസം കിണറ്റില് നിന്നെടുക്കുന്ന ജലം എല്ലാ പൂജകള്‍ക്കും ശേഷം മൂന്നാം ദിവസം അതേ കിണറ്റിലേയ്ക്കു തന്നെ തിരിച്ചൊഴിക്കും .\nതിന്മയെ ശുദ്ധീകരിച്ചു നന്മയാക്കി മാറ്റുകയും അതു നമ്മള് സ്വീകരിക്കുകയും ചെയ്യുന്നു എന്നുള്ള തത്വമായിരിക്കും ഒരു പക്ഷെ ഇതിലെല്ലാം അടങ്ങിയിരിക്കുന്ന മൂലാധാരം. പ്രകാശം നല്‍കുക എന്നുള്ളതാണല്ലോ ദീപങ്ങളുടെ ധര്‍മ്മം. അതിലുടെ നമ്മള് പലതും കാണുന്നു, അറിയുന്നു, അനുഭവിക്കുന്നു. ദീപാവലിക്കു തൊട്ടു മു൯പുള്ള അമാവാസി ദിനം പിതൃബലിക്കും പുണ്യതീര്‍ത്ഥസ്നാനത്തിനും ഉത്തമമായിട്ടാണ് കണക്കാക്കുന്നത്.വ്രതാനുഷ്ടാനങ്ങള്‍ക്കും ആഘോഷങ്ങള്‍ക്കും തൈല സേചനം അപൂര്‍വ്വമാണെന്നാണ് ആചാരം എന്നാല് ദീപാവലിയില് പരമപ്രധാനം അംഗപ്രത്യംഗ എണ്ണ തേച്ചു കൊണ്ടുള്ള പ്രഭാത സ്നാനമാണ് എന്തെന്നാല് ആ പുണ്യ ദിനത്തില് മഹാലക്ഷ്മി എണ്ണയിലും ഗംഗാ ദേവി ജലത്തിലും സാന്നിദ്ധ്യപ്പെടും.\nമാത്രമല്ല ചതുര്‍ദ്ദശിയിലെ പ്രഭാത സ്നാനം സര്‍വ്വൈശ്വര്യങ്ങളും പ്രദാനം ചെയ്യുമെന്നാണ് വിശ്വാസം. അതിലൂടെ അപമൃത്യുവും അകാലമൃത്യുവും കീഴടക്കാം. നരകലോകം അന്യമാക്കാം. ദീപാവലിയുടെ അനുഷ്ഠാനങ്ങളെക്കുറിച്ച് ശ്രീ പരമേശ്വര൯ പുത്ര൯ ഷണ്മുഖനെ ഉപദേശിക്കുന്നത് പത്മ പുരാണത്തില് വിവരിക്കുന്നുണ്ട് .\nമേല്‍പ്പറഞ്ഞ അനുഷ്ഠാനങ്ങള് മാത്രമല്ല ദീപാവലിയുടെ പ്രത്യേകതകള്. എണ്ണ തേച്ചുകുളി വിഭവ സമൃദ്ധമായ സദ്യ പ്രകാശമയമായ അന്തരീക്ഷം ഇവ ബാഹ്യമായ അന്ധകാരത്തെ അകറ്റുന്നതിലുപരി ആന്തരികമായ തമസ്സിനേയും ഇല്ലാതാക്കുന്നു. അധര്‍മ്മത്തിനെ ഇല്ലാതാക്കാനുള്ള നിയോഗം ധര്‍മ്മത്തിന്റെതാണല്ലോ. മനുഷ്യരാശികളില് സ്വയമേവ അന്തര്‍ലീനമായിരിക്കുന്നു. ആസുരിക ശക്തികളെ അന്യമാക്കാനും സമഭാവനതകളും കാരുണ്യത്തിന്റെ ത്രിമാനങ്ങളും അവിടെ നിറയ്ക്കാനും ദീപാവലിയുടെ അനുഷ്ഠാനങ്ങള് ഉപയുക്തമാകുന്നുണ്ട്\n. നരകാസുരനും രാവണനും തിന്മയുടെ പ്രതിബിംബങ്ങളാണല്ലോ. അവരെ ഇല്ലാതാക്കി നിത്യമായ സ്വച്ഛതയും സമാധാനവും ഭൂമിയില് വിതറാ൯ ഭഗവാ൯ നിയുക്തനായതും ധര്‍മ്മ സംരക്ഷണം മു൯നിര്‍ത്തിക്കൊണ്ടാണ്. അന്ധകാരത്തില് നിന്നും പ്രകാശത്തിലേക്ക്, തിന്മയെ മറികടന്ന് നന്മയിലേക്ക് ,മനുഷ്യഹൃദയങ്ങളില് സ്ഥിതിചെയ്യുന്ന ആസുരികതയെ – തിന്മയെ – നിഗ്രഹിക്കുക എന്നതാണ് ദീപാവലി നല്‍കുന്ന സന്ദേശം. ഉത്തരേന്ത്യയില് ദീപാവലി ആഘോഷം അഞ്ച് നാളുകള് നീളുന്നുവെങ്കില് ദക്ഷിണേന്ത്യയില് ദീപാവലി ആഘോഷം പ്രധാനമായും ഒരു ദിവസം മാത്രമേയുള്ളൂ.ദീപാവലി ദേവീ പ്രീതിക്ക് അത്യുത്തമമായ ദിനമാണ്.\nഈ ദിനത്തിൽ വ്രതമനുഷ്ഠിച്ചാൽ കുടുംബത്തിൽ ഐശ്വര്യം ഉണ്ടാകുമെന്നാണു വിശ്വാസം. ഇക്കൊല്ലത്തെ ദീപാവലി നവംബർ 04 വ്യാഴാഴ്ചയാണ് വരുന്നത് . ദീപാവലി ആഘോഷങ്ങൾ ഏറ്റവും പ്രധാനമായി നടക്കുന്നത് ഉത്തരേന്ത്യയിലാണ്. ഈ ദിനത്തിൽ വ്രതം അനുഷ്ഠിക്കുന്നതിലൂടെ ലഭിക്കുന്ന ഐശ്വര്യവും ദേവീകടാക്ഷവും വർഷം മുഴുവൻ നിലനിൽക്കുമെന്നാണ് വിശ്വാസം.ദീപാവലിയുടെ തലേന്ന് സൂര്യാസ്തമയം മുതൽ വ്രതം ആരംഭിക്കാം. ഒരിക്കലൂണ് അഭികാമ്യം. ലക്ഷ്മീപ്രീതികരമായ വ്രതാനുഷ്ഠാനമായതിനാൽ പൂർണ ഉപവാസം പാടില്ല. ലഘുഭക്ഷണം ആവാം.\nസൂര്യോദയത്തിനു മുന്നേ കുളിച്ച് നിലവിളക്ക് കൊളുത്തി ലക്ഷ്മീ പ്രീതികരമായ മന്ത്രങ്ങൾ ജപിക്കണം. മഹാലക്ഷ്മീ അഷ്ടകം കുറഞ്ഞത് മൂന്നു തവണ ജപിക്കുന്നത് സർവൈശ്വര്യത്തിന് ഉത്തമമാണ്. ലളിതാ സഹസ്രനാമം ജപിച്ച ശേഷം കനകധാരാസ്തോത്രം കൂടി ജപിക്കുന്നത് ദേവീ കടാക്ഷത്തിനും സാമ്പത്തിക ഉന്നമനത്തിനും കാരണമാകും. ദേവീ ക്ഷേത്രദർശനവും അന്നദാനവും ഉത്തമ ഫലം നൽകും. പ്രഭാതത്തിലും പ്രദോഷത്തിലും 108 തവണ വീതം ‘ഓം ശ്രിയൈ നമ:’ എന്ന ലക്ഷ്മീ മന്ത്രം ജപിക്കുന്നത് സവിശേഷ ഫലദായകമാണ്. ഭവനത്തിൽ ലക്ഷ്മീകടാക്ഷമുണ്ടെങ്കിൽ എല്ലാവിധ ഐശ്വര്യങ്ങളും സിദ്ധിക്കും എന്നാണ് വിശ്വാസം.\nDiwali deepavali Diwali 2021\nശക്തമായ മഴയ്ക്ക് സാധ്യത: ഇന്ന് ആറു ജില്ലകളില് ഓറഞ്ച് അലേര്‍ട്ട് പ്രഖ്യാപിച്ചു\nഇന്ധനവില: കേന്ദ്രം കുറച്ച വിലയ്ക്ക് ആനുപാതികമായി കേരളത്തിലും ജനങ്ങൾക്ക് ആശ്വാസമായ തീരുമാനമുണ്ടാകും- മന്ത്രി\nഡൽഹിയിലെ വായു മലിനീകരണത്തിന് പിന്നിൽ ബിജെപിയെന്ന് ഡൽഹി സർക്കാർ\nNov 5, 2021, 06:51 pm IST


മെസ്സിയെ ഫിഫ വിലക്കണം!! ആവശ്യവുമായി ഇറാന് കോച്ച്, പറഞ്ഞ കാരണം കേട്ടില്ലേ? - myKhel Malayalam\n» മെസ്സിയെ ഫിഫ വിലക്കണം!! ആവശ്യവുമായി ഇറാന് കോച്ച്, പറഞ്ഞ കാരണം കേട്ടില്ലേ?\nമെസ്സിയെ ഫിഫ വിലക്കണം!! ആവശ്യവുമായി ഇറാന് കോച്ച്, പറഞ്ഞ കാരണം കേട്ടില്ലേ?\nUpdated: Thursday, March 1, 2018, 13:36 [IST]\nടെഹ്‌റാന്: അദ്ഭുതപ്പെടുത്തുന്ന പ്രകടനങ്ങളിലൂടെ കാല്‍പ്പന്തുകളിയിലെ അമാനുഷികനായി മാറിയ കളിക്കാരനാണ് അര്‍ജന്റീനയുടെ ഇതിഹാസ താരം ലയണല് മെസ്സി. ബാഴ്‌സലോണയ്‌ക്കൊപ്പവും അര്‍ജന്റീനയ്‌ക്കൊപ്പവും കണ്ണഞ്ചിപ്പിക്കുന്ന പ്രകടനങ്ങളാണ് താരം കാഴ്ചവയ്ക്കുന്നത്. ഈ വര്‍ഷം റഷ്യയില് നടക്കാനിരിക്കുന്ന ലോകകപ്പിലും അര്‍ജന്റീനയുടെ തുറുപ്പുചീട്ടാണ് മിശിഹായെന്ന് ലോകം വിശേഷിപ്പിക്കുന്ന മെസ്സി.\nലോകകപ്പിന് മാസങ്ങള് മാത്രം ശേഷിക്കെ ഇറാന് കോച്ച് കാര്‍ലോസ് ക്വിറോസ് വിചിത്രമായ ആവശ്യവുമായി രംഗത്ത് എത്തിയതാണ് ഇപ്പോഴത്തെ വാര്‍ത്ത.\nമെസ്സിയെ ഫുട്‌ബോളില് നിന്നും ഫിഫ വിലക്കണമെന്നാണ് ക്വിറോസ് തമാശരൂപേണ ആവശ്യപ്പെട്ടിരിക്കുന്നത്.\nമെസ്സിയെ വിലക്കാനുള്ള പ്രധാന കാരമായി ക്വിറോസ് ചൂണ്ടിക്കാണിക്കുന്നത് അദ്ദേഹം മനുഷ്യനല്ലെന്നതാണ്. മെസ്സി മറ്റെവിടെയോ നിന്നെത്തിയ ആളാണ്. ഒരു സാധാരണ മനുഷ്യന് സാധിക്കുന്നതല്ല മെസ്സി കളിക്കളത്തില് കാഴ്ചവയ്ക്കുന്ന പ്രകടനമെന്നും അദ്ദേഹം ചൂണ്ടിക്കാട്ടി.\nമെസ്സി ഏതു ലോകത്തു നിന്നാണ് വന്നത് എന്നതിനെക്കുറിച്ച് അന്താരാഷ്ട്ര ഫുട്‌ബോള് ഫെഡറേഷനായ ഫിഫ തന്നെ അന്വേഷിക്കണമെന്നും ക്വിറോസ് തമാശയായി ആവശ്യപ്പെടുന്നു. എങ്കില് മാത്രമേ മെസ്സിയുടെ 'ഉറവിടം' മനസ്സിലാക്കാന് സാധിക്കുകയുള്ളൂവെന്നും അദ്ദേഹം പറയുന്നു.\nമെസ്സി ഒരു അസാധാരണ താരം തന്നെയാണെന്നു ക്വിറോസ് അഭിപ്രായപ്പെട്ടു. അദ്ദേഹം ഈ ലോകത്തു നിന്നുള്ള ആളല്ല. മനുഷ്യനായിരുന്നെങ്കില് കളിക്കളത്തില് ഇങ്ങനെ പ്രകടനം നടത്താന് കഴിയില്ലെന്നും അദ്ദേഹം സൂചിപ്പിച്ചു.\nകഴിഞ്ഞ ലോകകപ്പിന്റെ ഗ്രൂപ്പുഘട്ടത്തില് ഇറാനെതിരേ മെസ്സി അര്‍ജന്റീനയ്ക്കു വേണ്ടി കളിച്ചിരുന്നു. അന്ന് ഇഞ്ചുറിടൈമില് മെസ്സിയുടെ ഗോളാണ് അര്‍ജന്റീനയ്ക്കു ജയം സമ്മാനിച്ചത്.\nഅന്നത്തെ തോല്‍വി വേട്ടയാടുന്നു\nഅര്‍ജന്റീനയോട് നാലു വര്‍ഷങ്ങള്‍ക്കു മുമ്പേറ്റ തോല്‍വി തന്നെ ഇപ്പോഴും വേട്ടയാടുന്നുണ്ടെന്ന് ക്വിറോസ് വ്യക്തമാക്കി. അന്ന് അവസാന മിനിറ്റില് മെസ്സിയുടെ ഒരു മാജിക്ക് തന്നെയാണ് അര്‍ജന്റീനയ്ക്കു ജയം സമ്മാനിച്ചത്. മെസ്സിക്കു മാത്രമേ അത്തരമൊരു മായാജാലം കളിക്കളത്തില് നടത്താന് സാധിക്കുകയുള്ളൂവെന്നും ഇറാന് കോച്ച് വിശദമാക്കി.\nകഴിഞ്ഞ തവണ മെസ്സിയാണ് ഇറാന്റെ വഴി മുടക്കിയതെങ്കില് ഇത്തവണ മറ്റൊരു ഇതിഹാസമായ പോര്‍ച്ചുഗലിന്റെ ക്രിസ്റ്റിയാനോ റൊണാള്‍ഡോയാണ് അവര്‍ക്കു മുന്നിലുള്ളത്. നേരത്തേ മാഞ്ചസ്റ്റര് യുനൈറ്റഡില് അസിസ്റ്റന്റ് കോച്ചായിരുന്നപ്പോള് ക്വിറോസിനു കീഴില് റൊണാള്‍ഡോ പ്രവര്‍ത്തിച്ചിട്ടുണ്ട്.\nറഷ്യന് ലോകകപ്പില് പോര്‍ച്ചുഗല്, സ്‌പെയിന്, മൊറോക്കോ എന്നിവരടങ്ങിയ ശക്തമായ ഗ്രൂപ്പിലാണ് ഇറാന്റെ സ്ഥാനം.\nബ്ലാസ്‌റ്റേഴ്‌സിന് 'ചുവപ്പ് കാര്‍ഡ്'... കലിപ്പടക്കും മുമ്പ് കഥ കഴിഞ്ഞു, ഇനി ലക്ഷ്യം സൂപ്പര് കപ്പ്\nRead more about: lionel messi football argentina world cup iran coach ban ലയണല് മെസ്സി ഫുട്ബോള് അര്‍ജന്റീന ലോകകപ്പ് ഇറാന് കോച്ച് വിലക്ക്\nStory first published: Thursday, March 1, 2018, 13:32 [IST]


പഴയ ടയറിനെ പൂച്ചട്ടിയാക്കാം ; ഉപയോഗശൂന്യമായ ടയറിൽ നിന്നും ചെടിച്ചട്ടിയും ആമ്പൽക്കുളവും നിർമ്മിക്കുന്നതിങ്ങനെ | old tyre | recycling | flower vase from old tyre\nFriday 19 October 2018 04:53 PM IST : By സ്വന്തം ലേഖകൻ\nപഴയ ടയറിനെ പൂച്ചട്ടിയാക്കാം ; ഉപയോഗശൂന്യമായ ടയറിൽ നിന്നും ചെടിച്ചട്ടിയും ആമ്പൽക്കുളവും നിർമ്മിക്കുന്നതിങ്ങനെ\nFriday 19 October 2018 04:53 PM IST\nപുനരുപയോഗം എന്ന വാക്കിനിപ്പോൾ ഉരുക്കിനേക്കാൾ ബലമാണ്. ഉപയോഗമില്ലെന്നു കരുതി വലിച്ചെറിയുന്നസാധനങ്ങളിൽനിന്ന് യഥാർഥ ഉൽപന്നത്തേക്കാൾ മികച്ചതുണ്ടാക്കുന്നത് മിടുക്കിന്റെ ലക്ഷണമായാണ് കണക്കാക്കുന്നത്. ആഗോളതാപനം കുറയ്ക്കുന്നതിനുള്ള നടപടികൾ എന്ന നിലയിൽ ഇത്തരം നിർമാണങ്ങൾ ആഗോളതലത്തിൽതന്നെ പ്രോത്സാഹിപ്പിക്കപ്പെടുന്നുണ്ട്.\nതൃശൂർ ജില്ലയിലെ പഴയന്നൂരിലുള്ള അബ്ബാസ് ആദ്യമായി ടയറിൽനിന്ന് ചെടിച്ചട്ടി ഉണ്ടാക്കിയത് വീട്ടിൽ ചെടി നടാനാണ്. വീട്ടിൽ വരുന്നവരുടെയെല്ലാം ശ്രദ്ധ കിട്ടുന്നുവെന്ന് മനസ്സിലാക്കിയപ്പോൾ അബ്ബാസ്, ടയർ ചട്ടിയുടെ വിപണനസാധ്യതയെക്കുറിച്ച് ചിന്തിച്ചു. അങ്ങനെയാണ് താമരപ്പൂവിന്റെ ആകൃതിയുള്ള ടയർ പൂച്ചട്ടിയുടെ ജനനം.\nപഞ്ചർ കടകൾ കയറിയിറങ്ങി ടയർ ശേഖരിക്കലാണ് ആദ്യഘട്ടം. ടയർ വാഹനത്തിലാക്കി കൊണ്ടുവരുന്നതാണ് ഏറ്റവും വലിയ ചെലവെന്ന് അബ്ബാസ് പറയുന്നു. സ്കൂട്ടറിന്റെ മുതൽ ലോറിയുടെയും ബസിന്റെയും ടയർ വരെ ചട്ടിയുണ്ടാക്കാൻ ഉപയോഗിക്കാം. വലിയ ടയറുകളാണ് ആമ്പൽകുളമായും മീൻകുളമായുമെല്ലാം ഉപയോഗിക്കുന്നത്. ഫ്ലോട്ടിങ് അറേഞ്ച്മെന്റ്സിനും ഈ ചട്ടി ഉപയോഗിക്കാം.\nഅറ്റം പൂവിതളുപോലെ ആകൃതിവരുത്തിയശേഷം ടയറിന്റെ അകത്തേവശം പുറത്തേക്കാക്കി മടക്കുന്നു. ചെരുപ്പിന്റെ സോൾ ഉപയോഗിച്ചാണ് അടിഭാഗം നിർമിക്കുന്നത്. ഇത് ആണി ഉപയോഗിച്ച് ടയറുമായി കൂട്ടിച്ചേർക്കുന്നു. സോളുകൊണ്ട് ഇതൾ ആകൃതി വെട്ടിയെടുത്ത് ഒട്ടിക്കുമ്പോൾ താമരയുടെ ആകൃതിയിലുള്ള ചെടിച്ചട്ടി റെഡി. ഇഷ്ടനിറം കൊടുക്കാം. വലുപ്പമനുസരിച്ച് 200–1,100 രൂപയാണ് ഓരോ ചട്ടിക്കും ഈടാക്കുന്നത്. ■\nടയർ പൂച്ചട്ടി നിർമിക്കുന്നത് ഇങ്ങനെ;\n1 ടയറിന്റെ അറ്റം പൂവിതളിന്റെ ആകൃതിയിൽ മുറിച്ചെടുക്കുന്നു. അതിനുശേഷം പുറം മറിച്ചിടുന്നു.\n2. ഇതളുകളുടെ വശങ്ങൾ\n3. വലിയ ഷീറ്റ് ചെരുപ്പിന്റെ സോൾ വാങ്ങി,\nആവശ്യമുള്ള വട്ടത്തിൽ മുറിച്ചടുക്കുന്നു.\n5. അടിയിലെ കഷണം സോളിൽ\n7. സോളിൽ ടയർ ഉറപ്പിക്കുന്ന അബ്ബാസ്.\nകെട്ടിക്കിടക്കില്ല, മൂക്കു പൊത്തേണ്ടിയും വരില്ല; സെപ്റ്റിക്ക് ടാങ്കിലെ വെള്ളം ചെടി നനയ്ക്കാനെടുത്താലോ


ജോസഫിനു ശേഷം ഫാമിലി ത്രില്ലർ മൂവി പത്താം വളവ് - B4blaze\nജോസഫ് സിനിമക്ക് ശേഷം പത്മകുമാർ സംവിധാനം ചെയ്യുന്ന ഫാമിലി ത്രില്ലെർ മൂവിയാണ് പത്താം വളവ് . പദ്മകുമാറിന്റെ ബിഗ് ബഡ്ജറ്റ് ചിത്രവും കൂടിയാണ് ഇത് .മലയാള സിനിമ താരങ്ങൾ തങ്ങളുടെ സോഷ്യൽ മീഡിയ വഴിയാണ് പോസ്റ്റർ റിലീസ് ചെയ്യ്തതെ. ഇന്ദ്രജിത്തും സുരാജ് വെഞ്ഞാറൻമൂടും പ്രമുഖ വേഷങ്ങളിൽ എത്തുന്ന സിനിമയാണ് പത്താം വളവ് കേരളത്തിൽ ഒരു നടന്ന സംഭവത്തെ പ്രമേയം ആക്കിയ സിനിമ കൂടിയാണ്. ഇതൊരു കുടുംബ പശ്ചാത്തലത്തിലുള്ള ത്രില്ലെർ സിനിമ കൂടിയാണ് പത്താം വളവ് . ഈ ചിത്രത്തിന്റെ ടാഗ് ലൈൻതന്നെ പ്രണയം പകയോടെ മാത്രം എന്നാണ് പോസ്റ്റർറിലീസ് ചെയ്യ്തിരിക്കുന്നത് .\nഈ ചിത്രത്തിന്റെ പോസ്റ്ററിൽ കാണാൻ കഴിയുന്നത് ജയിലഴികൾക്കുളിൽ കിടക്കുന്ന സൂരജ് വെഞ്ഞാറൻ മൂടിനെയും പോലീസ് വേഷത്തിൽ ഇന്ദ്രജിത് സുകുമാരനെയുംആണ്. ഈ ചിത്രത്തിന്റെ തിരകഥ അഭിലാഷ്പിള്ളയാണ്. അദിതി രവി, സ്വാസിക എന്നിവരാണ് ചിത്രത്തിലെ നായിക കഥാപാത്രങ്ങളെ അവതരിപ്പിക്കുന്നത്. അജ്മൽ അമീർ, അനീഷ് ജി മേനോൻ, സോഹൻ സീനുലാൽ, രാജേഷ് ശർമ്മ, ജാഫർ ഇടുക്കി, നിസ്താർ അഹമ്മദ്, ഷാജു ശ്രീധർ, ബോബൻ സാമുവൽ, ബേബി കിയാറ, റിങ്കു ടോമി എന്നിവരാണ് മറ്റ് അഭിനേതാക്കൾ. രതീഷ് റാം ആണ് ഛായാഗ്രഹണം. പദ്മകുമാർ ചിത്രം ജോസഫിന് സംഗീതം ഒരുക്കിയ രഞ്ജിൻ രാജാണ് ഈ ചിത്രത്തിന്റെ സംഗീത സംവിധായകൻ. വിനായക് ശശികുമാർ, ബി കെ ഹരിനാരായണൻ, എസ് കെ സജീഷ് എന്നിവരുടേതാണ് ഗാനരചന.ഈ ചിത്രത്തിന്റെ നാലാം ഷെഡ്യൂൾ പുരോഗമിക്കുകയാണ്.\nയു ജി എം പ്രൊഡക്ഷന്റെ ബാനറിൽമുംബൈ മൂവി സ്റ്റുഡിയോസുമായി സഹകരിച്ച്ഡോ സക്കറിയ തോമസ്, ജിജോ കാവനാൽ, ശ്രീജിത്ത് രാമചന്ദ്രൻ, പ്രിൻസ് പോൾ എന്നിവരാണ് ചിത്രം നിർമ്മിക്കുന്നത്സ്റ്റിൽസ്- മോഹൻ സുരഭി, സേതു അത്തിപ്പിള്ളിൽ, ഡിസൈൻ- യെല്ലോ ടൂത്ത്സ് എന്നിവരാണ് മറ്റ് അണിയറ പ്രവർത്തകർനവീൻ ചന്ദ്ര ,നിധിൻ കെനി ഈ ചിത്രത്തിന്റെ സഹ നിർമാതാക്കൾ ഷമീർ മുഹമ്മദ് ആണ് ഈ ചിത്രത്തിന്റെ എഡിറ്റർ മാഫിയ ശശി സ്റ്റണ്ട് കൊറിയോ ഗ്രാഫി.\nRelated Topics:IndrajithSuraj venjaran mood\nഗ്രേസിന് കുറിച്ച് ആരാധകൻ. വിന്റേജ് ലുക്കിലാണ് എന്ന് പറയുന്നത് കഠിനം.\nഈ ചിത്രത്തിൽ പൃഥ്വിരാജിനെ സജസ്റ്റ് ചെയ്യ്തത് ഞാനാണ് സുരാജ് വെഞ്ഞാറന്മൂട്!!\nജനഗണമന പൃഥ്വിരാജ് ചിത്രം അവസാന പകുതിയിൽ ഉയർന്നുവരുന്നു\nകരിക്ക് ടീമിനൊപ്പം ഇനി സുരാജും ….സിനിമയിലേക്ക് ഇനി ഉണ്ടാകുമോ!!!!!\nമക്കളെ തിരുത്താൻ ഒരുപാടു ശ്രെമിച്ചിട്ടുണ്ട് മല്ലിക സുകുമാരൻ!!\nജനഗണമനയിലെ ആദ്യ ഗാനം…\nഒറ്റരാത്രിയിൽ പറഞ്ഞ നൈറ്റ് ഡ്രൈവ്!!!\nഇന്ദ്രജിത്തിന്റെ നൈറ്റ്ഡ്രൈവ് ട്രെയിലർ റിലീസ് ചെയ്യുന്നു .


ഡിവൈഎഫ്‌ഐ ആര്‍എസ്എസ് സംഘര്‍ഷം; വെണ്‍മണി പഞ്ചായത്തില് ഇന്ന് ഹര്‍ത്താല് | Reporter Live\nBy Web Desk\tNovember 8, 2018 11:29 am A+ A-\nആലപ്പുഴ: ചെങ്ങന്നൂരിന് സമീപം വെണ്‍മണി കല്യാത്രയില് ഡിവൈഎഫ്‌ഐ ആര്‍എസ്എസ് സംഘര്‍ഷം. കല്ലേറിലും സംഘട്ടനത്തിലും പത്തോളംപേര്‍ക്കു പരുക്കേറ്റു. കല്ലേറില് ഭുവനേശ്വരി ക്ഷേത്രത്തിന്റെ കാണിക്ക മണ്ഡപത്തിന്റെ ചില്ലു തകര്‍ന്നു. ഡിവൈഎഫ്‌ഐ വെണ്‍മണി മേഖലാ പ്രസിഡന്റ് സിബി ഏബ്രഹാമിന്റെ വീടിനു നേരേ ചൊവ്വാഴ്ച രാത്രി ആക്രമണമുണ്ടായിരുന്നു. ഇതുമായി ബന്ധപ്പെട്ടു ആര്‍എസ്എസ് പ്രവര്‍ത്തകരായ സുനില്, മനോജ് എന്നിവരെ പൊലീസ് അറസ്റ്റ് ചെയ്തിരുന്നു. അറസ്റ്റിലായവരുടെ വീടുകള്‍ക്കു നേരേ രണ്ടു മാസം മുന്‍പ് ആക്രമണമുണ്ടായിരുന്നു.\nവീടാക്രമിച്ചതില് പ്രതിഷേധിച്ചു പ്രകടനം നടത്തി മടങ്ങിയ ഡിവൈഎഫ്‌ഐക്കാരും ജംക്ഷനിലുണ്ടായിരുന്ന ആര്‍എസ്എസുകാരും തമ്മിലാണു സംഘട്ടനമുണ്ടായത്. സംഘര്‍ഷത്തെ തുടര്‍ന്ന് ചെങ്ങന്നൂര് ഡിവൈഎസ്പിയുടെ നേതൃത്വത്തിലുള്ള പൊലീസ് സ്ഥലത്തുണ്ട്. ക്ഷേത്രത്തിന് കേടുപാടു പറ്റിയതില് പ്രതിഷേധിച്ച് വെണ്‍മണി പഞ്ചായത്തില് ഇന്ന് രാവിലെ ആറുമുതല് വൈകീട്ട് ആറു വരെ എന്‍എസ്എസ് കരയോഗങ്ങളുടെ സംയുക്ത സമിതി ഹര്‍ത്താലിന് ആഹ്വാനം ചെയ്തിരിക്കുകയാണ്.\nNov 8, 2018 11:29 am\nകലാപാഹ്വാന ഫോട്ടോഷൂട്ട്: ആര്‍എസ്എസുകാരന് അറസ്റ്റിലായി\n‘ഇരുളിന്റെ മറപറ്റി വെട്ടിവീഴ്ത്താവുന്ന ഒന്നല്ല പുരോഗമന രാഷ്ട്രീയം’; ജനാധിപത്യത്തെയും മതനിരപേക്ഷതയേയും കഴുത്തറുത്തില്ലാതാക്കാന് സാധിക്കില്ലെന്നും…\nഇടതുപക്ഷത്തിനുവേണ്ടി പ്രവര്‍ത്തിച്ചു; ചെങ്ങന്നൂരില് ബിഡിജെഎസ് പ്രവര്‍ത്തകര്‍ക്ക് ആര്‍എസ്എസിന്റെ ക്രൂരമര്‍ദ്ദനം\nപാലക്കാട് ഡിവൈഎഫ്‌ഐ പ്രവര്‍ത്തകര്‍ക്ക് വെട്ടേറ്റു\n”ഒഞ്ചിയം ചന്ദ്രന്റെ രക്തസാക്ഷി സ്തൂപത്തിനപ്പുറം കുഴി മറ്റൊന്ന് വെട്ടേണ്ടിവരും”; വിഎസിനെതിരെയും ആകാശ് തില്ലങ്കേരി…


Governor resumes his duties as chancellor | മുഖ്യമന്ത്രിയുടെ ഇടപെടലോടെ ഗവർണർ അയഞ്ഞു; സർവകലാശാലകളുമായി ബന്ധപ്പെട്ട ഫയലുകൾ നോക്കി തുടങ്ങി; ചാൻസലർ സ്ഥാനത്ത് തുടരുമെന്നും ഉറപ്പായി - MarunadanMalayalee.com\nJanuary 24, 202210:02 PM IST Permalink\nതിരുവനന്തപുരം: ചാൻസലർ പദവി വഹിക്കില്ലെന്ന നിലപാടിൽ അയവ് വരുത്തി ഗവർണർ ആരിഫ് മുഹമ്മദ് ഖാൻ. സർവ്വകലാശാലകളുമായി ബന്ധപ്പെട്ട ഫയലുകൾ ഗവർണർ നോക്കിത്തുടങ്ങിയെന്ന് രാജ്ഭവൻ വൃത്തങ്ങൾ അറിയിച്ചു. ഒന്നര മാസത്തിന് ശേഷമാണ് ഗവർണർ ചാൻസലർ എന്ന നിലയിലുള്ള അധികാരം വിനിയോഗിക്കുന്നത്.ഇതോടെ ചാൻസലർ സ്ഥാനത്ത് ഗവർണ്ണർ തുടരുമെന്ന് ഉറപ്പായി.\nസർവ്വകലാശാലകളിൽ രാഷ്ട്രീയ ഇടപെടൽ ആരോപിച്ചായിരുന്നു ഗവർണർ സർക്കാരുമായി ഏറ്റുമുട്ടിയത്. മുഖ്യമന്ത്രി പിണറായി വിജയന്റെ ഇടപെടലാണ് ഗവർണറെ അനുനയിപ്പിച്ചത്. ഗവർണർക്ക് സർക്കാർ നിലപാട് വ്യക്തമാക്കി മുഖ്യമന്ത്രി നാല് കത്തുകൾ അയച്ചു. രണ്ട് തവണ ഫോണിൽ സംസാരിച്ചു.\nചാൻസലർ സ്ഥാനത്ത് തുടരണമെന്ന് അഭ്യർത്ഥിച്ച മുഖ്യമന്ത്രി സർവ്വകലാശാലകളിൽ രാഷ്ട്രീയ ഇടപെടൽ ഇല്ലെന്നും അത്തരം നീക്കങ്ങൾ ഉണ്ടാകില്ലെന്നും ഉറപ്പ് നൽകിയിരുന്നു.ചാൻസലർ സ്ഥാനത്ത് തുടരില്ലെന്ന് വ്യക്തമാക്കി ഡിസംബർ ആദ്യം രണ്ട് കത്തുകളാണ് ഗവർണർ മുഖ്യമന്ത്രിക്ക് അയച്ചത്. രാഷ്ട്രപതിക്ക് ഡിലിറ്റ് നൽകാനുള്ള ശുപാർശ കേരള സർവ്വകലാശാല നിരസിച്ചതാണ് ഗവർണറെ പ്രകോപ്പിച്ച പ്രധാന വിഷയം. കണ്ണൂർ സർവ്വകലാശാല വൈസ് ചാൻസലറുടെ പുനർ നിയമനത്തിലെ ഇടപെടലും ഗവർണറെ ചൊടിപ്പിച്ചിരുന്നു. ഇനി വിസി നിയമനവുമായി ബന്ധപ്പെട്ട് ഹൈക്കോടതിയിൽ ഉള്ള കേസിലെ ഗവർണറുടെ നിലപാട് നിർണായമാകും\nതൃക്കാക്കര ഉപതിരഞ്ഞെടുപ്പ് ഇടതിന് അസുലഭ അവസരം: മുഖ്യമന്ത്രി


ലൈഫ് ക്രമക്കേടില് സിബിഐ അന്വേഷണത്തിന് സ്റ്റേ\n'ലൈഫി'ല് സര്‍ക്കാരിന് താത്കാലിക ആശ്വാസം: സിബിഐ അന്വേഷണത്തിന് രണ്ട് മാസത്തെ സ്റ്റേ\nകേസില് എഫ്ഐആര് റദ്ദാക്കണമെന്ന യൂണിടാക്കിന്റെ ആവശ്യം കോടതി അംഗീകരിച്ചില്ല. യൂണിടാകിനെതിരായ സിബിഐ അന്വേഷണം തുടരാമെന്നും കോടതി വ്യക്തമാക്കി.\n13 Oct, 2020 at 07:45 AM\nവടക്കാഞ്ചേരി ലൈഫ് മിഷന് ക്രമക്കേട് കേസിലെ സിബിഐ അന്വേഷണത്തിന് ഹൈക്കോടതിയുടെ താത്കാലിക സ്റ്റേ. രണ്ട് മാസത്തേക്കാണ് അന്വേഷണം ഹൈക്കോടതി തടഞ്ഞത്. കേസില് എഫ്ഐആര് റദ്ദാക്കണമെന്ന യൂണിടാക്കിന്റെ ആവശ്യം കോടതി അംഗീകരിച്ചില്ല. യൂണിടാകിനെതിരായ സിബിഐ അന്വേഷണം തുടരാമെന്നും കോടതി വ്യക്തമാക്കി.\nവടക്കാഞ്ചേരി ലൈഫ് മിഷൻ ഇടപാടിൽ സിബിഐ അന്വേഷണം റദ്ദാക്കണമെന്നാവശ്യപ്പെട്ട് ലൈഫ് മിഷനുവേണ്ടി സിഈഒ യു.വി ജോസും യൂണിടാക് എം ഡി സന്തോഷ് ഈപ്പനുമാണ് കോടതിയെ സമീപിച്ചിരുന്നത്. വിശദമായ വാദം കേട്ട ജസ്റ്റിസ് വി.ജി അരുൺ കേസ് ഡയറി പരിശോധിച്ച ശേഷമാണ് ഇന്ന് ഇടക്കാല ഉത്തരവ് പുറപ്പെടുവിച്ചത്. ലൈഫ് മിഷനില് എഫ് സി ആര് എ ലംഘനം നടന്നില്ലെന്ന സർക്കാർ വാദം കോടതി അംഗീകരിച്ചു. യൂണിടാകിനെതിരെയുള്ള അന്വേഷണത്തില് ഈ ഘട്ടത്തില് ഇടപെടാനാവില്ലെന്ന് കോടതി ചൂണ്ടിക്കാട്ടി. അതിനാല് യൂണിടാകിനെതിരെയുള്ള സിബിഐ നടപടികള് തുടരുന്നതിന് തടസമില്ല.\nഎഫ്.സി.ആര്.എ ലംഘിച്ചെന്നും ധാരണാപത്രം മറയാക്കി സർക്കാർ ഉദ്യോഗസ്ഥരും സ്വർണക്കടത്ത് പ്രതികളും ചേർന്നു വൻ വെട്ടിപ്പ് നടത്തിയെന്നുമായിരുന്നു സിബിഐയുടെ വാദം. എന്നാൽ റെഡ് ക്രസന്റും യൂണിടാക്കും തമ്മിലുള്ള കരാറിലും ഇടപാടിലും സർക്കാരിന് പങ്കില്ലെന്നും വീഴ്ചകൾ വിജിലൻസ് അന്വേഷിക്കുന്നുണ്ടെന്നുമാണ് സര്‍ക്കാരിന് വേണ്ടി ഹാജരായ സുപ്രിംകോടതി അഭിഭാഷകന് കെ വി വിശ്വനാഥന് കോടതിയെ അറിയിച്ചത്.\nഹൈക്കോടതിയുടെ സ്റ്റേ എല്‍ഡിഎഫ് സ്വാഗതം ചെയ്തു. ഇടതുപക്ഷ സർക്കാരിനെതിരായ ഗൂഢാലോചനയ്‌ക്കേറ്റ തിരിച്ചടിയാണ് കോടതി ഉത്തരവെന്ന് എല്‍ഡിഎഫ് കണ്‍വീനര് എ വിജയരാഘവൻ പറഞ്ഞു. നിലനിൽക്കില്ലെന്ന് ഉറപ്പുണ്ടായിരുന്ന നിയമം ചുമത്തിയത് സർക്കാരിനെ കരിവാരി തേക്കാനാണെന്നും വിജയരാഘവന്.\nഅതേസമയം സ്റ്റേ പ്രതിപക്ഷത്തിനേറ്റ തിരിച്ചടിയല്ലെന്ന് മുല്ലപ്പള്ളി രാമചന്ദ്രന്. കോടതിയിലുണ്ടായത് അന്തിമ വിധിയല്ല. സർക്കാരിന് അഹങ്കരിക്കാൻ മാത്രമുള്ളതല്ലെന്നും മുല്ലപ്പള്ളി പറഞ്ഞു. എഫ്ഐആര് റദ്ദാക്കാത്തത് സര്‍ക്കാറിനേറ്റ തിരിച്ചടിയെന്ന് കേസിലെ പരാതിക്കാരനായ അനില് അക്കര എംഎല്‍എ. കോടതി വിധിയെ സ്വാഗതം ചെയ്യുകയാണ്. കേസില് നിയമ പോരാട്ടം തുടരുമെന്നും എംഎല്‍എ പറഞ്ഞു.


മുഖ്യമന്ത്രിക്കെതിരെ വിമര്‍ശനവുമായി സമസ്ത; ചൊടിപ്പിച്ചത് പൗരത്വ ഭേദഗതി നിയമത്തിനെതിരെ സമരം ചെയ്ത നേതാക്കള്‍ക്കെതിരെ കേസെടുത്തത് | DoolNews\nSunday, 9th February 2020, 1:35 pm\nകോഴിക്കോട്: പൗരത്വഭേദഗതി വിഷയത്തില് പ്രതിഷേധിച്ചവര്‍ക്കെതിരെ കേസെടുത്ത സംസ്ഥാന സര്‍ക്കാരിന്റെ നിലപാടില് വിമര്‍ശനവുമായി സമസ്ത. സംസ്ഥാന സെക്രട്ടറി പിണങ്ങോട് അബൂബക്കറാണ് വിമര്‍ശനവുമായി രംഗത്തെത്തിയത്. സമരത്തില് പങ്കെടുത്ത സമസ്ത നേതാക്കള് ഉള്‍പ്പെടെയുള്ളവര്‍ക്കെതിരെ കേസെടുത്തതാണ് സമസ്തയുടെ വിമര്‍ശനത്തിന് കാരണം.\nപൗരത്വ ഭേദഗതി നിയമത്തിനെതിരായ സമരത്തില് തീവ്രവാദ സംഘടനകള് ഉള്‍പ്പെടെയുള്ളവര് നുഴഞ്ഞു കയറിയെന്ന മുഖ്യമന്ത്രിയുടെ പ്രസ്താവനയും വിയോജിപ്പിന് വഴിവെച്ചു.\nപൗരത്വ ഭേദഗതി നിയമത്തില് തുടക്കം മുതല് ഒറ്റകെട്ടായി സമരം ചെയ്യാമെന്ന നിലപാടാണ് സമസ്ത സ്വീകരിച്ചു വന്നത്. എന്നാല് അടുത്ത് നടന്ന പ്രതിഷേധങ്ങളില് നേതാക്കള്‍ക്കെതിരെ കേസെടുത്തത് സമസ്തയെ ചൊടിപ്പിച്ചു. അതിനാല് ഇനിയുള്ള യോജിച്ച സമരങ്ങളില് സമസ്ത പങ്കെടുക്കുമോ എന്ന കാര്യങ്ങളില് ഇപ്പോള് വ്യക്തതയില്ല.\nഅതേസമയം ഞായറാഴ്ച്ച പൗരത്വ ഭേദഗതി നിയമത്തിനെതിരെ സംയുക്ത സമരത്തിനില്ലെന്ന് മുസ് ലിം ലീഗ് ജനറല് സെക്രട്ടറി പി. കുഞ്ഞാലിക്കുട്ടി പറഞ്ഞിരുന്നു. ഒറ്റകെട്ടായ സമരമെന്ന് നിലപാടാണ് ലീഗ് നേരത്തെ എടുത്തതെങ്കിലും പിന്നീട് എം.കെ മുനീര് അടക്കമുള്ള നേതാക്കള് ഇതില് നിന്ന് പിന്മാറുകയായിരുന്നു.


പുരുഷ വേശ്യയായുള്ള ജീവിതം പുറത്താകുമോയെന്ന ഭയം; പാചകക്കാരന് ഭാര്യയെ കൊത്തി നുറുക്കി വേവിച്ചു\n2017-05-17 03:15:59am |\nബ്രിസ്‌ബേന്: പുരുഷവേശ്യയായുള്ള ജീവിതം ഭാര്യ പുറത്തുപറയുമോ എന്ന ഭയത്തെ തുടര്‍ന്ന് യുവാവ് ഇന്തോനേഷ്യന് ഭിന്നലംഗക്കാരിയും ലൈംഗികത്തൊഴിലാളിയുമായ ഭാര്യയെ ഹോട്ടലിലെ പാചകക്കാരന് ക്രൂരമായി കൊലപ്പെടുത്തി ഇലക്ട്രിക് സ്റ്റൗവ്വിലിട്ട് വേവിച്ചു. ബ്രസിസ്‌ബേന് ഫ്‌ളാറ്റില് 2014 ഒക്‌ടോബറില് നടന്ന സംഭവത്തില് കൊല്ലപ്പെട്ടത് മായാങ്ക് പ്രാസെറ്റ്യോ എന്ന 27 കാരിയാണ്.\nതുടര്‍ന്ന് ഇവരുടെ ഭര്‍ത്താവ് മാര്‍ക്കസ് വേള്‍കേ ആത്മഹത്യ ചെയ്തു. കൊലപ്പെടുത്തിയ ശേഷം കാമുകിയുടെ ശരീരം പല കഷ്ണങ്ങളാക്കി വെള്ളത്തിലിട്ടു തിളപ്പിച്ചു. ഇരുവരും തമ്മില് വഴക്ക് പതിവായതോടെ തന്നെ ഉപേക്ഷിച്ചു പോയാല് ലൈംഗികത്തൊഴിലായാണെന്ന വിവരം കുടുംബത്തെ അറിയിക്കുമെന്ന് പ്രസേറ്റ്യോ മാര്‍ക്കസ് വേള്‍കേയെ ഭീഷണിപ്പെടുത്തിയിരുന്നു. നേരത്തേ മാര്‍ക്കസിനെ വിസ കിട്ടാന് ലൈംഗികത്തൊഴിലിലൂടെ ശേഖരിച്ച 9000 ഡോളര് പ്രസേറ്റ്യോ നല്‍കിയിരുന്നു.\nവോള്‍ക്കേ പാചകക്കാരനായിരുന്നെങ്കിലും ഇടയ്ക്കിടെ പുരുഷവേശ്യയായി ജോലി ചെയ്തും വരുമാനം കണ്ടെത്തിയിരുന്നു. പ്രസറ്റ്യോയുടെ മൃതദേഹം കണ്ടെത്തുകയും വോള്‍ക്കേയെ ആത്മഹത്യ ചെയ്ത നിലയിലും കണ്ടെത്തിയ ദിവസത്തിന് രണ്ടു ദിവസം മുമ്പ് ഒക്‌ടോബര് രണ്ടിനു രാത്രിയില് ഉടനീളം ഇരുവരും പല തവണ വഴക്കടിച്ചു. പ്രസേറ്റ്യോയുടെ അലര്‍ച്ച കേട്ട് അയല്‍ക്കാര് എഴുന്നേല്‍ക്കുകയും 30-40 മിനിറ്റിന് ശേഷം വഴക്ക് അവസാനിക്കുകയും ചെയ്തു.


3.35 lakh members joined within 18 days in gnpc group– News18 Malayalam\nതരംഗമായി 'ഗ്ലാസിലെ നുരയും പ്ലേറ്റിലെ കറിയും'; ഫേസ്ബുക്കില് 18 ദിവസത്തിനുള്ളില് 3.35 ലക്ഷം പുതിയ അംഗങ്ങള്\nUpdated: May 15, 2018, 8:10 AM IST\nതിരുവനന്തപുരം: 'ഗ്ലാസിലെ നുരയും പ്ലേറ്റിലെ കറിയും', കേരളത്തില് ഏറ്റവും കൂടുതല് ടാക്‌സ് നല്‍കുന്നവര് അംഗങ്ങളായ ഫേസ്ബുക്ക് ഗ്രൂപ്പ് ഒരുപക്ഷേ ഇതായിരിക്കും. മദ്യം കഴിക്കുന്ന മലയാളികളുടെ കൂട്ടായ്മയായ 'ഗ്ലാസിലെ നുരയും പ്ലേറ്റിലെ കറിയു'മെന്ന ജി എന് പി സി ഗ്രൂപ്പ്.\nഫേസ്ബുക്ക് ഉപയോഗിക്കുന്നവര്‍ക്കിടയില് വലിയ സ്വീകാര്യതയാണ് ഈ ഗ്രൂപ്പിന് ലഭിച്ചുകൊണ്ടിരിക്കുന്നത്. 4,15200 അംഗങ്ങള് എന്ന സംഖ്യതന്നെ ഇതിനു തെളിവ്. ഗ്രൂപ്പ് ആരംഭിച്ച് വെറും ഒരു വര്‍ഷം പിന്നിടുമ്പോഴാണ് ഇത്. എന്നാലിപ്പോഴിതാ കഴിഞ്ഞ 18 ദിവസത്തിനുള്ളില് 3.35 ലക്ഷം പേരാണ് ഗ്രൂപ്പില് അംഗങ്ങളായിരിക്കുന്നത്.\nവെറും മദ്യപാന വിശേഷങ്ങള്‍ക്കായുളള ഗ്രൂപ്പല്ല ഇത്. യാത്രാവിശേഷങ്ങളും പുതിയ ഭക്ഷണക്കൂട്ടുകളും വിവിധ ഹോട്ടലുകളുടേയും കളളുഷാപ്പുകളുടേയും വിശേഷങ്ങളുമൊക്കെ ഗ്രൂപ്പില് പങ്കുവെയ്ക്കപ്പെടുന്നു.\nഉത്തരവാദത്തോടെയുളള മദ്യപാനം എന്നതാണ് ഗ്രൂപ്പിന്റെ മുദ്രാവാക്യം തന്നെ.\n2017 മെയ് 1ന് തുടങ്ങിയ ഗ്രൂപ്പില് ലോകത്തിന്റെ വിവിധ ഭാഗങ്ങളിലുള്ളവര് അംഗങ്ങളാണ്. തിരുവനന്തപുരം സ്വദേശിയും ബിസിനസുകാരനുമായ ടി എല് അജിത്ത്കുമാറാണ് ഈ ഗ്രൂപ്പിന്റെ ആശയത്തിനു പിന്നില്.\nവിദ്വേഷമോ, വെറുപ്പോ, സംസ്‌കാര ശൂന്യമായ കമന്റുകളോ ഗ്രൂപ്പില് പ്രോത്സാഹിപ്പിക്കില്ല. പരസ്പര ബഹുമാനത്തില് ഊന്നിയാകണം ആശയവിനിമയം എന്ന് ഗ്രൂപ്പില് നിബന്ധനയുണ്ട്. ഗ്രൂപ്പിന്റെ നിയമം ലംഘിക്കുന്നവരെ അപ്പോള് തന്നെ കണ്ടെത്തി പുറത്താക്കുകയും ചെയ്യും.\nമാത്രമല്ല കേരളത്തിലെ നൂറോളം ഹോട്ടലുകളും ബാറുകളും ജി എന് പി സി അംഗങ്ങള്‍ക്ക് ഡിസ്‌കൗണ്ട് നല്‍കുകയും ചെയ്യുന്നുണ്ട്.


പേര് പറഞ്ഞാൽ ആത്മഹത്യ ചെയ്യും..!! കേസൊതുക്കാൻ എംഎൽഎയുടെ ശ്രമം..! | M Vincent MLA attempts to compromise the case against him - Malayalam Oneindia\nപേര് പറഞ്ഞാൽ ആത്മഹത്യ ചെയ്യും..!! കേസൊതുക്കാൻ എംഎൽഎയുടെ ശ്രമം..!\nPublished: July 20 2017, 18:12 [IST]\nതിരുവനന്തപുരം: വീട്ടമ്മയുടെ ആത്മഹത്യാ ശ്രമവുമായി ബന്ധപ്പെട്ട് വിവാദത്തിലായ കോവളം എംഎല്‍എ എം വിന്‍സെന്റ് കൂടുതല് കുരുക്കിലേക്ക്. കേസ് ഒതുക്കിത്തീര്‍ക്കാന് എംഎല്‍എ ശ്രമിക്കുന്നതിന്റെ ഫോണ്‍സംഭാഷണം പുറത്ത്. ന്യൂസ് 18 ചാനലാണ് ഫോണ് സംഭാഷണം പുറത്ത് വിട്ടിരിക്കുന്നത്. പരാതിക്കാരിയായ വീട്ടമ്മയെ ഫോണ് വഴി സ്വാധീനിക്കാന് ശ്രമിക്കുന്ന സംഭാഷണമാണ് പുറത്ത് വന്നിരിക്കുന്നത്. കുടുംബ പ്രശ്‌നം കാരണമാണ് ആത്മഹത്യയ്ക്ക് ശ്രമം നടത്തിയത് എന്ന് മൊഴി നല്‍കണം എന്നാണ് എംഎല്‍എ ഫോണില് ആവശ്യപ്പെടുന്നത്. തന്റെ പേര് പുറത്ത് വിട്ടാല് ആത്മഹത്യ ചെയ്യും എന്ന് എംഎല്‍എ ഫോണ് സംഭാഷണത്തില് പറയുന്നു.\nതന്നെക്കുറിച്ച് ഏതെങ്കിലും രീതിയിലുള്ള വാര്‍ത്തയോ മറ്റോ വന്നാല് താന് ജീവിച്ചിരിക്കില്ല, 100 ശതമാനം എന്നാണ് എംഎല്‍എ ഫോണില് പറയുന്നത്. എംഎല്‍എ പറഞ്ഞത് പ്രകാരം താന് ഒത്തുതീര്‍പ്പിന് ശ്രമിച്ചതായും വീട്ടമ്മയുടെ സഹോദരന് ഫോണില് പറയുന്നുണ്ട്. ഫോണിലൂടെ വിന്‍സെന്റ് എംഎല്‍എ അപമര്യാദയായി പെരുമാറിയതിനെ തുടര്‍ന്നാണ് നെയ്യാറ്റിന്‍കരയിലെ വീട്ടമ്മ ആത്മഹത്യയ്ക്ക് ശ്രമിച്ചത്. വീട്ടമ്മയുടെ പരാതിയെ തുടര്‍ന്ന് എംഎല്‍എയ്‌ക്കെതിരെ പോലീസ് കേസെടുത്തിരുന്നു.\nmla kovalam suicide woman police hospital trivandrum kerala എംഎല്‍എ ആത്മഹത്യ സ്ത്രീ പോലീസ് തിരുവനന്തപുരം കേരളം\nM Vincent MLA attempts to compromise the case against him\nStory first published: Thursday, July 20, 2017, 18:12 [IST]


മനോജ് കെ. ജയന് ഫോമാ അവാര്‍ഡ് - Malayalam Daily News\nJul 22, 2014 ജോയിച്ചന് പുതുക്കുളം\nഫിലാഡല്‍ഫിയ: മലയാള സിനിമാ രംഗത്ത് നല്‍കിയ സംഭാവനകളെ മാനിച്ച് മലയാള സിനിമാതാരം മനോജ് കെ. ജയന് ഫോമാ ഫിലിം അവാര്‍ഡ് സമര്‍പ്പിച്ചു. പ്രശസ്‌ത സംഗീതജ്ഞനായ ജയന്റെ മകനാണ് മനോജ്. സിനിമാലോകത്ത് കാല് നൂറ്റാണ്ട് പിന്നിട്ട മനോജിന് കേരളത്തിനു വെളിയില് ലഭിക്കുന്ന പ്രെസ്റ്റീജിയസ് അവാര്‍ഡാണ് ഫോമാ നല്‍കിയത്.\nമലയാളത്തിലും തെലുങ്കിലും തമിഴിലും ഒട്ടേറെ ഹിറ്റ് സിനിമകള് സമ്മാനിച്ച മനോജിന്റെ `സര്‍ഗ്ഗ’ത്തിലെ കുട്ടന് തമ്പുരാനും, `പഴശിരാജ’യിലെ തലയ്‌ക്കല് ചന്തുവും, `കളിയച്ഛ’നിലെ കുഞ്ഞുരാമനും പ്രേക്ഷക മനസില് എക്കാലവും നിറഞ്ഞുനില്‍ക്കുന്ന കഥാപാത്രങ്ങളാണ്.\nഫോമാ കണ്‍വന്‍ഷനില് ഒട്ടേറെ നല്ല മുഹൂര്‍ത്തങ്ങള് പങ്കിട്ട മനോജ് നിറഞ്ഞ മനസോടെയാണ് അമേരിക്കയില് നിന്നും കേരളത്തിലേക്ക് മടങ്ങുന്നത്.\nനോവല് പ്രകാശനവും കവിയരങ്ങും ഓഗസ്റ്റ് 9-ന്\nവിഴിഞ്ഞം ട്രൈബ്യൂണലിന്റെ വിധിക്കെതിരെ സര്‍ക്കാര് അപ്പീലിന്


കെഎസ്ആര്‍ടിസിയുടെ ബാധ്യത സര്‍ക്കാര് ഏറ്റെടുക്കുമെന്ന വാഗ്‌ദാനം നിറവേറ്റണം: കെ.പി.രാജേന്ദ്രന്\nകെഎസ്ആർടിസിയിൽ നിന്നും ഈടാക്കുന്ന ഡീസൽ നികുതി കുറയ്ക്കാൻ സർക്കാർ തയ്യാറാകണം.\nതൃശൂര്: കെഎസ്ആര്‍ടിസിയുടെ ബാധ്യത സര്‍ക്കാര് ഏറ്റെടുക്കുമെന്ന എല്‍ഡിഎഫ് പ്രകടന പത്രികയിലെ വാഗ്‌ദാനം സർക്കാർ നിറവേറ്റണമെന്ന് എഐടിയുസി സംസ്ഥാന ജനറല് സെക്രട്ടറിയും കേരള ട്രാന്‍സ്‌പോര്‍ട്ട് എംപ്ലോയീസ് യൂണിയന് സംസ്ഥാന പ്രസിഡന്റുമായ കെ.പി.രാജേന്ദ്രന്. വിഷയം എല്‍ഡിഎഫ് സംസ്ഥാന കമ്മിറ്റി ഗൗരവത്തിലെടുക്കുകയും മുഖ്യമന്ത്രി ഇടപെട്ട് തൊഴിലാളി സംഘടനകളുടെ ചര്‍ച്ച വിളിച്ചുചേര്‍ക്കുകയും വേണമെന്ന് കെ.പി.രാജേന്ദ്രന് വാര്‍ത്താസമ്മേളനത്തില് ആവശ്യപ്പെട്ടു.\nകഴിഞ്ഞ രാത്രി 12 മണിമുതല് ആരംഭിച്ച 24 മണിക്കൂർ പണിമുടക്കില് കെഎസ്‌ഐആര്‍ടിസിയിലെ 80 ശതമാനം തൊഴിലാളികളും പങ്കെടുത്തുവെന്ന് അദ്ദേഹം അവകാശപ്പെട്ടു. ഫെബ്രുവരി 16 മുതല് ഒരാഴ്ചക്കാലം നീളുന്ന പ്രചാരണ ജാഥയും മാര്‍ച്ച് മാസത്തില് നിയമസഭയിലേക്ക് തൊഴിലാളി മാര്‍ച്ചും നടത്താന് തീരുമാനിച്ചതായും അദ്ദേഹം പറഞ്ഞു.\nശമ്പളം വൈകുമ്പോള് തൊഴിലാളികള് പണിമുടക്ക് നോട്ടിസ് നല്‍കുന്ന പതിവ് കെഎസ്ആര്‍ടിസിയിലുണ്ട്. നേരത്തെയെല്ലാം മുട്ടുശാന്തിക്കെന്നോണം ആശ്വാസ നടപടികളും ഉണ്ടായിട്ടുണ്ട്. ഇടതുപക്ഷ സര്‍ക്കാരിന്റെ ഭരണത്തില് പാടില്ലാത്തതാണ് കെഎസ്ആര്‍ടിസിയില് ഇപ്പോള് ഉണ്ടായിട്ടുള്ളത്. കെഎസ്ആര്‍ടിസിയുടെ ബാധ്യതയും നഷ്ടവുമാണ് എപ്പോഴും എടുത്തുകാട്ടുന്നത്. എന്നാല്, ഇടത് മുന്നണി അധികാരത്തില് വന്നാല് പൊതുകടവും സാമൂഹിക ബാധ്യതകളും സര്‍ക്കാര് ഏറ്റെടുക്കുമെന്ന് പ്രകടനപത്രികയില് പറയുന്നുണ്ട്. അത് നടപ്പിലാക്കാന് എല്‍ഡിഎഫ് സംസ്ഥാന കമ്മിറ്റി തയ്യാറാവണമെന്ന് അദ്ദേഹം ആവശ്യപ്പെട്ടു. 4000 കോടി രൂപയാണ് ഇപ്പോഴത്തെ കടം. ഇതില് 1500 കോടി സര്‍ക്കാരിന്റെ വകയാണ്. 2000 കോടി ബാങ്കു വായ്പകളിലൂടെയും. ഇതെല്ലാം വണ്‍ടൈം സെറ്റില്‍മെന്റിലൂടെ സര്‍ക്കാര് ഏറ്റെടുക്കണം. ഇതോടെ പലിശ ഒഴിവാക്കാനാവും.\nകെഎസ്ആര്‍ടിസിയെ രക്ഷിക്കാന് തൊഴിലാളികള്‍ക്ക് മാത്രം സാധ്യമാകില്ല. തൊഴിലാളികളെയും റൂട്ടുകളും സംരക്ഷിക്കുമെന്നും പുതിയ ആയിരം ബസുകള് ഇറക്കുമെന്നും എല്‍ഡിഎഫ് പ്രകടന പത്രികയില് പറഞ്ഞിരുന്നു. എന്നാല് 262 താല്‍ക്കാലിക തൊഴിലാളികളെ പിരിച്ചുവിട്ട നടപടിയാണ് സര്‍ക്കാരില് നിന്നുണ്ടായത്. ഇത് ന്യായീകരിക്കാനാവുന്നതല്ല. കെഎസ്ആര്‍ടിസിയുടെ ബാധ്യത തിട്ടപ്പെടുത്തിയ ഹൈക്കോടതിയുടെ നിര്‍ദ്ദേശാനുസരണം സര്‍ക്കാര് കെഎസ്ആര്‍ടിസിക്ക് 808 കോടി അടിയന്തിരമായി നല്‍കേണ്ടതുണ്ട്. കെഎസ്ഇബിക്കും വാട്ടര് അതോറിറ്റിക്കും നാല് ശതമാനം മാത്രം ഡീസല് നികുതി ഏര്‍പ്പെടുത്തിയ സര്‍ക്കാര് കെഎസ്ആര്‍ടിസിയില് നിന്ന് 26.75 ശതമാനമാണ് ലിറ്ററൊന്നിന് നികുതി ചുമുത്തുന്നത്. പ്രതിദിനംം 4.5 ലക്ഷം ലിറ്റര് ഡീസലാണ് കെഎസ്ആര്‍ടിസിക്ക് സർവീസ് നടത്താനായി വേണ്ടിവരുന്നത്. നികുതിയിൽ ഇളവ് നല്‍കിയാല് 60 കോടി രൂപയുടെ നഷ്ടം കുറയ്ക്കാം.\nസുപ്രീം കോടതി വിധിയുടെ അടിസ്ഥാനത്തില് 248 അന്തര് ജില്ലാ റൂട്ടില് കെഎസ്ആര്‍ടിസി മാത്രമാക്കാന് അനുവദിച്ച കാലാവധി ഈ മാസം അവസാനിക്കുകയാണ്. വിധി നടപ്പാക്കിയാല് കെഎസ്ആര്‍ടിസിക്ക് വലിയ വരുമാനമാണ് ഉണ്ടാവുക. 120 പുതിയ ബസുകളുടെ ബോഡി നിര്‍മാണം ഏറെക്കുറെ പൂര്‍ത്തിയായ ഘട്ടത്തിലാണ് നിര്‍മാണ രീതിയില് മാറ്റം വരുത്തണമെന്നാവശ്യപ്പെട്ട് കേന്ദ്ര സര്‍ക്കാര് സര്‍ക്കുലര് അയച്ചിരിക്കുന്നത്. നിര്‍മാണം പൂര്‍ത്തിയാക്കിയ ഇത്രയും ബസുകള് നിരത്തിലിറക്കാന് പ്രത്യേക അനുമതിക്കായി കേന്ദ്രത്തെ സമീപിക്കാന് തയാറായില്ലെങ്കില് കോടികളുടെ നഷ്ടമാണ് ഉണ്ടാവുകയെന്നും കെ.പി.രാജേന്ദ്രന് പറഞ്ഞു.\nTags: KP Rajendran, KSRTC, LDF


ഈ കടം നിങ്ങള് കൊടുത്ത് തീര്‍ത്തുവോ? – WFTW 17 ഫെബ്രുവരി 2013 | Jeevamozhikal\nഈ കടം നിങ്ങള് കൊടുത്ത് തീര്‍ത്തുവോ? – WFTW 17 ഫെബ്രുവരി 2013\nഎല്ലാ കടവും പണസംബന്ധമായതല്ല (റോമര് 13:8). റോമര് 13:7നോട് ചേര്‍ത്ത് വായിക്കുമ്പോള് ബഹുമാനം, ആദരവ്, അനുസരണം എന്നീ കാര്യങ്ങളും നാം മറ്റുള്ളവരോട് കടംപെട്ടിരിക്കുന്നവയാണ് എന്ന് കാണുന്നു.\nമാതാപിതാക്കള്: കുഞ്ഞുങ്ങള് ഭവനത്തില് ആയിരിക്കുന്നേടത്തോളം കാലം അവരുടെ മാതാപിതാക്കളെ അനുസരിക്കണം. അതേസമയം മാതാപിതാക്കള് ജീവിച്ചിരിക്കുന്നെടത്തോളം അവരെ ബഹുമാനിക്കേണ്ടതാണ് (എഫേസ്യര് 6:1-3). മാതാപിതാക്കളെ ബഹുമാനിക്കുക എന്നത് അവരോടു കാണിക്കുന്ന ഒരു ഔദാര്യമല്ല. എന്നാല് ജീവിതകാലം മുഴുവന് അവരോടു കടംപെട്ടിരിക്കുന്ന ഒന്നാണ്.\nഭാര്യാ-ഭര്‍ത്താക്കന്മാര്: ഭര്‍ത്താക്കന്മാരെ ബഹുമാനിച്ച് അവര്‍ക്ക് കീഴടങ്ങിയിരിക്കാനാണ് ഭാര്യമാരോട് കല്‍പിച്ചിരിക്കുന്നത് (എഫേസ്യര് 5:22,23). ഇത് എല്ലാ ഭാര്യമാര്‍ക്കും അവരുടെ ഭര്‍ത്താക്കന്മാരോടുള്ള ഒരു കടമയാണ്. ഭാര്യമാരെ സ്നേഹിക്കുക എന്നാണു ഭര്‍ത്താക്കന്മാരോട് കല്‍പ്പിച്ചിരിക്കുന്നത് (എഫേസ്യര്5:25,33). ഇതും ജീവിതകാലം മുഴുവന് എല്ലാ ഭര്‍ത്താക്കന്മാര്‍ക്കും ഭാര്യമാരോടുള്ള കടമാണ്.എല്ലാ മനുഷ്യരോടും : എല്ലാ മനുഷ്യരെയും ബഹുമാനിക്കുവാനാണ് നമ്മോട് കല്‍പ്പിച്ചിരിക്കുന്നത് (1പത്രോസ് 2:17). ധനവാനെന്നോ ദരിദ്രനെന്നോ വ്യത്യാസമില്ലാതെ എല്ലാ മനുഷ്യരോടും നമുക്കുള്ള ഒരു കടമാണിത്. ഒരു വിശ്വാസി ബഹുമാനമില്ലാതെ ആരോടെങ്കിലും സംസാരിച്ചാല് ഈ കല്‍പ്പന ലംഘിക്കുകയാണ്. ദൈവത്തോടും ആ വ്യക്തിയോടും ക്ഷമ ചോദിച്ചുകൊണ്ട് അയാള് ആ കടം വീട്ടെണ്ടതാണ്.\nആത്മീയ ശുശ്രൂഷയോടുള്ള നന്ദി : നമ്മെ ആത്മീയമായി ശുശ്രൂഷിച്ചവരോട് നാം അത്യധികം കടംപെട്ടിരിക്കുന്നു. ദൈവ നാമത്തില് നമ്മെ സേവിക്കുകയും ആ ശുശ്രൂഷയാല് നമ്മെ അനുഗ്രഹിക്കുകയും ചെയ്തവരെ അഭിനന്ദിക്കുകയും അവരോടു നന്ദി കാണിക്കുകയും അവരെ ബഹുമാനിക്കുകയും ചെയ്യണമെന്നു പുതിയനിയമം പല ഭാഗത്തായി നമ്മോടു കല്‍പ്പിക്കുന്നുണ്ട്.”നിങ്ങളെ വഴി നടത്തുവാനുള്ള ഉത്തരവാദിത്വം എല്‍പ്പിച്ചിട്ടുള്ളവരും നിങ്ങള്‍ക്കുവേണ്ടി അത്യദ്വാനം ചെയ്യുന്നവരുമായ നേതാക്കന്മാരെ ബഹുമാനിക്കുക, അവരെ അഭിനന്ദനങ്ങള് കൊണ്ടും സ്നേഹം കൊണ്ടും മൂടുക (1തെസ്സ:5:12,13). വളരെ എളുപ്പം കൊടുത്ത് തീര്‍ക്കാവുന്ന ഒരു കടമാണിത്. എങ്കിലും പല വിശ്വാസികളും അത് കൊടുത്ത് തീര്‍ക്കുന്നില്ല. ആത്മീയ ശുശ്രൂഷകളാല് തങ്ങളെ അനുഗ്രഹിച്ചവരേക്കാള് തങ്ങളുടെ രോഗത്തെ ചികിത്സിച്ച ഡോക്ടറെയാണ് പലരും ബഹുമാനിക്കുന്നത്. തങ്ങളുടെ ആത്മീയ ആരോഗ്യത്തെക്കാള് ഭൗതീക ആരോഗ്യത്തിനു അവന് വില കൊടുക്കുന്നു എന്നാണു അത് തെളിയിക്കുന്നത്.എല്ലാ കടങ്ങളില്‍നിന്നും സ്വതന്ത്രരായി ജീവിക്കുവാന് പൂര്‍ണ്ണ ഹൃദയത്തോടെ നമുക്ക് ശ്രമിക്കാം.\nആരോടും ഒന്നും കടംപെട്ടിരിക്കരുത്.\n← നിങ്ങളുടെ മനസ്സിലുള്ള സാത്താന്‍റെ കോട്ടകളെ തകര്‍ക്കുക – WFTW 10 ഫെബ്രുവരി 2013\nസ്വന്തം ദൃഷ്ടിയില് ശരി എന്ന് തോന്നുന്നത് ചെയ്യുന്നതിലെ അപകടം. – WFTW 24 ഫെബ്രുവരി 2013 →


അച്ഛനെയും അമ്മയെയും തുടരെ വെട്ടി; ചോരയില് വഴുതി വീണു; മൃതദേഹത്തിനടുത്തിരുന്ന് ആപ്പിള് കഴിച്ച് സനല്; അരും കൊല | BRUTAL MURDER IN PALAKKAD; SON ARRESTED\nഅച്ഛനെയും അമ്മയെയും തുടരെ വെട്ടി; ചോരയില് വഴുതി വീണു; മൃതദേഹത്തിനടുത്തിരുന്ന് ആപ്പിള് കഴിച്ച് സനല്; അരും കൊല\nപാലക്കാട് പുതുപ്പരിയാരത്ത് ഓട്ടൂര്‍ക്കാവില് നടന്നത് അരും കൊല. ദേവി, ചന്ദ്രന് എന്നീ വൃദ്ധ ദമ്പതികളെ വെട്ടിക്കൊലപ്പെടുത്തിയത് താന് തന്നെയെന്ന് മകന് സനല് പൊലീസിനോട് സമ്മതിച്ചു. തീര്‍ത്തും ഞെട്ടിക്കുന്ന തരത്തിലായിരുന്നു തെളിവെടുപ്പിനിടെയിലെ സനലിന്റെ പെരുമാറ്റം. യാതൊരു വിഷമവുമില്ലാതെ എങ്ങനെയാണ് അച്ഛനെയും അമ്മയെയും കൊന്നതെന്ന് ഇയാള് പൊലീസിനോട് വിശദീകരിച്ചു.\nഅമ്മയെയാണ് ആദ്യം വെട്ടിയതെന്ന് സനല് പറഞ്ഞു. 33 വെട്ടുകളാണ് അമ്മയുടെ ശരീരത്തിലുള്ളത്. കൊലനടന്ന ദിവസം രാവിലെ അമ്മ വെള്ളം ചോദിച്ചതിനെത്തുടര്‍ന്നുണ്ടായ തര്‍ക്കമാണ് സനലിനെ പ്രകോപിച്ചത്. തര്‍ക്കം കടുത്തപ്പോള് അടുക്കളയില് നിന്നും അരിവാളും കൊടുവാളുമെടുത്ത് സനല് അമ്മയെ വെട്ടി. ഭാര്യയെ വെട്ടുന്നത് കണ്ട് നിലവിളിച്ച നടുവിന് പരിക്കേറ്റ് ചികിത്സയിലായിരുന്ന അച്ഛന് ചന്ദ്രനെയും സനല് വെട്ടി. ചന്ദ്രന്റെ ശരീരത്തില് 26 വെട്ടുകളാണുള്ളത്. മരണം ഉറപ്പു വരുത്താന് അമ്മയുടെ ദേഹത്ത് കൈയ്യില് കരുതിയിരുന്ന വിഷക്കുപ്പി തുറന്ന് സിറിഞ്ച് ഉപയോഗിച്ച് വിഷം കുത്തിവെക്കാന് ശ്രമിച്ചു. ഇതിനിടെ ചോരയില് വഴുതി വീണ്് സിറിഞ്ച് ഒടിഞ്ഞുവെന്ന് സനല് പൊലീസിനോട് പറഞ്ഞു. ഇരുവരും ജീവനു വേണ്ടി പിടയുമ്പോള് ഇവരുടെ മുറിവുകളില് സനല് കീടനാശിനിയും വിഷവുമൊഴിച്ചു. കൊലയ്ക്ക് ശേഷം അച്ഛന് കിടന്ന ശുചിമുറിയിലേക്ക് ഇയാള് രക്തം ഒഴുക്കി ക്കളഞ്ഞു. ഇതിനു ശേഷം അമ്മയുടെ മൃതദേഹത്തനടുത്തിരുന്ന് ആപ്പിള് കഴിച്ചു.\nപിന്നീട് ചോരപുരണ്ട ഷര്‍ട്ട് പിന്നിലെ വിറകു പുരയില് വിറകിനടിയില് ഒളിപ്പിച്ച് കുളിച്ച് വൃത്തിയായ ശേഷം പിന്‍വാതിലിലൂടെ രക്ഷപ്പെട്ടു. ബംഗ്ലൂരുവിലേക്ക് രക്ഷപ്പെടാന് ശ്രമിക്കവെ പൊലീസ് തന്ത്രപരമായി പിടികൂടുകയായിരുന്നു. അച്ഛനും അമ്മയും മരിച്ചെന്നും ഉടനെത്തണമെന്നുമായിരുന്നു പൊലീസ് സനലിനോട് പറഞ്ഞത്. തന്നെ ആരും സംശയിക്കുന്നില്ലെന്ന് കരുതിയ സനല് തിരിച്ചെത്തിയപ്പോള് പൊലീസ് പിടികൂടുകയായിരുന്നു.\nകൊല നടന്ന സമയത്ത് സനല് ധരിച്ചിരുന്ന ചോര പുരണ്ട ഷര്‍ട്ട് കണ്ടെത്തി. നോര്‍മല് ഈസ് ബോറിംങ് എന്നായിരുന്നു ഇതിനു മുകളിലെഴുതിയത്. വിഷക്കുപ്പി കുളിമുറിയുടെ സണ്‍ഷേഡില് നിന്നാണ് കണ്ടെത്തിയത്. മുംബൈയില് ജ്വല്ലറിയില് ജോലി ചെയ്തിരുന്നയാളാണ് സനല്. കൊവിഡിനിടെ ജോലി നഷ്ടമായി. അതോടെ ഏറെ നാളായി മാതാപിതാക്കളോടൊപ്പമായിരുന്നു താമസം. മാരക ലഹരി വസ്തുക്കള് സനല് ഉപയോഗിച്ചിരുന്നു എന്നാണ് പൊലീസ് പറയുന്നത്.\nകൊല നടന്ന പുതുപ്പരിയാരം ഓട്ടൂര്‍ക്കാവിനടുത്താണ് കഴിഞ്ഞ ദിവസം പുലി ഇറങ്ങിയ ഉമ്മിനി എന്ന സ്ഥലം. ഇവിടങ്ങളില് ജാഗ്രതാ നിര്‍ദ്ദേശമുള്ളതിനാല് ആരും പുറത്തിറങ്ങിയിരുന്നില്ല. ഇതിനാല് ആരും ശബ്ദമൊന്നും കേട്ടില്ല. രാവിലെ എറണാകുളത്തുള്ള മകള് സൗമിനി ചന്ദ്രനെയും ദേവിയെയും ഫോണില് വിളിച്ചെങ്കിലും കിട്ടിയില്ല. തുടര്‍ന്ന് അയല്‍വാസികളെ വിളിച്ചു. ബന്ധുവും പഞ്ചായത്ത് മെമ്പറുമായ രമേഷ് വീട്ടിലെത്തി പരിശോധിച്ചപ്പോഴാണ് ഇരുവരെയും കൊല്ലപ്പെട്ട നിലയില് കണ്ടെത്തിയത്.


വരും തിരഞ്ഞെടുപ്പ് ഓണ്‍ലൈന് പ്രചാരണത്തിന്റേതോ | Social media beagamechanger in 2014 Lok Sabha elections? - Malayalam Oneindia\n23 min ago സര്‍ക്കാര് സാമ്പത്തിക പ്രതിസന്ധി പരിഹരിക്കണം, കോമഡി സര്‍ക്കസ് കളിക്കരുത്, തുറന്നടിച്ച് പ്രിയങ്ക\nവരും തിരഞ്ഞെടുപ്പ് ഓണ്‍ലൈന് പ്രചാരണത്തിന്റേതോ\nUpdated: Sat, Jul 20, 2013, 16:49 [IST]\nതിരഞ്ഞെടുപ്പുകള് പലത് കടന്നുപോയി. മതിലുകളില് പോസ്റ്റര് പതിച്ചും, കാളവണ്ടികളില് ഉച്ചഭാഷിണി വെച്ച് അനൗണ്‍സ്‌മെന്റുകള് നടത്തിയും നോട്ടീസുകള് വിതരണം ചെയ്തും വീടുകള്‍തോറും കയറിയിറങ്ങിയും പ്രചാരണങ്ങള് പൊടിപൊടിച്ചിരുന്ന തിരഞ്ഞെടുപ്പ് കാലം. ഓരോ തിരഞ്ഞെടുപ്പുകളിലും പ്രചാരണത്തിന്റെ പുത്തന് വിദ്യകളുമായി രാഷ്ട്രീയ പാര്‍ട്ടികള് രംഗത്തിറങ്ങും. എതിര്‍പക്ഷത്തെ ചെളിവാരിത്തേക്കുന്ന പാരഡി ഗാനങ്ങള് ഇപ്പോഴും നമ്മുടെ തിരഞ്ഞെടുപ്പ് പ്രചാരണത്തിലെ മുഖ്യ ഐറ്റമാണ്.\n2009ലെ ലോക്‌സഭാ തിരഞ്ഞെടുപ്പില് സാങ്കേതിക വിദ്യയായിരുന്നു പ്രചാരണത്തിന്റെ പുത്തന് വഴി തീര്‍ത്തത്. എസ്എംഎസും ഓണ്‍ലൈന് പ്രചാരണവും കൊഴുത്തു. അതില് ആരൊക്കെ ജയിച്ചു ആരൊക്കെ തോറ്റു എന്ന് പരിശോധിക്കേണ്ടതില്ല. പക്ഷേ എസ്എംഎസുകളും ഓണ്‍ലൈന് പ്രചാരണങ്ങളും ശരിക്കും ചര്‍ച്ചയായിരുന്നു.\n2009 ല് നിന്ന് 2014 ലേക്കുവരുമ്പോള് സാങ്കേതിക വിദ്യതന്നെയാണ് മുന്നിട്ട് നില്‍ക്കുന്നത്. മൊബൈല് ഫോണിലെ എസ്എംഎസിന് ചെവികൊടുക്കാതെ ഫേസ്ബുക്കിലും ട്വിറ്ററിലും ഗൂഗിള്‍പ്ലസ്സിലും ഒക്കെ പാറി നടക്കുകയാണ് യുവത്വം. മധ്യവയസ്‌കര് പോലും സോഷ്യല് മീഡിയകളുടെ ആരാധകരായി തീര്‍ന്നിരിക്കുന്നു. ഈ സാഹചര്യത്തില് ഓണ്‍ലൈന് പ്രചാരണം തന്നെയായിരിക്കും അടുത്ത പൊതു തിരഞ്ഞെടുപ്പിലെ പ്രധാന സംഭവം എന്ന് നമുക്ക് വിലയിരുത്താം.\nകഴിഞ്ഞ അഞ്ച് വര്‍ഷം കൊണ്ട് ഫേസ്ബുക്കിന്റേയും ട്വിറ്ററിന്റേയും ഒക്കെ ഉപയോക്താക്കള് പതിന്‍മടങ്ങ് കൂടിയിട്ടുണ്ട്. രാഷ്ട്രീയം ഒരു മുഖ്യവിഷയമല്ലെങ്കിലും ഏത് വിഷയത്തിലും അഭിപ്രായം പറയുവാനുള്ള സ്വാതന്ത്ര്യം സോഷ്യല് മീഡിയ യുവത്വത്തിന് അല്‍പം രാഷ്ട്രീയ മുഖംകൂടി നല്‍കിയിട്ടുണ്ട് എന്ന് പറയാം.\nസോഷ്യല് മീ‍ഡിയയെ എങ്ങനെ വരുതിയിലാക്കാം എന്നാണ് ബിജെപിയും കോണ്‍ഗ്രസ്സും അടക്കമുള്ള പാര്‍ട്ടികള് ശ്രമിച്ചുകൊണ്ടിരിക്കുന്നത്.\nസോഷ്യല് മീഡിയയുടെ ശക്തി ആദ്യ തിരിച്ചറിഞ്ഞത് ബിജെപിയാണ്. കഴിഞ്ഞ തിരഞ്ഞെടുപ്പ് മുതല് അവര് സോഷ്യല് മീഡിയയുടെ ശക്തി തിരിച്ചറിഞ്ഞിരുന്നു. ബിജെപിയില് നരേന്ദ്ര മോഡി തന്നെയാണ് സോഷ്യല് മീഡിയയെ ഏറ്റവും ഫലപ്രദമായി ഉപയോഗിക്കുന്നത്. ട്വിറ്ററില് ഫോളോവേഴ്‌സിനെകൊണ്ട് റെക്കോര്‍ഡ് സൃഷ്ടിച്ചും സൈബര് ലോകത്തെ ഏറ്റവും ചര്‍ച്ച ചെയ്യപ്പെടുന്ന രാഷ്ട്രീയ നേതാവായുമൊക്കെ മോഡി സ്ഥാനം പിടിച്ചു കഴിഞ്ഞു.\nകോണ്‍ഗ്രസ്സില് നിന്ന് രാഹുല് ഗാന്ധിയല്ലാതെ എടുത്തുപറയത്തക്ക മറ്റാരും സൈബര് ലോകത്ത് വിഹരിക്കുന്നില്ല.പക്ഷേ സൈബര് സ്‌പേസില് രാഹുലിന്റെ റേറ്റിങ് മോഡിയെ അപേക്ഷിച്ച് വളരെ താഴെയാണ്. ബിജെപിയാണെങ്കില് സൈബര് പ്രചാരണത്തിന് പ്രത്യേക സംഘത്തെ തന്നെ നിയമിച്ചിട്ട് നാളുകള് ഏറെയായി.\nഇന്റര്‍നെറ്റ് ആന്‍ഡ് മൊബൈല് അസ്സോസിയേഷന് ഓഫ് ഇന്ത്യയും ഐറിസ് നോളജ് ഫൗണ്ടേഷനും ചേര്‍ന്ന് സൈബര് സമൂഹത്തേയും ഇന്ത്യയിലെ പാര്‍ലമെന്റ് മണ്ഡലങ്ങളേയും ചേര്‍ത്ത് ഒരു പഠനം നടത്തി. 543 മണ്ഡലങ്ങളെ സോഷ്യല് മീഡിയകളുടെ സ്വാധീനമനുസരിച്ച് മൂന്നായി തിരിച്ചു. ശക്തമായ സ്വാധീനമുള്ളവ, കുറച്ച് സ്വാധീനമുള്ളവ, വളരെ കുറച്ച് സ്വാധീനമുള്ളവ എന്ന രീതിയിലായിരുന്നു വേര്‍തിരിച്ചത്.\nഏറ്റവും രസകരമായ വസ്തുത 160 മണ്ഡലങ്ങള് സോഷ്യല് മീഡിയകള്‍ക്ക് ശക്തമായ സ്വാധീനമുള്ള മണ്ഡലങ്ങള് ആണെന്നതാണ്. 67 മണ്ഡലങ്ങള് കുറച്ച് സ്വാധീനമുള്ളവയും 60 എണ്ണം വളരെ കുറച്ച് സ്വാധീനമുള്ളവയും ആണ്. 256 മണ്ഡലങ്ങളില് സോഷ്യല് മീഡിയക്ക് ഒരു സ്വാധീനവുമില്ല.\nകഴിഞ്ഞ തിരഞ്ഞെടുപ്പിലെ വിജയിയുടെ ഭൂരിപക്ഷത്തിനൊപ്പമോ , മണ്ഡലത്തിലെ വോട്ടര്‍മാരുട 10 ശതമാനമോ സോഷ്യല്‍നെറ്റ് വര്‍ക്ക് ഉപഭോക്താക്കളുള്ള മണ്ഡലങ്ങളെയാണ് ശക്തമായ സ്വാധീനമുള്ള മണ്ഡലങ്ങളെന്ന് വിശേഷിപ്പിച്ചിരിക്കുന്നത്. 160 മണ്ഡലങ്ങളില് സൈബര് ലോകത്തിന് ഇത്രയും സ്വാധീനമുണ്ടെങ്കില് പിന്നെ പാര്‍ട്ടികള് സോഷ്യല് മീഡിയയെ ഉപേക്ഷിക്കുമോ.\nപക്ഷേ ഈ കണക്കുകളൊക്കെ തിരഞ്ഞെടുപ്പിനെ സ്വാധീനിക്കുമോ എന്ന കാര്യം കണ്ടുതന്നെ അറിയേണ്ടി വരും. കാരണം മിക്ക ഇന്റര്‍നെറ്റ് ജീവികളും രാഷ്ട്രീയ പാര്‍ട്ടികളേയും രാഷ്ട്രീയക്കാരേയും അത്രയൊന്നും ഇഷ്ടപ്പെടുന്നവരല്ല. എന്നാല് രാഷ്ട്രീയ ചര്‍ച്ചകളില് ഇത്തരക്കാന് ഇടപെടുകയും ചെയ്യും. അതുകൊണ്ട് തന്നെ ഇന്റര്‍നെറ്റിലെ പ്രചാരണം കൊണ്ട് വോട്ടര്‍മാരെ സ്വാധീനിക്കാനാകുമെന്ന് ഉറപ്പിക്കാനാവില്ല. പകരം ഓരോ പാര്‍ട്ടിക്കും പറയാനുള്ളത്, അല്ലെങ്കില് ഓരോ സ്ഥാനാര്‍ത്ഥിക്കും പറയാനുള്ളത് പൊതു ചര്‍ച്ചക്ക് വെക്കാനുള്ള ഒരു വേദിയായി സോഷ്യല് നെറ്റ്വര്‍ക്ക് സൈറ്റുകള് മാറുമെന്നുറപ്പ്.\nonline media internet facebook twitter election politics narendra modi rahul gandhi bjp congress ഓണ്‍ലൈന് മാധ്യമം ഇന്‍റര്‍നെറ്റ് ഫേസ്ബുക്ക് ട്വിറ്റര് തിരഞ്ഞെടുപ്പ്\nThe impact of the social networks and online media will be the core thing in 2014 LokSabha election campaign.


ഗര്‍ഭിണി കഴിച്ച സൂപ്പില് ചത്ത എലി; ഗര്‍ഭച്ഛിദ്രത്തിന് പണം നല്‍കാമെന്ന വിവാദ മറുപടിയുമായി ഹോട്ടല് അധികൃതര് • ഇ വാർത്ത | evartha\nevartha Desk September 14, 2018, 12:20 pm September 14, 2018\nസെപ്തംബര് ആറിന് ചൈനയിലെ പ്രശസ്തമായ സിയാബു സിയാബു റെസ്റ്റോറന്റില് ഭര്‍ത്താവുമൊത്ത് ഭക്ഷണം കഴിക്കാനെത്തിയ ഗര്‍ഭിണിക്കാണ് ഈ ദുരനുഭവം ഉണ്ടായത്. സൂപ്പ് കഴിക്കുന്നതിനിടെ ചത്ത എലിയെ കണ്ടതോടെ ഹോട്ടല് ജീവനക്കാരനോട് വിവരം പറഞ്ഞു.\nഇത് കഴിച്ചതുവഴി ഗര്‍ഭസ്ഥ ശിശുവിന് എന്തെങ്കിലും സംഭവിച്ചാല് ആര് ഉത്തരവാദിത്വം പറയുമെന്ന് യുവതി ചോദിച്ചപ്പോഴാണ് ഹോട്ടല് അധികൃതരുടെ വിവാദ മറുപടി. ഗര്‍ഭസ്ഥശിശുവിന് എന്തെങ്കിലും സംഭവിച്ച് ഗര്‍ഭഛിദ്രം നടത്തേണ്ടി വരികയാണെങ്കില് അതിനുള്ള ചെലവ് 20000 യുവാന് നല്‍കാമെന്ന് ഹോട്ടല് അധികൃതര് പറഞ്ഞതായി യുവതിയും കുടുംബവും ആരോപിച്ചു.\nചൈനയിലെ സമൂഹ മാധ്യമങ്ങളില് സൂപ്പിന്റെ ചിത്രം വൈറലായി. പലരും റെസ്റ്റോറന്റിനെതിരെ അമര്‍ഷവും ദേഷ്യവും പ്രകടിപ്പിച്ച് രംഗത്ത് വന്നിരുന്നു. 759 റെസ്റ്റോറന്റുകളാണ് ചൈനയിലുടനീളം സിയാബു സിയാബുവിനുള്ളത്. റെസ്റ്റോറന്റ് ഇപ്പോള് താല്‍ക്കാലികമായി പൂട്ടിയിരിക്കുകയാണ്.\nഗര്‍ഭസ്ഥശിശുവിന് എന്തെങ്കിലും പ്രശ്‌നങ്ങളുണ്ടോയെന്നറിയാന് ചെക്കപ്പ് നടത്തിയതായി യുവതിയുടെ ഭര്‍ത്താവ് പറഞ്ഞു. ഭക്ഷ്യപദാര്‍ത്ഥങ്ങളുടെ കാര്യത്തില് എല്ലായ്‌പ്പോഴും ഉത്തരവാദിത്വത്തോടെയാണ് പെരുമാറാറെന്നും, അനിവാര്യമായ മാറ്റങ്ങള് കൊണ്ടുവരുമെന്നും സൗത്ത് ചൈന മോണിംഗ് പോസ്റ്റിലൂടെ റെസ്റ്റോറന്റ് വ്യക്തമാക്കിയിട്ടുണ്ട്.


2018-ല് ശനിദോഷമോ മുന്‍കൂട്ടിയറിയാന് ലക്ഷണം | Would Lord Shani trouble your zodiac sign in 2018 - Malayalam BoldSky\n2018-ല് ശനിദോഷമോ മുന്‍കൂട്ടിയറിയാന് ലക്ഷണം\n| Published: Wednesday, December 13, 2017, 13:21 [IST]\nജീവിതത്തിന്റെ സമസ്ത മേഖലകളിലും ദോഷം മാത്രം സംഭവിക്കുന്ന സമയമാണ് ശനിദോഷക്കാലം. എന്നാല് ശനി പൂര്‍ണമാും ഉപദ്രവകാരിയല്ല. എങ്കിലും അപകടം,മരണം, ഭയം, സാമ്പത്തിക തകര്‍ച്ച,കുടുംബബന്ധത്തിന്റെ ഐക്യം നഷ്ടമാവല്, മരണാനന്തര കര്‍മ്മങ്ങള്, കടം, ദുരിതം, മന:പ്രയാസം എന്നിവയെല്ലാം ശനിയുമായി ബന്ധപ്പെട്ടാണ് കിടക്കുന്നത്. എന്നാല് ശനി പൂര്‍ണമായും ഒരു പാപ ഗ്രഹമല്ല എന്നതാമ് കാര്യം, ശനിയുടെ ദേവന് ധര്‍മ്മശാസ്താവാണ്. ധര്‍മ്മശാസ്താവിനെ മനസ്സറിഞ്ഞ് ധ്യാനിക്കുക എന്നതാണ ഏക പോംവഴി. ശനിയാഴ്ചകളില് ഉപവാസവും വ്രതവും മന്ത്രങ്ങളുമായി ശാസ്താക്ഷേത്രത്തില് പോയി ധ്യാനിക്കുകയാണ് ശനി ദോഷം മാറിക്കിട്ടാന് ചെയ്യേണ്ടത്.\nനമ്മുടെ വരും കാലങ്ങളില് നമുക്ക് ശനിദോഷമുണ്ടോ എന്ന് അറിയാം. 2018-ലേക്ക് ഇനി ഏതാനും കുറച്ച് ദിവസങ്ങള് മാത്രമേ ഉള്ളൂ. അതുകൊണ്ട് തന്നെ 2018-ലും നിങ്ങളില് ശനിദോഷമുണ്ടോ എന്ന് മനസ്സിലാക്കാന് സഹായിക്കുന്ന ചില ലക്ഷണങ്ങള് ഉണ്ട്. ഓരോ രാശിക്കാരേയും ഓരോ തരത്തിലാണ് ശനി ബാധിക്കുന്നത്. അതുകൊണ്ട് തന്നെ ഇത് എങ്ങനെയെല്ലാം കണ്ടെത്താമെന്നും എന്തൊക്കെ പരിഹാരം നമ്മള് ചെയ്യണമെന്നും നോക്കാം. 2018-ല് നിങ്ങളുടെ രാശിപ്രകാരം എന്തൊക്കെ ദോഷങ്ങളാണ നിങ്ങളെ കാത്തിരിക്കുന്നതെന്നും അതിന് എന്തൊക്കെ പരിഹാരം ചെയ്യണം എന്നും നോക്കാം.\nശനിദോഷം മേടം രാശിക്കാരെ എങ്ങനെയെല്ലാം ബാധിക്കും എന്നത് നോക്കാം.പ്രവചിക്കാനാവാത്തതും അസ്ഥിരമായതുമായ വര്‍ഷമായിരിക്കും മേടം രാശിക്കാര്‍ക്ക് 2018. ബിസിനസ് ചെയ്യുന്നവര്‍ക്ക് ഉയര്‍ച്ച താഴ്ചകള് ഒരു പോലെ ഉണ്ടാവാനുള്ള സാധ്യതയും കാണുന്നു. ഏത് തോല്‍വിയും എറ്റു വാങ്ങാന് മുന്‍കൂട്ടി മനസ്സിനെ തയ്യാറാക്കേണ്ടത് അത്യാവശ്യമാണ്. കൃത്യമായി ശനിദോഷപരിഹാരത്തിനായി ശാസ്താ ക്ഷേത്രത്തില് പ്രാര്‍ത്ഥിക്കുകയും ഉപവാസം അനുഷ്ഠിക്കുകയും ചെയ്യുക.\nഈ വര്‍ഷം ബിസിനസ്സിനെ അല്ലെങ്കില് ചെയ്യുന്ന ജോലിയെ മുന്നോട്ട് നയിക്കണം എന്നുള്ള ആഗ്രഹത്തെ അധികം വളര്‍ത്തേണ്ട. കാരണം ഇടവം രാശിക്കാര്‍ക്ക് ശനി അല്‍പം പ്രശ്‌നത്തിലായാണ് നില്‍ക്കുന്നത്. നിരവധി തടസ്സങ്ങളും നിങ്ങള്‍ക്ക് നേരിടേണ്ടതായി വരുന്നു. നിങ്ങള് ആഗ്രഹിച്ചതു പോലെ ജോലി ചെയ്യാന് പലപ്പോഴും കഴിഞ്ഞെന്ന് വരില്ല.\nകുടുംബവും കൂട്ടുകാരുമായി ഒത്തുപോവുന്ന ഒരു വര്‍ഷമായിരിക്കും നിങ്ങള്‍ക്ക് 2018. എന്നാല് വിവാഹം കഴിഞ്ഞവരാണെങ്കില് കുടുംബ ജീവിതത്തില് ശക്തമായ കലഹങ്ങള്‍ക്കുള്ള സാധ്യത തള്ളിക്കളയാനാവില്ല. ഇത് പലപ്പോഴും പിരിഞ്ഞ് താമസിക്കാന് വരെ നിങ്ങളെ പ്രാപ്തമാക്കും. എന്നാല് ഈ വര്‍ഷം കുടുംബവുമായി വലിയൊരു ആഘോഷത്തില് പങ്കെടുക്കാനുള്ള സാധ്യതയുണ്ട്. മാത്രമല്ല സ്വര്‍ണത്തിലോ പണത്തിലോ നിക്ഷേപിച്ച് സാമ്പത്തികം ഭദ്രമാക്കാനുള്ള സാധ്യതയും കാണുന്നുണ്ട്.\nനിങ്ങള്‍ക്ക് വര്‍ഷങ്ങളായി കിട്ടില്ലെന്ന് കരുതിയ സ്വത്ത് കൈയ്യില് വരാനുള്ള സാധ്യത 2018-ല് ഉണ്ട്. ഇതും ശനിയുടെ കളി തന്നെയാണ്. എന്നാല് പങ്കാളിയുമായുള്ള ബന്ധം അത്ര രസത്തിലായിരിക്കാനുള്ള സാധ്യത ഇല്ല. വന്ധ്യതാ സംബന്ധമായ പ്രശ്‌നങ്ങള്‍ക്കെല്ലാം പരിഹാരം കാണാന് ഉള്ള ഒരു വര്‍ഷം കൂടിയായിരിക്കും കര്‍ക്കിടകം രാശിക്കാര്‍ക്ക് 2018.\nവലിയൊരു നിക്ഷേപത്തിലേക്ക് നിങ്ങള് എത്തുന്നു. നിങ്ങളുടെ ജോലി സ്ഥലത്തെ ബോസ്സ് അല്ലെങ്കില് കൂടെ ജോലി ചെയ്യുന്നവര് എന്നിവരെല്ലാം നിങ്ങളുടെ ജോലിയില് ചെറുതായി അഭിനന്ദിക്കുന്നു. നിങ്ങളുടെ എല്ലാ മോശം സ്വഭാവങ്ങളെക്കുറിച്ചും കൃത്യമായി ധാരണയുണ്ടെങ്കില് അത് മറച്ച് വെച്ച് വേണം മറ്റുള്ളവരെ അഭിമുഖീകരിക്കാന്.\nനിങ്ങള് പ്രതീക്ഷിക്കാത്ത രീതിയിലുള്ള തടസ്സങ്ങളായിരിക്കും നിങ്ങളുടെ വ്യക്തിജീവിതത്തിലും ഔദ്യോഗിക ജീവിതത്തിലും 2018- ല് നിങ്ങള് അനുഭവിക്കേണ്ടതായി വരുന്നത്. ബിസിനസ്സ് എല്ലാം നല്ല രീതിയില് പേവുമെങ്കിലും പ്രതീക്ഷിക്കാത്ത സമയത്തുണ്ടാവുന്ന തകര്‍ച്ച പലപ്പോഴും നിങ്ങളുടെ അടിത്തറ ഇളക്കുന്നതായിരിക്കും. അതുകൊണ്ട് തന്നെശനിദോഷ പരിഹാരം ചെയ്യേണ്ടത് നിര്‍ബന്ധമാണ്.\nആരോഗ്യപരമായ കാര്യങ്ങളെല്ലാം നല്ല രീതിയില് മുന്നോട്ട് പോവുന്നു. പണമിടപാട് കാര്യമായ അസ്ഥിരത കാണിക്കുന്നു. എന്നിരുന്നാലും, മതിയായ പണം സമ്പാദിക്കാന് നിങ്ങള് ശ്രമിക്കും. എന്നാല് അനുകൂലമായ അനന്തരഫലങ്ങള് ആയിരിക്കും ഉണ്ടാവുന്നത്. ജോലി സംബന്ധിച്ച് വളരെ പ്രശ്‌നങ്ങള് നിറഞ്ഞ ഒരു വര്‍ഷമായിരിക്കും. പങ്കാളിയുമായുള്ള നിങ്ങളുടെ ബന്ധം ഗൗരവമായി എടുക്കാന് പറ്റിയ സമയമാണ്. ഇത് നിങ്ങളുടെ ചുറ്റുമുള്ള ആളുകള് ഈ തീരുമാനത്തെ പിന്തുണയ്ക്കുന്നതായിരിക്കും.\nഒരു രാത്രി കൊണ്ട് ഒരിക്കലും കാര്യങ്ങള് ഒന്നും ശരിയാവുകയില്ല എന്ന് നിങ്ങള് തന്നെ മനസ്സിലാക്കുന്ന ഒരു ദിവസമായിരിക്കും. നിങ്ങളുടെ ആ രോഗ്യ പരിതസ്ഥിതകള് ഒരിക്കലും നിങ്ങളുടെ ജോലി കൃത്യമായി ചെയ്ത് തീര്‍ക്കാനോ ജോലിയില് ശ്രദ്ധിക്കാനോ സഹായിക്കുകയില്ല. നിങ്ങളുടെ ജോലിയിലുള്ള അശ്രദ്ധ പല തരത്തിലുള്ള പ്രശ്‌നങ്ങളും വരുത്തിവെക്കുന്നു.\nധനുരാശിക്കാരെ ശനി വളരെ തീവ്രമായി തന്നെ പിടികൂടുന്നു. രോഗങ്ങള് കൊണ്ട്കഷ്ടപ്പെടുന്ന ഒരു സമയമായിരിക്കും ഈ വര്‍ഷത്തെ ശനിയുടെ അപഹാരം സമയം. ക്ഷമയോട് കൂടി കാത്തിരിക്കുക എന്നത് മാത്രമേ നിങ്ങള്‍ക്ക് ചെയ്യാന് കഴിയുകയുള്ളൂ. നിങ്ങളുടെ ബിസിനസിലെ ശത്രുക്കള് പലപ്പോഴും നിങ്ങളുടെ രഹസ്യങ്ങള് വരെ ചോര്‍ത്തിയെടുക്കുന്ന അവസ്ഥയാണ് ആ വര്‍ഷം ഉണ്ടാവുന്നത്.\nമനസ്സിന്റെ സമാധാനം നശിക്കുന്ന ഒരു വര്‍ഷമാണ് 2018 എന്ന കാര്യത്തില് സംശയംവേണ്ട. അത്രക്കധികം ശനിദോഷം മകരം രാശിക്കാരെ ബാധിക്കുന്നു. ജോലിയിലെ ഉയര്‍ച്ച താഴ്ചകള് പലപ്പോഴും പല വിധത്തില് നിങ്ങളുടെ മനസമാധാനത്തിന് പോലും വില്ലനായി മാറുന്നു. നിങ്ങളുടെ അമിത സാഹസികത പലപ്പോഴും നിങ്ങള്‍ക്ക് തന്നെ വില്ലനായി മാറുന്ന അവസ്ഥയാണ് ഉണ്ടാവുന്നത്.\nകുഭം രാശിക്കാര്‍ക്ക് 2018-ലെ ശനിദോഷം എങ്ങനെയെന്ന് നോക്കാം. പ്രതീക്ഷിച്ചതിലും നല്ല രീതിയില് സാമ്പത്തിക നേട്ടം ഉണ്ടാവുന്നു. പഴയ പ്രശ്‌നങ്ങള് പലതും പറഞ്ഞ് തീരുന്ന അവസ്ഥയിലേക്ക് എത്തുന്നു. നിങ്ങളേയും കുടുംബത്തേയും തേടി ഒരു നല്ല വാര്‍ത്ത് കാത്തിരിക്കുന്നുണ്ട് 2018-ല്.\nമീനം രാശിക്കാര്‍ക്ക് ഈ വര്‍ഷം വരുമാനം വര്‍ദ്ധിക്കുന്നു. മുന്‍പത്തേക്കാളും നല്ല അവസ്ഥയില് ആയിരിക്കും സാമ്പത്തികാവസ്ഥ. എന്നാല് നിങ്ങളോട് ഏറ്റവും അടുത്ത ബന്ധം പുലര്‍ത്തുന്ന ഒരാള് നിങ്ങളെ ഒറ്റിക്കൊടുക്കുന്നു. ഗവണ്‍മെന്റുമായി ബന്ധപെട്ട് എന്തെങ്കിലും തരത്തിലുള്ള പ്രശ്‌നങ്ങള് ഉണ്ടെങ്കില് അതിനെ പരിഹരിക്കാന് ബുദ്ധിയും കഴിവും മാത്രം ഉള്ള ഒരാളുടെ ഉപദേശം തേടണം.\nWould Lord Shani trouble your zodiac sign in 2018 read on to know more.\nStory first published: Wednesday, December 13, 2017, 13:21 [IST]\nDec 13, 2017 ലെ വാര്‍ത്തകള്


“ആരാണ് എന്റെ അയൽക്കാരൻ?” (ലൂക്കാ 10:25-37) – Catholic VOX Online NEWS | Christian News | Malayalam News | Vatican News\nHome/Meditation/“ആരാണ് എന്റെ അയൽക്കാരൻ?” (ലൂക്കാ 10:25-37)\n“ആരാണ് എന്റെ അയൽക്കാരൻ?” (ലൂക്കാ 10:25-37)\n"അവന് കാണുന്നു", "അവൻ നില്‍ക്കുന്നു", "അവൻ സ്പര്ശിക്കുന്നു"...\nഎത്ര കേട്ടാലും മുഷിപ്പ് അനുഭവപ്പെടാത്ത ഉപമ ഏതാണെന്നു ചോദിച്ചാല് ഞാൻ പറയും അത് നല്ല സമരിയാക്കാരന്റെതാണെന്ന്. എന്തെന്നാല് സമരിയാക്കാരന്റെത് മാനുഷികത ഉത്പാദിപ്പിക്കുന്ന ഒരു പാഠമാണ്. അതില് ദൈവത്തിന്റെ മുഖമുണ്ട്. ഒപ്പം ഷേക്ക്‌സ്പിറിയന് ശൈലിയില് പറഞ്ഞാൽ നാടകീയമായ മനുഷ്യജീവിതത്തിന് സാധ്യമായ തലത്തിൽ ഒരു പരിഹാരവും നിര്‍ദേശിക്കുന്നുണ്ട്.\n“ആരാണ് എന്റെ അയല്‍ക്കാരന്?” ഉപമയുടെ ആരംഭം ഈ ചോദ്യത്തില് നിന്നാണ്. ഈശോയുടെ മറുപടി ഈ ചോദ്യത്തിന്റെ അര്‍ത്ഥം തന്നെ മാറ്റുന്നു. അയല്‍ക്കാരന് എന്ന സങ്കല്‍പ്പത്തെ തന്നെ അവന് സമൂലമായി തിരുത്തുകയാണ്. നിന്റെ അയല്‍ക്കാരന് എന്നാല് നിന്റെ കരുതലിന്റെ ചക്രവാളത്തിലേക്ക് ആരെയെങ്കിലും കടത്തിവിടുന്ന നിന്റെ ഔദാര്യതയല്ല, മറിച്ച് ഒരു എളിയവനു ഇത്തിരിയോളം സാന്ത്വനമായി നീ മാറുമ്പോൾ, നീ തന്നെയാണ് ഒരു അയല്‍ക്കാരന് ആയി തീരുന്നത്. നീ സ്നേഹിക്കുന്നു എന്നു പറയുന്നതിലല്ല കാര്യം ഇരിക്കുന്നത്, നീ എപ്പോള് എങ്ങനെ സ്നേഹിക്കുന്നു എന്നതിലാണ് അയല്‍ക്കാരന് എന്ന സങ്കല്‍പ്പം അടങ്ങിയിരിക്കുന്നത്.\nഈ ഉപമയില് കേന്ദ്രസ്ഥാനം വഹിക്കുന്ന പദമാണ് “മനസ്സലിഞ്ഞു” എന്ന പദം. ആ സമരിയാക്കാരന്റെ ഓരോ പ്രവര്‍ത്തികളുടെയും പ്രഭവകേന്ദ്രമാണ് ഈ പദം. ഗ്രീക്ക് ഭാഷയില് ഈ പദത്തിനെ splagnizomai എന്നു പറയും. ബൈബിള് പശ്ചാത്തലത്തില് ഈ വാക്കിന് ‘ഉദരത്തിലെ ഒരനക്കം, ഒരു കുത്ത്, ഒരു തരിക്കല്, ഒരു കോച്ചൽ’ എന്നീ അര്‍ത്ഥതലങ്ങള് കാണാന് സാധിക്കും. ഉള്ളിന്റെ ഉള്ളില് എന്തൊക്കെയോ അനങ്ങുന്നു. മനസ്സലിവ്, അത് ആന്തരികമായ ഒരു വിപ്ലവമാണ്. ഈയൊരു ഉറവിടത്തില് നിന്നാണ് കാരുണ്യം പ്രവര്‍ത്തിയായി ഒഴുകുന്നത്.\nഅനുകമ്പ എന്നാല് സഹജന്റെ വേദനയെ പ്രതി വേദനയനുഭവിക്കുകയെന്നതാണ്. കരുണയുണ്ടാകുക എന്ന മാനുഷികമായ പ്രവര്‍ത്തി ഉത്ഭവിക്കുന്നത് ദൈവീകമായ വികാരത്തില് നിന്നും മാത്രമാണ്. അതുകൊണ്ടുതന്നെ കരുണ എപ്പോഴും മനുഷ്യന്‍റെ കണക്കു കൂട്ടലുകള്‍ക്കും കിഴിക്കലുകള്‍ക്കും മുകളില് നില്‍ക്കുന്ന യാഥാര്‍ഥ്യമാണ്. നമ്മുടെ സദാചാര ബോധത്തിനും ധാര്‍മ്മികതയ്ക്കും അതീതമാണ് കരുണ എന്ന സങ്കല്‍പ്പം തന്നെ.\nഇനി സമരിയാക്കാരന്റെ ആദ്യത്തെ മൂന്നു പ്രവര്‍ത്തികള് ഒന്നു വിശകലനം ചെയ്യാൻ ശ്രമിക്കാം: “അവന് കാണുന്നു”, “അവൻ നില്‍ക്കുന്നു”, “അവൻ സ്പര്ശിക്കുന്നു”. ഈ മൂന്നു ക്രിയകളെ നമുക്ക് വേണമെങ്കിൽ കരുണയുടെ കിളിവാതിലുകൾ എന്നു വിളിക്കാം. എന്തെന്നാല് അവയിലൂടെയാണ് ഉള്ളിലെ സ്നേഹപക്ഷികള് കരുണയുടെ ചിറകുകള് വീശി ആകാശത്തിലേക്ക് പറന്നുയരുന്നത്.\n1) കാണുക: “അവനെ കണ്ടു മനസ്സലിഞ്ഞു”. സമരിയാക്കാരന് വീണുകിടക്കുന്നവന്റെ മുറിവുകള് കാണുന്നു. ആ മുറിവുകളെ തന്‍റെ തന്നെ മുറിവുകളാക്കി മാറ്റുകയാണവൻ. പലപ്പോഴും ഈയുള്ളവന് ചിന്തിക്കാറുണ്ട്, ഈ ലോകം വലിയൊരു രോദനകടലാണെന്നും ദൈവം ആ കണ്ണീര് തിരമാലകളുടെ ഇടയിലൂടെ അദൃശ്യനായി വഞ്ചി തുഴയുകയുമാണെന്നും. ചിലര്‍ക്ക് ഹൃദയനയനങ്ങള് ഇല്ല. അതുകൊണ്ട് കണ്ണീര് കടലിലെ ആ ദൈവത്തെ അവര്‍ക്ക് കാണാന് സാധിക്കുന്നില്ല. ഉപമയിലെ പുരോഹിതനും ലേവ്യനും ആ ദൈവത്തെ വീണുകിടക്കുന്നവനില് കാണാതെ പോയത് അതുകൊണ്ടാണ്.\n2) നില്‍ക്കുക: സമരിയാക്കാരന് തന്റെ യാത്ര നിര്‍ത്തുന്നു. അവന്‍റെ പദ്ധതികളും ലക്ഷ്യവും അവന് മാറ്റിവയ്ക്കുന്നു. വാടിക്കൊണ്ടിരിക്കുന്ന ഒരു ജീവന് ജീവജലത്തിന്റെ ഊര്‍ജ്ജമായും ഇളംതെന്നലിന്റെ തഴുകലായും സ്വയം മാറാതെ മറ്റൊരു അജണ്ട ഇനി അവന്റെ യാത്രയ്ക്കില്ല. നമ്മുടെ ജീവിതവ്യഗ്രതയുടെ ഇടയിലും എന്തെങ്കില്ലുമൊക്കെ സ്വരൂപിക്കാനുള്ള ഈ നെട്ടോട്ടത്തിനുമിടയിലും “ഇതാ ഞാന്” എന്നു പറഞ്ഞുകൊണ്ട് സഹജനു വേണ്ടി ഒന്നു നില്‍ക്കാന് സാധിക്കുകയാണെങ്കില് അത് മാത്രമേ നമ്മുടെ ജീവിതത്തിനു ചാരിതാര്‍ത്ഥ്യം നല്‍കുകയുള്ളൂ.\n3) സ്പര്‍ശിക്കുക: സമരിയാക്കാരന് ആ വീണുകിടക്കുന്നവന്റെ അരികിലേക്ക് വന്നു എണ്ണയും വീഞ്ഞുമൊഴിച്ചു അവന്റെ മുറിവുകള് വച്ചു കെട്ടി. എന്നിട്ട് അവനുമായി യാത്ര തുടര്‍ന്നു. സ്പര്‍ശിക്കുക എന്നത് നമ്മെ സംബധിച്ചു കഠിനമായ പദം തന്നെയാണ്. ശരീരം മുഴുവനും ഉള്‍പ്പെടുന്ന ഒരു പ്രവര്‍ത്തിയാണ് സ്പര്‍ശനം. അത് അറിവെന്ന അമൂര്‍ത്തമായ തലത്തില് നിന്നും അനുഭവമെന്ന യാഥാര്‍ഥ്യത്തിലേക്ക് നമ്മെ തള്ളിയിടും. സ്പര്‍ശിച്ചാല് പടരും, പണികിട്ടും എന്നു പറഞ്ഞു മാറി നില്‍ക്കാന് എളുപ്പമാണ്. പക്ഷെ സാംക്രമികമാകുന്നതിനെ സ്പര്‍ശിക്കുക എന്നു പറഞ്ഞാല് അതു വെറും യാദൃശ്ചികതയല്ല. അത് ആന്തരിക ധീരത കരുണയായി പുറത്തേക്കു നിര്ഗ്ഗളിക്കുകയാണ്. സ്നേഹമെന്നാല് വെറുമൊരു വൈകാരികമായ കാര്യം മാത്രമല്ല. അതു കരങ്ങളും സ്പര്ശനങ്ങളും ഉള്‍പെടുന്ന മൂര്‍ത്തവും പ്രത്യക്ഷവുമായ കാര്യമാണ്. അതുകൊണ്ടാണ് യോഹന്നാന് എഴുതുന്നത്, “കുഞ്ഞുമക്കളെ, വാക്കിലും സംസാരത്തിലുമല്ല നാം സ്നേഹിക്കേണ്ടത്; പ്രവര്‍ത്തിയിലും സത്യത്തിലുമാണ്” (1 യോഹ 3:18).\nസമരിയാക്കാരന് തന്റെ യാത്ര തുടരുന്നുണ്ട്. തന്റെ ലക്ഷ്യത്തിലേക്ക് ഇത്തിരി താമസിച്ചാണെങ്കിലും അവന് എത്തുന്നുണ്ട്. അവന് വീണുകിടന്നവനെ അവഗണിച്ചില്ല, അവന് സ്വയം ഒരു ലേപനവും സംരക്ഷണവുമായി മാറുന്നുമുണ്ട്. അവന് ചെയ്തത് ചിലപ്പോള് അത്ര വലിയ കാര്യമായി പലര്‍ക്കും തോന്നില്ലായിരിക്കാം. പക്ഷെ ആ പ്രവര്‍ത്തിയില് മാനവീകതയും ദൈവീകതയും ഉണ്ട്.